CELEX: 52011PC0635
Language: fi
Date: 2011-10-11
Title: Ehdotus EUROOPAN PARLAMENTIN JA NEUVOSTON ASETUS yhteisestä eurooppalaisesta kauppalaista

|
			
		
		
		52011PC0635
		
			Ehdotus EUROOPAN PARLAMENTIN JA NEUVOSTON ASETUS yhteisestä eurooppalaisesta kauppalaista /* KOM/2011/0635 lopullinen - 2011/0284 (COD) */
			
				
		
		
			
			   	PERUSTELUT
1.           EHDOTUKSEN
TAUSTA
·                        
Ehdotuksen perustelut ja tavoitteet
Sopimusoikeudessa esiintyy jäsenvaltioiden
välillä eroavuuksia, joiden vuoksi yritysten ja kuluttajien on vaikea käydä
sisämarkkinoilla kauppaa yli rajojen. Nämä hankaluudet vähentävät yritysten ja
etenkin pienten ja keskisuurten yritysten (pk-yritykset) halukkuutta aloittaa
kaupankäynti yli rajojen tai laajentaa toimintaansa useampiin jäsenvaltioihin.
Kuluttajat taas eivät voi näiden esteiden vuoksi hankkia tuotteita, joita
yritykset tarjoavat muissa jäsenvaltioissa. 
Tätä nykyä vain joka kymmenes unionissa
tavarakauppaa harjoittava yritys vie tuotteitaan muihin unionin
jäsenvaltioihin. Näistäkin yrityksistä valtaosa vie tuotteitaan vain muutamaan
jäsenvaltioon. Yksi tärkeimmistä syistä tähän tilanteeseen ovat juuri
sopimusoikeuteen liittyvät hankaluudet. Tutkimusten[1] mukaan kaupankäyntiä yli
rajojen vaikeuttavat monet muutkin seikat kuten verosäännökset, hallinnolliset
vaatimukset, toimitusvaikeudet sekä kieleen ja kulttuuriin liittyvät ongelmat,
mutta yritysten mukaan yksi suurimmista kaupankäynnin esteistä ovat nimenomaan
sopimusoikeuden kiemurat. 
Kun yritykset käyvät kauppaa yli rajojen,
niiden on otettava huomioon erilaiset kansalliset sopimusoikeuden säännökset,
mikä tekee toiminnasta hankalampaa ja kalliimpaa kuin kaupankäynti saman
jäsenvaltion sisällä. Tämä pätee sekä yritysten ja kuluttajien välisiin että
yritysten keskinäisiin suhteisiin. 
Rajatylittävän kaupankäynnin
liiketoimintakustannukset ovat yleensä suuremmat kuin silloin kun
liiketoimintaa harjoitetaan vain yhdessä jäsenvaltiossa. Tämä johtuu siitä,
että on selvitettävä toisessa jäsenvaltiossa sovellettavan sopimusoikeuden
sisältö, hankittava oikeudellista neuvontaa, neuvoteltava yritysten välisiin
liiketoimiin sovellettavasta laista ja otettava kuluttajien kanssa tehtävissä
sopimuksissa huomioon näiden kotijäsenvaltion kuluttajaoikeuden vaatimukset. 
Sopimusoikeuteen liittyvät
liiketoimintakustannukset ja kansallisten pakottavien kuluttajansuojasäännösten
välisistä eroista johtuvat oikeudelliset esteet vaikuttavat merkittävästi
yrityksen ja kuluttajan välisiin rajatylittäviin liiketoimiin. Kun yritys
suuntaa toimintansa toisessa jäsenvaltiossa asuville kuluttajille, sen on
sopimusvelvoitteisiin sovellettavasta laista (Rooma I) 17 päivänä kesäkuuta
2008 tehdyn Euroopan parlamentin ja neuvoston asetuksen (EY) N:o 593/2008[2] 6 artiklan mukaan sovellettava
kuluttajan asuinvaltion lakia. Jos osapuolet ovat valinneet sovellettavaksi
laiksi jonkin toisen lain, mutta kuluttajan jäsenvaltion pakottava
kuluttajansuojalainsäädäntö tarjoaa sitä laajemman suojan, on noudatettava tuon
kuluttajansuojalainsäädännön pakottavia sääntöjä. Tämän vuoksi yritysten on jo
etukäteen selvitettävä, takaako kuluttajien asuinjäsenvaltion lainsäädäntö laajemman
kuluttajansuojan, ja varmistettava, että sopimukset ovat näiden vaatimusten
mukaiset. Unionin tasolla toteutettu kuluttajansuojalainsäädännön
yhdenmukaistaminen on jossain määrin lähentänyt vaatimuksia tietyillä aloilla,
mutta jäsenvaltioiden välillä esiintyy edelleen huomattavia eroja. Sähköinen
kaupankäynti aiheuttaa sekin lisäkustannuksia, kun yritysten verkkosivut on
laadittava niin, että ne täyttävät kaikkien niiden jäsenvaltioiden
lakisääteiset vaatimukset, joissa kauppaa käydään. 
Kun yritykset käyvät keskenään kauppaa yli
rajojen, sovellettavaa lakia koskevat rajoitukset eivät ole molemmille
osapuolille samat. Toisaalta kustannuksia aiheuttaa myös ulkomaisesta laista
neuvotteleminen ja sen soveltaminen. Erilaisten kansallisten lakien kanssa toimimisesta
aiheutuvat kustannukset rasittavat erityisesti pk-yrityksiä. Solmiessaan
liikesuhteita suurempien yritysten kanssa pk-yritysten on yleensä suostuttava
soveltamaan liikekumppaninsa lakia ja kannettava kustannukset, jotka aiheutuvat
siitä, että niiden on selvitettävä sopimukseen sovellettavan ulkomaisen lain
sisältö ja noudatettava sitä. Myös pk-yritysten keskinäisissä sopimuksissa
sovellettavasta laista neuvotteleminen muodostaa huomattavan rajat ylittävän
kaupankäynnin esteen. Riippumatta siitä, tehdäänkö sopimus yritysten kesken vai
yrityksen ja kuluttajan välillä, tällaiset ylimääräiset
liiketoimintakustannukset saattavat muodostua pk-yritysten kannalta varsinaisen
liiketoiminnan arvoon nähden suhteettoman suuriksi.
Nämä ylimääräiset liiketoimintakustannukset
ovat sitä suuremmat, mitä useammassa jäsenvaltiossa yritys käy kauppaa.
Yritykset pitävätkin sopimusoikeudesta aiheutuvia kaupan esteitä sitä
merkittävämpinä, mitä useampaan maahan ne vievät tuotteitaan. Erityisen
heikossa asemassa ovat pk-yritykset, sillä mitä pienempi yrityksen liikevaihto
on, sitä suuremman osuuden liiketoimintakustannukset siitä vievät. 
Yrityksille aiheutuu rajatylittävän
kaupankäynnin yhteydessä kotimaan toimintaan verrattuna ylimääräisiä
oikeudellisia hankaluuksia myös siitä, että niiden on usein toimittava useamman
toisistaan poikkeavan kansallisen sopimuslainsäädännön puitteissa. 
Ulkomaisen lain kanssa toimiminen lisää
rajatylittävän liiketoiminnan hankaluutta. Yritysten mukaan ulkomaisen
sopimusoikeuden säännösten selvittäminen on yrityksen ja kuluttajan välisten
liiketoimien kaikkein suurin este ja yritysten välisten liiketoimien
kolmanneksi suurin este.[3]
Oikeudellisia ongelmia on enemmän silloin kun kauppaa käydään sellaisen maan
kanssa, jonka oikeusjärjestelmä on aivan erilainen. Sen sijaan on osoitettu,
että kahdenvälinen kauppa sellaisten maiden välillä, joiden
oikeusjärjestelmillä on yhteinen tausta, on selvästi vilkkaampaa kuin
sellaisten maiden välillä, joilla ei ole tällaista yhteistä taustaa.[4]
Yhteenvetona voidaan todeta, että
sopimusoikeuden alalla ilmenevät eroavuudet ja tästä rajatylittävässä
kaupankäynnissä aiheutuvat ylimääräiset liiketoimintakustannukset ja muut
hankaluudet vähentävät huomattavan monien yritysten ja erityisesti pk-yritysten
halukkuutta laajentaa toimintaansa muiden jäsenvaltioiden markkinoille. Nämä
eroavuudet myös rajoittavat kilpailua sisämarkkinoilla. On arvioitu, että
jäsenvaltioiden välillä jää vuosittain toteutumatta kymmenien miljardien
eurojen arvosta kauppaa pelkästään sopimusoikeuden eroavuuksien vuoksi. 
Rajatylittävän kaupankäynnin mahdollisuuksien
hukkaaminen vaikuttaa haitallisesti myös eurooppalaisiin kuluttajiin. Suppeampi
rajatylittävä kaupankäynti tarkoittaa myös, että tuontia on vähemmän ja että
yritysten välillä on vähemmän kilpailua. Tämä taas voi johtaa siihen, että
tuotevalikoima kapenee ja hinnat nousevat kulutusmarkkinoilla. 
Valtaosa eurooppalaisista kuluttajista tekee
ostoksia vain asuinmaassaan, vaikka rajatylittävä kaupankäynti voisi tuoda
huomattavia taloudellisia etuja joko laajemman valikoiman tai edullisempien
hintojen muodossa. Yksi suuri syy tähän on se, että kuluttajat ovat usein
epävarmoja siitä, mitkä ovat heidän oikeutensa rajatylittävissä tilanteissa,
koska kansalliset kuluttajansuojalait poikkeavat toisistaan. Yksi kuluttajien
suurimpia huolenaiheita on muun muassa se, mitä oikeussuojakeinoja heillä on
käytettävissään siinä tapauksessa, että toisesta jäsenvaltiosta hankittu tuote
ei olekaan sopimuksen mukainen. Tämä vähentää monien halukkuutta tehdä ostoksia
asuinvaltionsa ulkopuolelta. Näin sisämarkkinoiden tarjoamat mahdollisuudet
jäävät käyttämättä, vaikka toisesta jäsenvaltiosta voisi usein löytyä sekä
laadultaan että hinnaltaan parempia tarjouksia. 
Sähköinen kaupankäynti helpottaa tarjouksien
etsimistä sekä hintojen ja muiden kauppaehtojen vertailua yrityksen
sijaintipaikasta riippumatta. Yrittäessään tilata tuotteita toiseen
jäsenvaltioon sijoittautuneelta yritykseltä kuluttajat törmäävät kuitenkin
usein siihen, ettei yritys suostu myymään tuotteita heidän asuinvaltioonsa.
Tämä johtuu usein juuri sopimusoikeuden alalla esiintyvistä eroavuuksista.
Tämän ehdotuksen yleisenä tavoitteena
on parantaa sisämarkkinoiden toteutumista ja toimintaa helpottamalla
rajatylittävän liiketoiminnan lisäämistä yritysten kannalta ja rajatylittävien
ostosten tekemistä kuluttajien kannalta. Tavoite voidaan saavuttaa ottamalla
käyttöön itsenäiset, yhdenmukaiset sopimusoikeuden säännöt, joihin sisältyy
myös kuluttajan oikeuksia koskevat säännökset, eli yhteinen eurooppalainen
kauppalaki. Siitä on tarkoitus tulla toinen valinnainen sopimusoikeuden
järjestelmä kunkin jäsenvaltion kansallisen lain rinnalle. 
Yritysten olisi voitava soveltaa yhteistä
eurooppalaista kauppalakia kaikissa rajatylittävissä liiketoimissaan Euroopan
unionin alueella, tietenkin molempien sopimuspuolten suostumuksella, sen
sijaan, että ne joutuvat mukautumaan erilaisiin kansallisiin sopimusoikeuden
järjestelmiin. Yhteisen kauppalain tulisi kattaa sopimuksen koko elinkaari
niin, että se kattaisi useimmat seikat, jotka on otettava huomioon tehtäessä
rajatylittäviä sopimuksia. Näin yritysten tarvitsisi ottaa selvää toisten
jäsenvaltioiden kansallisesta lainsäädännöstä vain muutamien, selvästi vähemmän
tärkeiden seikkojen suhteen, joita ei käsitellä yhteisessä eurooppalaisessa
kauppalaissa. Yritysten ei puolestaan tarvitsisi enää tutkia kuluttajan
kotijäsenvaltion pakottavaa kuluttajansuojalainsäädäntöä, koska yhteinen
eurooppalainen kauppalaki sisältää kokonaan yhdenmukaistetut
kuluttajansuojasäännöt, jotka tarjoavat korkeatasoisen kuluttajansuojan
kaikkialla Euroopan unionissa. Yritysten keskinäisissä rajatylittävissä
liikesuhteissa olisi helpompi neuvotella sovellettavasta laista, kun
sopimuspuolet voisivat sopia, että niiden sopimussuhteeseen sovelletaan yhteistä
eurooppalaista kauppalakia, johon nähden ne molemmat ovat samassa asemassa.
Tästä seuraisi, että kun kaikkialla Euroopan
unionissa olisi käytössä samat säännöt, yrityksiltä säästyisi osa
sopimusoikeuteen liittyvistä ylimääräisistä liiketoimintakustannuksista ja ne
voisivat käydä rajatylittävää kauppaa yksinkertaisemmassa oikeudellisessa
ympäristössä. Näin yritykset voisivat hyötyä paremmin sisämarkkinoista
laajentamalla toimintaansa yli rajojen, mikä lisäisi kilpailua
sisämarkkinoilla. Kuluttajat puolestaan voisivat entistä helpommin hankkia
muualla EU:ssa tarjolla olevia tuotteita edullisempaan hintaan eikä heidän
ostoaikeitaan torjuttaisi yhtä usein kuin nykyään. Kuluttajat tuntisivat
paremmin oikeutensa tehdessään ostoksia yli rajojen, kun käytössä olisivat
samat pakottavat säännöt, jotka takaavat korkeatasoisen kuluttajansuojan. 
Yleinen
tausta
Komissio käynnisti vuonna 2001 antamallaan
tiedonannolla[5]
laajan julkisen kuulemisen, jonka aiheena oli sopimusoikeuden alalla
vallitsevan oikeuskehyksen pirstaleisuus ja sen kielteiset vaikutukset
rajatylittävään kaupankäyntiin. Heinäkuussa 2010 komissio käynnisti toisen
julkisen kuulemisen julkaisemalla vihreän kirjan toimintavaihtoehdoista
etenemiseksi kohti kuluttajia ja yrityksiä hyödyttävää eurooppalaista
sopimusoikeutta[6],
jäljempänä ’vihreä kirja’. Siinä esitellään eri vaihtoehtoja vahvistaa
sisämarkkinoita eurooppalaista sopimusoikeutta kehittämällä. 
Euroopan parlamentti vastasi vihreään kirjaan
antamalla 8. kesäkuuta 2011 päätöslauselman, jossa se ilmoitti kannattavansa
voimakkaasti sellaisen välineen laatimista, joka parantaisi sisämarkkinoiden
toteutumista ja toimintaa ja josta olisi hyötyä yrityksille, kuluttajille ja
jäsenvaltioiden tuomioistuinjärjestelmille. 
Komission tiedonannossa Eurooppa 2020[7] todetaan, että sopimusten
tekeminen muissa jäsenvaltioissa olevien kumppaneiden kanssa olisi tehtävä
yrityksille ja kuluttajille helpommaksi ja edullisemmaksi muun muassa
etenemällä kohti valinnaista eurooppalaista sopimusoikeutta. Euroopan
digitaalistrategiassa[8]
ehdotetaan, että olisi laadittava eurooppalaista sopimusoikeutta koskeva
valinnainen säädös, jonka avulla voitaisiin päästä eroon sopimusoikeuden alalla
vallitsevista eroavuuksista ja lujittaa kuluttajien luottamusta sähköiseen
kaupankäyntiin.
·                        
Voimassa olevat aiemmat säännökset
Jäsenvaltioiden sopimusoikeuslainsäädännöissä
on huomattavia eroavuuksia. EU:ssa ryhdyttiin antamaan sopimusoikeutta koskevaa
sääntelyä alun perin hyväksymällä kuluttajansuojalainsäädännön lähentämistä
koskevia vähimmäissääntöjä direktiivien muodossa. Vähimmäissääntöihin perustuva
lähestymistapa tarkoitti sitä, että jäsenvaltiot voivat joko pitää voimassa tai
ottaa käyttöön unionin lainsäädäntöä tiukempia pakottavia vaatimuksia.
Käytännössä tämä on johtanut siihen, että jäsenvaltioissa on käytössä erilaisia
ratkaisuja jopa sellaisilla aloilla, jotka on harmonisoitu unionin tasolla.
Toisaalta äskettäin hyväksytyllä kuluttajanoikeusdirektiivillä
yhdenmukaistetaan täydellisesti se, mitä tietoja kuluttajille on annettava ennen
sopimuksentekoa, kuluttajan peruuttamisoikeus etäsopimusten ja muualla kuin
yrityksen toimitiloissa tehtyjen sopimusten yhteydessä sekä eräät tavaroiden
toimituksiin ja vaaranvastuun siirtymiseen liittyvät seikat. 
Yritysten välisten suhteiden osalta unioni on
säännellyt maksuviivästyksiä vahvistamalla viivästyskorkoja koskevat
vähimmäissäännöt. Kansainvälisellä tasolla sovelletaan kansainvälistä tavaran
kauppaa koskevista sopimuksista tehtyä Wienin yleissopimusta, jos osapuolet
eivät ole sopineet minkään muun lain soveltamisesta. Wienin yleissopimuksessa
määrätään tietyistä tavaran kauppaa koskevista kysymyksistä, mutta sen
soveltamisalan ulkopuolelle on jätetty monia tärkeitä seikkoja, kuten
suostumuksessa olevat puutteet, kohtuuttomat sopimusehdot ja vanhentuminen.
Wienin yleissopimuksen soveltamista rajoittaa myös se, että kaikki jäsenvaltiot
eivät ole allekirjoittaneet sitä[9]
eikä ole olemassa mitään mekanismia, jonka avulla voitaisiin varmistaa
yleissopimuksen yhdenmukainen tulkinta.
Eräät unionin säädökset koskevat sekä
yritysten ja kuluttajien välisiä että yritysten keskinäisiä suhteita. Sähköistä
kaupankäyntiä koskevassa direktiivissä[10]
on sääntöjä sähköisin välinein tehtyjen sopimusten pätevyydestä ja eräistä
ennen sopimuksentekoa sovellettavista vaatimuksista. 
Kansainvälisen yksityisoikeuden alalla unioni
on antanut lainvalintaa koskevia säädöksiä, muun muassa sopimusvelvoitteisiin
sovellettavasta laista (Rooma I) 17 päivänä kesäkuuta 2008 tehdyn Euroopan
parlamentin ja neuvoston asetuksen (EY) N:o 593/2008[11] ja ennen sopimuksentekoa
sovellettavan tiedonantovelvollisuuden osalta sopimukseen perustumattomiin
velvoitteisiin sovellettavasta laista (Rooma II) 11 päivänä heinäkuuta 2007
annetun Euroopan parlamentin ja neuvoston asetuksen (EY) N:o 864/2007[12]. Ensiksi mainitussa
säädöksessä annetaan säännöt, joiden mukaan määritetään sopimusvelvoitteisiin
sovellettava laki, ja toisessa säännöt, joita sovelletaan sopimuksenulkoisiin
velvoitteisiin, mukaan lukien velvoitteet, jotka perustuvat ennen sopimuksentekoa
esitettyihin lausumiin.
Tämä asetusehdotus ei vaikuta Rooma I- ja
Rooma II ‑asetuksiin, vaan niiden soveltaminen jatkuu kuten ennenkin. On
edelleen tarpeen määrittää, mitä lakia sovelletaan rajatylittäviin sopimuksiin.
Tämä tapahtuu soveltamalla Rooma I ‑asetusta tavalliseen tapaan. Osapuolet
voivat itse määrittää sovellettavan lain (Rooma I ‑asetuksen 3 artikla), mutta
jos ne eivät tee sitä, sovellettava laki määritetään Rooma I ‑asetuksen 4
artiklassa vahvistettujen vakiosääntöjen perusteella. Jos osapuolet eivät ole
valinneet kuluttajasopimukseen sovellettavaa lakia, Rooma I ‑asetuksen 6
artiklan 1 kohdan mukaisesti sovelletaan kuluttajan vakinaisen asuinpaikan
lakia.
Yhteisestä eurooppalaisesta kauppalaista on
tarkoitus tulla toinen valinnainen sopimusoikeuden järjestelmä kunkin
jäsenvaltion kansallisen lain rinnalle. Jos sopimuspuolet ovat sopineet, että
niiden välillä tehtävään sopimukseen sovelletaan yhteistä eurooppalaista
kauppalakia, sen säännökset ovat ainoat kansalliset säännökset, joita sopimuksen
soveltamisalaan kuuluviin kysymyksiin sovelletaan. Jos jokin seikka kuuluu
yhteisen eurooppalaisen kauppalain soveltamisalaan, siihen ei näin ollen voida
soveltaa mitään muita kansallisia sääntöjä. Yhteisen eurooppalaisen kauppalain
käyttöä koskevassa sopimuksessa on kyse valinnasta kahden samaan kansalliseen
lainsäädäntöön kuuluvan kauppalakia koskevan sääntökokonaisuuden välillä. Se ei
siis tarkoita aiempaa lainvalintaa kansainvälisen yksityisoikeuden säännöissä
tarkoitetussa merkityksessä eikä sitä pidä sekoittaa siihen. 
Koska yhteinen eurooppalainen kauppalaki ei
kata kaikkia sopimukseen liittyviä näkökohtia (esimerkiksi sopimusten
lainvastaisuus tai edustukseen liittyvät kysymykset), jäljelle jääviä
kysymyksiä säännellään sopimukseen sovellettavan jäsenvaltion yksityisoikeuden
voimassa olevien säännöillä. 
Rooma I ‑asetuksen normaaliin toimintaan
kuuluvat kuitenkin rajoitukset sen suhteen, mitä lakia yrityksen ja kuluttajan
välisiin liikesuhteissa voidaan soveltaa. Jos osapuolet valitsevat yrityksen ja
kuluttajan väliseen liikesuhteeseen sovellettavaksi laiksi muun kuin kuluttajan
asuinjäsenvaltion lain, tämä lakivalinta ei Rooma I ‑asetuksen 6 artiklan 1
kohdan mukaan saa johtaa siihen, että kuluttaja menettää vakinaisen
asuinvaltionsa lainsäädännön pakottavien sääntöjen tarjoaman suojan (Rooma I ‑asetuksen
6 artiklan 2 kohta). Viimeksi mainitulla säännöksellä ei kuitenkaan ole
käytännön merkitystä, jos osapuolet ovat valinneet sovellettavan kansallisen
lain puitteissa yhteisen eurooppalaisen kauppalain. Tämä johtuu siitä, että
valittuun kansalliseen lakiin sisältyvät yhteisen eurooppalaisen kauppalain
säännökset ovat identtiset kuluttajan asuinvaltion yhteisen eurooppalaisen
kauppalain säännösten kanssa. Sen vuoksi kuluttajan asuinvaltion pakottavat kuluttajansuojalain
säännöt eivät ole tiukemmat, eikä kuluttaja menetä vakinaisen asuinpaikkansa
lain tarjoamaa suojaa. 
·                        
Johdonmukaisuus suhteessa unionin muuhun
politiikkaan ja muihin tavoitteisiin
Ehdotus on yhdenmukainen korkeatasoisen
kuluttajansuojan toteuttamista koskevan tavoitteen kanssa, sillä se sisältää
kuluttajansuojaa koskevia pakottavia sääntöjä, joista osapuolet eivät voi
poiketa kuluttajan vahingoksi. Lisäksi nämä pakottavat säännöt takaavat
vähintään samantasoisen suojan kuin voimassa olevan unionin oikeuden säännöt.
Ehdotus on yhdenmukainen myös sen unionin
politiikan kanssa, jonka mukaan pk-yrityksiä on autettava hyödyntämään paremmin
sisämarkkinoiden tarjoamia mahdollisuuksia. Yritykset voivat valita
sopimukseensa sovellettavaksi laiksi yhteisen eurooppalaisen kauppalain, jos
vähintään yksi osapuolista on pk-yritys niiden kriteerien perusteella, jotka
esitetään mikroyritysten sekä pienten ja keskisuurten yritysten määritelmästä
annetussa komission suosituksessa 2003/361[13],
myöhempi kehitys huomioon ottaen. 
Ehdotus on yhdenmukainen myös unionin
kansainvälisen kauppapolitiikan kanssa, koska siinä ei syrjitä kolmansien
maiden osapuolia, vaan myös ne voivat päättää soveltaa yhteistä eurooppalaista
kauppalakia, jos yksi sopimuksen osapuolista on sijoittautunut johonkin
jäsenvaltioon.
Tämä ehdotus ei vaikuta myöhemmin esitettäviin
komission aloitteisiin, jotka koskevat vastuuta Euroopan unionin toiminnasta
tehtyyn sopimukseen kohdistuvista rikkomuksista esimerkiksi kilpailusääntöjen
suhteen.
2.         INTRESSITAHOJEN KUULEMISEN JA
VAIKUTUSTEN ARVIOINNIN TULOKSET
·                        
Intressitahojen kuuleminen
Komissio käynnisti vihreän kirjan myötä laajan
julkisen kuulemisen, joka päättyi 31. tammikuuta 2011. Komissio sai
kommentteina vihreään kirjaan 320 vastausta eri sidosryhmiltä eri puolilta
unionia. Monissa vastauksissa pidettiin hyvänä vaihtoehtoa 1
(asiantuntijaryhmän työn tulosten julkaiseminen) ja vaihtoehtoa 2 (unionin
lainsäätäjän virallinen välineistö eli ns. työkalupakki (toolbox)).
Vaihtoehto 4 (eurooppalaista sopimusoikeutta koskeva valinnainen väline) sai
kannatusta useilta jäsenvaltioilta ja myös muilta sidosryhmiltä joko erillisenä
vaihtoehtona tai yhdessä lainsäätäjän työkalupakkia koskevan vaihtoehdon
kanssa. Edellytykseksi kuitenkin asetettiin tiettyjen vaatimusten täyttyminen;
näitä olivat mm. kuluttajansuojan korkea taso sekä säännösten selkeys ja
käyttäjäystävällisyys. Vihreään kirjaan saatujen vastausten perusteella yksi
sidosryhmien suurimpia huolenaiheita oli epävarmuus mahdollisen eurooppalaista
sopimusoikeutta koskevan välineen aineellisesta sisällöstä. Vastauksena tähän
komissio antoi sidosryhmille tilaisuuden kommentoida eurooppalaista
sopimusoikeutta käsittelevän asiantuntijaryhmän laatimaa
toteutettavuustutkimusta. 
Vihreään kirjaan saaduissa vastauksissa
esitettiin myös ehdotuksia valinnaisen välineen aineellisesta soveltamisalasta.
Vastausten perusteella ehdotuksessa keskitytään tavaran kauppaa koskeviin
sopimuksiin. 
Komissio perusti eurooppalaista
sopimusoikeutta käsittelevän asiantuntijaryhmän 26. huhtikuuta 2010 tehdyllä
päätöksellä[14].
Asiantuntijaryhmä sai tehtäväkseen laatia toteutettavuustutkimuksen
mahdollisesti myöhemmin laadittavasta eurooppalaista sopimusoikeutta koskevasta
välineestä, joka kattaisi tärkeimmät rajatylittäviin liiketoimiin liittyvät
käytännön näkökohdat. 
Syyskuussa 2010 muodostettiin keskeisten
sidosryhmien (yritykset ja kuluttajajärjestöt, pankki- ja vakuutusala sekä
lakimiesten ja notaarien ammattikunnat) edustajista oma ryhmänsä, jonka
tehtävänä oli esittää asiantuntijaryhmälle käytännönläheisiä näkemyksiä
toteutettavuustutkimusta varten laadittujen sääntöjen
käyttäjäystävällisyydestä. Toteutettavuustutkimus julkaistiin 3. toukokuuta
2011, ja sitä koskeva epävirallinen kuuleminen päättyi 1. heinäkuuta 2011. 
·                        
Vaikutusten arviointi 
Vaikutusten arvioinnissa analysoitiin
vihreässä kirjassa esitetyt seitsemän toimintavaihtoehtoa. Kattava kuvaus ja
analyysi eri vaihtoehdoista esitetään vaikutusten arviointia koskevassa
raportissa.
Vaihtoehdot olivat perusskenaario (ei muutoksia
toiminnassa), lainsäätäjän työkalupakki, yhteistä eurooppalaista kauppalakia
koskeva suositus, valinnaista yhteistä eurooppalaista kauppalakia koskeva
asetus, pakottavaa yhteistä eurooppalaista kauppalakia koskeva direktiivi
(kattava tai vähimmäisvaatimuksiin perustuva yhdenmukaistaminen), asetus
eurooppalaisen sopimusoikeuden luomisesta ja asetus Euroopan yksityisoikeuden
säännöstön luomisesta.
Eri vaihtoehtojen vertailun perusteella
vaikutusten arviointia koskevassa raportissa päädytään siihen, että toimintatavoitteet
voitaisiin toteuttaa valinnaisen yhdenmukaisen sopimusoikeusjärjestelmän,
kattavaa yhdenmukaistamista koskevan direktiivin ja pakottavan yhdenmukaisen
sopimusoikeusjärjestelmän käyttöönottoa koskevan asetuksen avulla. Kaksi
viimeksi mainittua vaihtoehtoa vähentäisivät merkittävästi yritysten
liiketoimintakustannuksia ja tarjoaisivat yksinkertaisemman oikeudellisen
toimintaympäristön niille yrityksille, jotka haluavat käydä kauppaa yli
rajojen. Toisaalta nämä vaihtoehdot loisivat yrityksille huomattavia
rasituksia, koska uusi lainsäädäntökehys asettaisi vaatimuksia myös niille
yrityksille, jotka harjoittavat liiketoimintaa vain yhdessä jäsenvaltiossa.
Uuteen pakottavaan lainsäädäntöön perehtymisestä aiheutuvat kustannukset
olisivat erityisen merkittäviä verrattuna valinnaista yhdenmukaista
sopimusoikeusjärjestelmää koskevaan vaihtoehtoon, koska perehtymistä
edellytettäisiin kaikilta yrityksiltä. Toisaalta valinnainen yhdenmukainen
sopimusoikeusjärjestelmä aiheuttaisi vain kertaluonteisia kustannuksia niille
yrityksille, jotka haluavat käyttää sitä rajatylittävässä kaupassa. Tämän
vuoksi soveltuvimmaksi toimintavaihtoehdoksi katsottiin valinnainen
yhdenmukainen sopimusoikeusjärjestelmä, koska se vähentäisi niiden yritysten
liiketoimintakustannuksia, jotka vievät tuotteitaan useisiin jäsenvaltioihin,
ja takaisi kuluttajille laajemman tuotevalikoiman edullisempaan hintaan.
Lisäksi se parantaisi kuluttajansuojan tasoa niiden kuluttajien kannalta, jotka
tekevät ostoksia yli rajojen, koska samojen sääntöjen soveltaminen kaikkialla
unionissa parantaisi näiden kuluttajien luottamusta. 
3.           EHDOTUKSEN
OIKEUDELLINEN SISÄLTÖ
·                        
Ehdotetun toimen lyhyt kuvaus
Ehdotuksessa säädetään yhteisen eurooppalaisen
kauppalain käyttöönotosta. Sillä yhdenmukaistetaan sopimusoikeutta koskevat
jäsenvaltioiden kansalliset säännöt. Tätä varten ei kuitenkaan tarvitse muuttaa
aiempaa kansallista sopimusoikeutta, vaan kunkin jäsenvaltion kansallisessa
lainsäädännössä otetaan käyttöön toinen sopimusoikeuden järjestelmä sen
soveltamisalaan kuuluvia sopimuksia varten. Järjestelmä on identtinen
kaikkialla Euroopan unionissa ja sitä käytetään rinnan voimassa olevien
kansallisten sopimusoikeuden sääntöjen kanssa. Yhteistä eurooppalaista
kauppalakia sovelletaan rajatylittäviin sopimuksiin vapaaehtoiselta pohjalta,
osapuolten erillisen sopimuksen perusteella. 
·                        
Oikeusperusta
Ehdotuksen oikeusperusta on Euroopan unionin
toiminnasta tehdyn sopimuksen, jäljempänä ’SEUT-sopimus’, 114 artikla.
Ehdotuksella on tarkoitus ottaa käyttöön yksi
yhtenäinen, kokonaan yhdenmukaistettu sopimusoikeuden sääntökokonaisuus, joka
sisältää myös kuluttajansuojaa koskevat säännöt. Tästä yhteisestä
eurooppalaisesta kauppalaista on tarkoitus tulla toinen valinnainen
sopimusoikeuden järjestelmä kunkin jäsenvaltion kansallisen lain rinnalle, ja
sitä käytetään rajatylittävissä liiketoimissa osapuolten tekemän pätevän
sopimuksen perusteella. Tällaista sopimusta ei kuitenkaan pidä sekoittaa
sovellettavan lain valintaan kansainvälisen yksityisoikeuden säännöissä
tarkoitetussa merkityksessä, sillä kyseessä ei ole sama asia. Sen sijaan tämä
valinta tehdään kansallisen lain puitteissa, jota sovelletaan kansainvälisen
yksityisoikeuden sääntöjen mukaisesti. 
Ratkaisun tavoitteena on edistää
sisämarkkinoiden toteutumista ja toimivuutta. Se poistaisi ne perusoikeuksien
toteutumisen esteet, jotka johtuvat kansallisten lainsäädäntöjen keskinäisistä
eroavuuksista, ja etenkin yrityksille aiheutuvat ylimääräiset
liiketoimintakustannukset ja rajatylittävään liiketoimintaan liittyvän oikeudellisen
toimintaympäristön monimutkaisuuden. Se myös poistaisi kuluttajien nykyisen
luottamuksen puutteen oikeuksiinsa heidän tehdessään ostoksia toisessa EU:n
jäsenvaltiossa. Kaikki nämä ongelmat vaikuttavat suoraan sisämarkkinoiden
toteutumiseen ja toimintaan ja rajoittavat kilpailua.
SEUT-sopimuksen 114 artiklan 3 kohdan
mukaisesti yhteinen eurooppalainen kauppalaki takaisi kuluttajansuojan korkean
tason, koska siihen sisältyvät pakottavat säännöt säilyttäisivät voimassa
olevaan EU:n kuluttajalainsäädäntöön perustuvan kuluttajansuojan tason tai
parantaisivat sitä. 
·                        
Toissijaisuusperiaate
Ehdotus on Euroopan unionista tehdyn
sopimuksen, jäljempänä ’SEU-sopimus’, 5 artiklassa vahvistetun
toissijaisuusperiaatteen mukainen.
Ehdotuksen tavoitteena on myötävaikuttaa
sisämarkkinoiden moitteettomaan toimintaan ottamalla käyttöön valinnainen
yhtenäinen sopimusoikeuden sääntöjen kokonaisuus. Sillä on selkeä rajat
ylittävä ulottuvuus, minkä vuoksi sitä ei voida saavuttaa jäsenvaltioiden
kansallisten järjestelmiensä puitteissa toteuttamin toimenpitein.
Tavoitetta sisämarkkinoiden loppuun
saattamisesta helpottamalla yritysten harjoittaman rajatylittävän kaupankäynnin
laajentamista ja rajatylittävien ostosten tekemistä kuluttajien kannalta ei
voida saavuttaa niin kauan kuin kansallisten sopimusoikeusjärjestelmien
eroavuudet aiheuttavat rajatylittävän kaupankäynnin yhteydessä huomattavia
ylimääräisiä liiketoimintakustannuksia. 
Jäsenvaltiot eivät voi kansallisen tason
toimenpiteitä toteuttamalla ilman koordinointia poistaa niitä kansallisten
sopimusoikeuden sääntöjen eroavuuksista johtuvia ylimääräisiä
liiketoimintakustannuksia ja oikeudellista monimutkaisuutta, joista yritykset
joutuvat kärsimään käydessään EU:n alueella kauppaa yli rajojen. Myös
kuluttajat joutuisivat edelleen tyytymään suppeampaan tarjontaan ja toisissa
jäsenvaltioissa valmistettujen tuotteiden rajoitettuun saatavuuteen. Kuluttajat
jäisivät myös vaille sitä varmuutta, joka perustuu omien oikeuksiensa
tuntemiseen.
Sen vuoksi ehdotuksen tavoite voidaan toteuttaa
paremmin unionin tasolla toissijaisuusperiaatteen mukaisesti. Unionilla on
parhaat edellytykset tarttua lainsäädännön pirstaleisuudesta aiheutuviin
ongelmiin sopimusoikeuden alalla toteutettavalla toimenpiteellä, jolla
lähennetään rajatylittäviin liiketoimiin sovellettavia sääntöjä. Kun
markkinasuuntaukset kehittyvät ja pakottavat jäsenvaltiot toteuttamaan
toimenpiteitä itsenäisesti esimerkiksi sääntelemällä kehittyviä digitaalisen
sisällön markkinoita, on lisäksi todennäköistä, että myös ylimääräisiä liiketoimintakustannuksia
ja kuluttajansuojan aukkoja aiheuttavat sääntelyn eroavuudet lisääntyvät.
·                        
Suhteellisuusperiaate
Ehdotus on SEU-sopimuksen 5 artiklassa
vahvistetun suhteellisuusperiaatteen mukainen.
Ehdotuksen soveltamisala rajoittuu niihin
näkökohtiin, joista aiheutuu todellisia ongelmia rajatylittävien liiketoimien
yhteydessä. Siinä ei käsitellä seikkoja, joita voidaan säännellä parhaiten
kansallisella lainsäädännöllä. Ehdotuksen aineellinen soveltamisala sisältää
säännöksiä, joilla säännellään osapuolten oikeuksia ja velvollisuuksia
sopimuksen koko elinkaaren ajan. Sen sijaan siinä ei käsitellä esimerkiksi
edustusta koskevia sääntöjä, jotka harvemmin aiheuttavat kiistoja. Ehdotuksen
maantieteellinen soveltamisala käsittää rajatylittävät tilanteet, joihin
liittyy ylimääräisistä liiketoimintakustannuksista ja oikeudellisista
hankaluuksista aiheutuvia ongelmia. Ehdotuksen henkilöllinen soveltamisala on
sen sijaan rajoitettu niihin liiketoimiin, joiden yhteydessä sisämarkkinoihin
liittyviä ongelmia lähinnä esiintyy, eli yritysten keskinäisiin suhteisiin
silloin, kun ainakin toinen niistä on pk-yritys, ja yrityksen ja kuluttajan
välisiin suhteisiin. Soveltamisalaan eivät kuulu sopimukset, jotka on tehty
yksityishenkilöiden välillä tai sellaisten yritysten välillä, joista yksikään
ei ole pk-yritys. Ei näet ole osoitettu, että olisi tarvetta toteuttaa
toimenpiteitä tämäntyyppisten rajatylittävien sopimusten osalta. Asetuksen
mukaan jäsenvaltioilla on kaksi vaihtoehtoa: ne voivat halutessaan antaa
osapuolille mahdollisuuden soveltaa yhteistä eurooppalaista kauppalakia myös
silloin kun kauppaa käydään pelkästään saman jäsenvaltion sisällä tai silloin
kun sopimus tehdään sellaisten yritysten välillä, joista kumpikaan ei ole
pk-yritys.
Ehdotus on oikeasuhteinen toimenpide, koska
muihin tutkittuihin vaihtoehtoihin verrattuna yhteisen eurooppalaisen
kauppalain säännöt ovat valinnaisia ja luonteeltaan vapaaehtoisia. Tämä
tarkoittaa sitä, että säädöksen soveltaminen riippuu sopimuksesta, jonka
osapuolet tekevät, jos ne katsovat, että siitä on hyötyä tietyn rajatylittävän
liiketoimen yhteydessä. Koska yhteinen eurooppalainen kauppalaki muodostuu
valinnaisista säännöistä, joita sovelletaan ainoastaan rajatylittävissä
tapauksissa, tämä tarkoittaa myös sitä, että se voi alentaa rajatylittävän
kaupankäynnin esteitä ilman, että on tarpeen puuttua syvälle juurtuneisiin
kansallisiin oikeusjärjestelmiin ja perinteisiin. Yhteinen eurooppalainen
kauppalaki on valinnainen järjestelmä, jota sovelletaan voimassa olevien
sopimusoikeuden sääntöjen rinnalla niitä korvaamatta. Näin ollen tällä
säädöksellä ei mennä pidemmälle kuin on tarpeen uusien mahdollisuuksien
luomiseksi sisämarkkinoilla toimiville yrityksille ja kuluttajille. 
·                        
Säädöslajin valinta
Aloitteen toteuttamiseksi valittu säädöslaji
on asetus, jolla otetaan käyttöön valinnainen yhteinen eurooppalainen
kauppalaki. 
Ei-sitova väline, kuten EU:n lainsäätäjän
työkalupakki tai jäsenvaltioille osoitettu suositus, ei toteuttaisi tavoitetta
parantaa sisämarkkinoiden toteutumista ja toimintaa. Direktiivi tai asetus,
jolla kansalliset lait korvattaisiin pakottavalla eurooppalaisella
sopimusoikeudella, menisi liian pitkälle, koska se edellyttäisi, että myös
niille yhden jäsenvaltion sisällä toimiville yrityksille, jotka eivät halua käydä
kauppaa yli rajojen, aiheutuisi kustannuksia, joita ne eivät voisi korvata
säästöillä, joita aiheutuisi ainoastaan rajatylittävien liiketoimien
yhteydessä. Sopiva säädöslaji ei olisi myöskään direktiivi, jolla
vahvistettaisiin pakottavaa eurooppalaista sopimusoikeutta koskevat
vähimmäissäännöt, koska sen avulla ei voitaisi saavuttaa sellaista
oikeusvarmuuden ja yhdenmukaisuuden tasoa, jota liiketoimintakustannusten
alentaminen edellyttää.
4.           TALOUSARVIOVAIKUTUKSET 
Sen jälkeen kun ehdotus on hyväksytty, komissio
perustaa tietokannan, jonka välityksellä voidaan vaihtaa tietoa kansallisten
tuomioistuinten lainvoimaisista tuomioista, jotka koskevat yhteistä
eurooppalaista kauppalakia tai mitä tahansa muuta asetuksen säännöstä, ja
vastaavista Euroopan unionin tuomioistuimen tuomioista. Tietokantaan liittyvät
kustannukset todennäköisesti kasvavat sitä mukaa kun sinne lisätään uusia
lainvoimaisia tuomioita. Komissio aikoo myös järjestää oikeusalan
ammattilaisille koulutusta yhteisen eurooppalaisen kauppalain soveltamisesta.[15] Tästä aiheutuvat kustannukset
puolestaan todennäköisesti supistuvat ajan myötä, kun tieto yhteisen
eurooppalaisen kauppalain toimintaperiaatteista leviää.
5.           LISÄTIEDOT
·                        
Yksinkertaistaminen
Valinnaista toista sopimusoikeusjärjestelmää
koskevaan ehdotukseen liittyy se etu, että sen avulla voidaan antaa osapuolten
käyttöön yhtenäinen sopimusoikeutta koskeva sääntökokonaisuus kaikkialla EU:ssa
jäsenvaltioiden kansallista sopimusoikeutta syrjäyttämättä. Tällainen
itsenäinen ja yhtenäinen sääntökokonaisuus voi tarjota osapuolille ratkaisun
suurimpiin ongelmiin, joita rajatylittäviin tilanteisiin voi liittyä
sopimusoikeuden alalla. Siksi yritysten ei tarvitse selvittää muiden
kansallisten lakien sisältöä, jos tämä toimintavaihtoehto toteutetaan. Jotta kuluttajat
voisivat ymmärtää yhteiseen eurooppalaiseen kauppalakiin perustuvat oikeutensa,
heille toimitetaan vakiomuotoinen ilmoitus, jossa kerrotaan heidän
oikeuksistaan.
Lisäksi ehdotuksen avulla voidaan varmistaa
EU:n lainsäädännön johdonmukaisuus tulevaisuudessa sellaisilla aloilla, joihin
sopimusoikeus vaikuttaa. 
·                        
Uudelleentarkastelulauseke
Ehdotuksen mukaan yhteisen eurooppalaisen
kauppalain ja asetuksen muiden säännösten soveltamista tarkastellaan uudelleen
viiden vuoden kuluttua asetuksen soveltamispäivästä ottaen huomioon muun muassa
tarve laajentaa sen soveltamisalaa yritysten välisten sopimusten osalta sekä
digitaalisen sisällön markkinoiden ja teknologian sekä unionin säännöstön
kehitys. Tätä varten komissio laatii Euroopan parlamentille, neuvostolle ja
Euroopan talous- ja sosiaalikomitealle osoitetun kertomuksen ja antaa
tarvittaessa ehdotuksia asetuksen tarkistamiseksi. 
·                        
Euroopan talousalue
Ehdotetussa asetuksessa on kyse Euroopan
talousalueeseen liittyvästä asiasta. Sen vuoksi säädös olisi ulotettava
koskemaan koko Euroopan talousaluetta.
·                        
Ehdotuksen perustelut 
Ehdotukseen kuuluu kolme pääosaa: asetus ja
sen liite I, joka sisältää sopimusoikeuden säännöt (yhteisen eurooppalaisen
kauppalain), sekä liite II, jossa on vakiomuotoinen ilmoitus. 
A. Asetus
1 artiklassa
määritellään asetuksen tavoite ja kohde. 
2 artiklassa
esitetään asetuksessa käytettyjen käsitteiden määritelmät. Osa määritelmistä
sisältyy jo voimassa olevaan unionin säännöstöön, osa käsitteistä taas
määritellään tässä ensimmäisen kerran. 
3 artiklassa
todetaan, että rajatylittävää tavaran kauppaa, digitaalisen sisällön
toimittamista ja niihin liittyviä palveluja koskeviin sopimuksiin sovellettavat
sopimusoikeuden säännöt ovat luonteeltaan valinnaisia.
4 artiklassa
vahvistetaan asetuksen alueellinen soveltamisala, joka käsittää vain
rajatylittävät sopimukset. 
5 artiklassa
täsmennetään tavaran kauppaa, digitaalisen sisällön toimittamista ja niihin
liittyvien palvelujen suorittamista koskevien sopimusten aineellinen
soveltamisala, kuten asennukset ja korjaukset. 
6 artiklassa
suljetaan soveltamisalan ulkopuolelle sekasopimukset ja osamaksukauppa.
7 artiklassa
kuvataan henkilöllinen soveltamisala, joka kattaa yrityksen ja kuluttajan
väliset sekä sellaiset yritysten väliset sopimukset, joiden osapuolista
vähintään yksi on pk-yritys.
8 artiklan mukaan
yhteisen eurooppalaisen kauppalain valitseminen edellyttää asiaa koskevan
sopimuksen tekemistä osapuolten välillä. Yrityksen ja kuluttajan välisissä
sopimuksissa yhteisen eurooppalaisen kauppalain valitseminen on pätevä vain jos
kuluttaja on antanut suostumuksensa nimenomaisella lausumalla erillään siitä
lausumasta, jolla hän on suostunut sopimuksen tekemiseen. 
9 artikla sisältää
vaatimuksia, jotka koskevat yhteisestä eurooppalaisesta kauppalaista
tiedottamista yrityksen ja kuluttajan välillä tehtävissä sopimuksissa.
Kuluttajan on saatava erityisesti liitteessä II esitetty ilmoitus.
10 artiklassa
vaaditaan jäsenvaltioita varmistamaan, että elinkeinonharjoittajille, jotka
eivät noudata 8 ja 9 artiklassa säädettyjä vaatimuksia, voidaan määrätä
asianmukaiset seuraamukset. 
11 artiklassa
selitetään, että sen jälkeen kun yhteinen eurooppalainen kauppalaki on valittu
pätevästi, sen soveltamisalaan kuuluvissa asioissa ei saa soveltaa mitään muuta
lakia, mikä tarkoittaa sitä, että sen soveltamisalaan kuuluviin asioihin ei saa
soveltaa muita kansallisia sääntöjä. Yhteisen eurooppalaisen kauppalain
valitseminen vaikuttaa takautuvasti niin, että se kattaa myös ennen
sopimuksentekoa sovellettavan tiedonantovelvollisuuden noudattamisen ja sen
laiminlyöntiä koskevat oikeussuojakeinot.
12 artiklassa
täsmennetään, että asetus ei vaikuta palveluista sisämarkkinoilla annetulla
direktiivillä 2006/123/EY[16]
vahvistettuihin tiedonantovaatimuksiin.
13 artiklassa
säädetään, että jäsenvaltioilla on mahdollisuus antaa lainsäädäntöä, jonka
nojalla osapuolet voivat käyttää yhteistä eurooppalaista kauppalakia myös
silloin kun toiminta tapahtuu kokonaan saman jäsenvaltion sisällä tai kun
sopimuksen osapuolina olevista yrityksistä kumpikaan ei ole pk-yritys.
14 artiklassa
vaaditaan jäsenvaltioita antamaan tiedoksi tuomioistuintensa antamat
lainvoimaiset tuomiot, jotka koskevat yhteisen eurooppalaisen kauppalain tai
asetuksen muiden säännösten tulkintaa. Komissio perustaa tällaisia tuomioita
varten erityisen tietokannan.
15 artikla
sisältää uudelleentarkastelulausekkeen. 
16 artiklassa
säädetään, että asetus tulee voimaan kahdentenakymmenentenä päivänä sen
jälkeen, kun se on julkaistu Euroopan unionin virallisessa lehdessä.
B. Liite I 
Liite I sisältää yhteisen eurooppalaisen
kauppalain tekstin.
I osassa ”Johdantosäännökset” esitetään sopimusoikeuden yleiset periaatteet, joita kaikkien
osapuolten on noudatettava toiminnassaan, kuten kunniallisen ja vilpittömän
menettelyn periaate. Sopimusvapauden periaate antaa osapuolille takeet siitä,
että ne voivat poiketa yhteisestä eurooppalaisesta kauppalaista, paitsi jos
esimerkiksi kuluttajansuojaa koskevien sääntöjen nimenomaisesti mainitaan
olevan pakottavia.
II osassa ”Sitovan sopimuksen tekeminen” vahvistetaan säännökset, jotka koskevat osapuolten oikeutta saada
ennen sopimuksentekoa olennaiset tiedot asiasta ja säännöt siitä, miten sopimus
tehdään kahden osapuolen välillä. Tässä osassa on myös erityissäännöksiä,
joiden nojalla kuluttajalla on oikeus peruuttaa etäsopimus tai muualla kuin
elinkeinonharjoittajan toimitiloissa tehty sopimus. Tässä osassa on myös
säännökset siitä, miten sopimuksesta voi vapautua erehdyksen, petoksen,
uhkauksen tai hyväksikäytön perusteella.
III osassa ”Sopimuksen
sisällön arviointi” esitetään yleisiä säännöksiä siitä, miten sopimusehtoja on
tulkittava epäselvissä tapauksissa. Siinä vahvistetaan myös säännöt, jotka
koskevat sopimusten sisältöä ja vaikutuksia sekä sitä, millaiset sopimusehdot
saattavat olla kohtuuttomia ja siksi pätemättömiä. 
IV osassa ”Myyntisopimuksen
osapuolten velvollisuudet ja oikeussuojakeinot” tarkastellaan lähemmin
myyntisopimuksiin ja digitaalisen sisällön toimittamista koskeviin sopimuksiin
liittyviä sääntöjä, jotka kattavat sekä myyjän että ostajan velvollisuudet.
Tässä osassa esitetään myös säännöt oikeussuojakeinoista siinä tapauksessa,
että ostajat tai myyjät eivät täytä sopimusvelvoitteitaan. 
V osassa ”Myyntisopimukseen liittyvän
palvelusopimuksen osapuolten velvollisuudet ja oikeussuojakeinot” käsitellään tapauksia, joissa myyjä toimittaa tiettyjä tavaran myyntiä
tai digitaalisen sisällön toimittamista koskevaan sopimukseen läheisesti
liittyviä palveluja kuten asennus-, korjaus- tai huoltopalveluja. Tässä osassa
selvitetään, mitä erityissääntöjä sovelletaan tällaisessa tilanteessa ja
erityisesti, mitkä ovat osapuolten oikeudet ja velvollisuudet tällaisten
sopimusten yhteydessä. 
VI osassa ”Vahingonkorvaukset ja korko” esitetään täydentäviä yhteisiä sääntöjä vahingonkorvauksista sekä viivästyskoroista.

VII osassa ”Palauttaminen” vahvistetaan säännöt, joita sovelletaan siihen, mitä on palautettava,
jos sopimuksesta vapaudutaan tai jos se puretaan.
VIII osassa ”Vanhentuminen” säännellään määräaikojen kulumisen vaikutusta sopimukseen perustuviin
oikeuksiin.
Lisäys 1 sisältää
peruuttamisohjeen mallin, joka elinkeinonharjoittajan on toimitettava
kuluttajalle ennen etäsopimuksen tai muualla kuin elinkeinonharjoittajan
toimitiloissa tehtävän sopimuksen tekemistä. Lisäys 2 sisältää
peruuttamislomakkeen mallin.
C. Liite II 
Liite II sisältää yhteistä eurooppalaista
kauppalakia koskevan vakiomuotoisen ilmoituksen, joka elinkeinonharjoittajan on
toimitettava kuluttajalle ennen kuin sopimus yhteisen eurooppalaisen kauppalain
soveltamisesta tehdään.
2011/0284 (COD)
Ehdotus
EUROOPAN PARLAMENTIN JA NEUVOSTON ASETUS
yhteisestä eurooppalaisesta kauppalaista
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 114 artiklan,
ottavat huomioon Euroopan komission
ehdotuksen,
sen jälkeen, kun säädösehdotus on toimitettu
kansallisille parlamenteille,
ottavat huomioon Euroopan talous- ja
sosiaalikomitean lausunnon[17],

ottavat huomioon alueiden komitean lausunnon[18], 
noudattavat tavallista
lainsäätämisjärjestystä,
sekä katsovat seuraavaa:
(1)              
On edelleen olemassa huomattavia pullonkauloja,
jotka vaikeuttavat rajatylittävää taloudellista toimintaa ja estävät
sisämarkkinoiden täyden kasvu- ja työllisyyspotentiaalin hyödyntämisen. Tätä
nykyä vain joka kymmenes yritys unionissa harjoittaa vientiä unionin sisällä.
Näistäkin yrityksistä valtaosa vie tuotteitaan vain muutamaan jäsenvaltioon.
Vaikka rajatylittävää kaupankäyntiä vaikeuttavat monenlaiset seikat kuten
verosäännökset, hallinnolliset vaatimukset, toimitusvaikeudet sekä kieleen ja
kulttuuriin liittyvät ongelmat, elinkeinonharjoittajien mukaan ulkomaisen
sopimusoikeuden sisällön selvittäminen on yksi suurimpia liiketoiminnan esteitä
sekä yritysten ja kuluttajien välisissä että yritysten keskinäisissä suhteissa.
Tästä aiheutuu haittaa myös kuluttajille rajoitetun tavaravalikoiman vuoksi.
Näin erilaiset kansalliset sopimusoikeuden säännökset vaikeuttavat sellaisten
perusvapauksien kuin tavaroiden ja palvelujen tarjoamista koskevan vapauden käyttämistä
ja muodostavat esteen sisämarkkinoiden toiminnalle ja jatkuvalle
kehittämiselle. Niillä on myös kilpailua rajoittava vaikutus, erityisesti
pienempien jäsenvaltioiden markkinoilla.
(2)              
Sopimukset ovat välttämätön oikeudellinen väline
kaikissa taloudellisissa liiketoimissa. Rajatylittävä kaupankäynti on
hankalampaa ja kalliimpaa kuin kaupankäynti saman jäsenvaltion sisällä, koska
elinkeinonharjoittajien on selvitettävä, mitä lakia sovelletaan, tai
neuvoteltava sovellettavasta laista, tutkittava sovellettavan ulkomaisen lain
sisältöä, mihin tarvitaan usein käännöksiä, hankittava oikeudellista neuvontaa
voidakseen tutustua ulkomaisen lain vaatimuksiin ja mukauttaa sopimuksiaan eri
kansallisiin lakeihin, joita rajatylittävässä kaupassa voidaan soveltaa. Sopimusoikeuteen
liittyvät esteet ovat näin ollen merkittävä tekijä, joka osaltaan vähentää
monien vientiin suuntautuneiden elinkeinonharjoittajien valmiutta aloittaa
rajatylittävä kaupankäynti tai laajentaa toimintaansa muihin jäsenvaltioihin.
Tämä vähentää erityisesti pienten ja keskisuurten yritysten (pk-yritysten)
halukkuutta laajentaa toimintaansa monille ulkomaisille markkinoille, koska
tästä aiheutuvat kustannukset muodostaisivat merkittävän osan niiden
liikevaihdosta. Tämän seurauksena elinkeinonharjoittajat menettävät tilaisuuden
kustannussäästöihin, jotka voisivat toteutua, jos tavaroita ja palveluja olisi
mahdollista markkinoida yhden yhdenmukaisen sopimusoikeuden perusteella
kaikissa rajatylittävissä liiketoimissa ja verkkoympäristössä toimittaessa vain
yhdellä verkkosivulla.
(3)              
Sopimusoikeuteen liittyvät, todistetusti
merkittävät liiketoimintakustannukset ja pakottavien kansallisten
kuluttajansuojasääntöjen eroavuuksista johtuvat oikeudelliset esteet
vaikuttavat suoraan sisämarkkinoiden toimintaan yritysten ja kuluttajien
välisten liiketoimien yhteydessä. Sopimusvelvoitteisiin sovellettavasta laista
17 päivänä kesäkuuta 2008 annetun Euroopan parlamentin ja neuvoston
asetuksen (asetus (EY) N:o 593/2008)[19]
6 artiklassa säädetään, että aina kun elinkeinonharjoittaja suuntaa
toimintaansa toisen jäsenvaltion kuluttajille ja kun tuon jäsenvaltion
lainsäädäntö takaa korkeamman kuluttajansuojan tason eikä sen säännöksistä
voida tuon lain nojalla poiketa sopimuksella, sovelletaan kuluttajien
asuinjäsenvaltion lainsäädäntöä myös siinä tapauksessa, että osapuolet ovat
valinneet sovellettavaksi jonkin muun lain. Tämän vuoksi
elinkeinonharjoittajien on selvitettävä etukäteen, tarjoaako kuluttajan
asuinvaltion lainsäädäntö paremman kuluttajansuojan, ja varmistettava, että
elinkeinonharjoittajan ja kuluttajan välillä tehtävä sopimus täyttää tuon lain
vaatimukset. Sähköisessä kaupankäynnissä lisäkustannuksia aiheutuu myös siitä,
että yrityksen verkkosivuja on mukautettava niin, että ne täyttävät
sovellettavan ulkomaisen kuluttajalainsäädännön pakottavat vaatimukset.
Kuluttajalainsäädännön tähänastinen yhdenmukaistaminen unionin tasolla on
johtanut jonkinasteiseen lähentymiseen tietyillä aloilla. Jäsenvaltioiden
lainsäädännöt poikkeavat kuitenkin edelleen huomattavasti toisistaan, sillä
tähän mennessä toteutettu yhdenmukaistaminen jättää jäsenvaltioille runsaasti
valinnanvaraa sen suhteen, miten ne noudattavat unionin lainsäädännön
vaatimuksia ja miten kuluttajansuojan taso määritellään.
(4)              
Sopimusoikeuteen liittyvät vaikeudet, jotka estävät
elinkeinonharjoittajia hyödyntämästä sisämarkkinoiden täyttä potentiaalia,
aiheuttavat ongelmia myös kuluttajille. Suppeampi rajatylittävä kauppa
tarkoittaa, että vientiä ja siten myös kilpailua on vähemmän. Kuluttajat
saattavat joutua epäedulliseen asemaan rajoitetun tuotevalikoiman ja
korkeampien hintojen vuoksi paitsi siksi, että harvemmat ulkomaiset
elinkeinonharjoittavat pystyvät tarjoamaan heille tuotteita ja palveluja
suoraan, myös välillisesti siksi, että yritysten välinen rajatylittävä
tukkukauppa on vähäistä. Vaikka ostosten tekeminen yli rajojen voisi tuoda
merkittäviä taloudellisia etuja laajemman ja paremman tarjonnan muodossa, monet
kuluttajat epäröivät tehdä ostoksia yli rajojen, koska he ovat epävarmoja
oikeuksistaan. Eräät suurimmista kuluttajien huolenaiheista liittyvät juuri
sopimusoikeuteen, esimerkiksi siihen, onko heillä riittävä suoja siinä
tapauksessa, että heidän ostamansa tuotteet osoittautuvat viallisiksi. Tämän
vuoksi huomattava osa kuluttajista tekee ostoksia mieluummin vain
asuinvaltiossaan, vaikka tuotevalikoima olisikin kapeampi ja hinnat korkeampia.
(5)              
Lisäksi ne kuluttajat, jotka haluaisivat hyödyntää
eri jäsenvaltioiden hintaeroja hankkimalla tuotteita toisen jäsenvaltion
elinkeinonharjoittajalta, eivät useinkaan pysty tekemään sitä, koska
elinkeinonharjoittaja ei suostu myymään heille. Vaikka sähköinen kaupankäynti
on suuresti helpottanut tarjousten etsimistä ja hintojen ja muiden
kauppaehtojen vertailua riippumatta siitä, minne elinkeinonharjoittaja on
sijoittautunut, elinkeinonharjoittajat hyvin usein kieltäytyvät ottamasta
vastaan tilauksia ulkomaisilta kuluttajilta välttääkseen rajatylittäviä
liiketoimia.
(6)              
Sopimusoikeutta koskevien kansallisten
lainsäädäntöjen eroavuudet muodostavat näin esteen, joka heikentää kuluttajien
ja elinkeinonharjoittajien mahdollisuuksia hyödyntää sisämarkkinoihin liittyviä
etuja. Nämä sopimusoikeuteen liittyvät esteet vähenisivät huomattavasti, jos
sopimukset voitaisiin tehdä yhden yhtenäisen sopimusoikeuden
sääntökokonaisuuden perusteella riippumatta siitä, minne osapuolet ovat
sijoittautuneet. Tällaisen yhtenäisen sopimusoikeuden sääntökokonaisuuden
tulisi kattaa sopimuksen koko elinkaari eli kaikki tärkeimmät sopimuksen
tekemiseen liittyvät näkökohdat. Lisäksi sen tulisi sisältää kokonaan
yhdenmukaistetut kuluttajansuojasäännöt. 
(7)              
Kansallisten sopimusoikeuslainsäädäntöjen väliset
eroavuudet ja niiden vaikutukset rajatylittävään kaupankäyntiin rajoittavat
myös kilpailua. Kun rajatylittävä kaupankäynti on vähäistä, myös kilpailua on
vähemmän, jolloin elinkeinonharjoittajilla on vähemmän kannustimia toimia
innovatiivisemmin ja parantaa tuotteidensa laatua tai alentaa niiden hintoja.
Erityisesti pienemmissä jäsenvaltioissa, joissa kotimaisia kilpailijoita on
rajallinen määrä, ulkomaisten elinkeinonharjoittajien päätös olla tulematta
niiden markkinoille siitä aiheutuvien kustannusten ja hankaluuksien vuoksi voi
rajoittaa kilpailua näillä markkinoilla ja vaikuttaa merkittävästi saatavilla
olevien tuotteiden valikoimaan ja hintatasoon. Lisäksi rajatylittävän kaupan
esteet saattavat vaarantaa pk-yritysten ja suurempien yritysten välisen
kilpailun. Pk-yritykset jäävät suuria yrityksiä todennäköisemmin pois
ulkomaisilta markkinoilta, koska liiketoimintakustannukset veisivät huomattavan
osan niiden liikevaihdosta. 
(8)              
Näiden sopimusoikeuteen liittyvien esteiden
voittamiseksi osapuolten pitäisi voida sopia, että niiden sopimukseen
sovelletaan yhtä yhtenäistä sopimusoikeuden sääntökokonaisuutta, jolla on sama
merkitys ja tulkinta kaikissa jäsenvaltioissa, eli yhteistä kauppalakia.
Yhteisen eurooppalaisen kauppalain olisi tarjottava uusi vaihtoehto, joka
lisäisi osapuolten valinnanmahdollisuuksia, ja sen pitäisi olla käytettävissä
aina kun osapuolet yhdessä katsovat, että sen avulla voitaisiin helpottaa rajatylittävää
kaupankäyntiä ja vähentää ylimääräisiä liiketoiminta- ja
vaihtoehtoiskustannuksia sekä muita sopimusoikeudesta johtuvia rajatylittävän
kaupankäynnin esteitä. Sen pitäisi olla sopimussuhteiden perustana ainoastaan
silloin kun osapuolet yhdessä päättävät soveltaa sitä.
(9)              
Tällä asetuksella otetaan käyttöön yhteinen
eurooppalainen kauppalaki. Sillä yhdenmukaistetaan sopimusoikeutta koskevat
jäsenvaltioiden säännöt. Tätä varten ei kuitenkaan tarvitse muuttaa aiempaa
kansallista sopimusoikeutta, vaan kunkin jäsenvaltion kansallisessa
lainsäädännössä otetaan käyttöön toinen sopimusoikeuden järjestelmä sen
soveltamisalaan kuuluvia sopimuksia varten. Tämän toisen järjestelmän olisi
oltava identtinen kaikkialla unionissa, ja sitä olisi käytettävä rinnan voimassa
olevien kansallisten sopimusoikeuden sääntöjen kanssa. Yhteistä eurooppalaista
kauppalakia olisi sovellettava rajatylittäviin sopimuksiin vapaaehtoiselta
pohjalta, osapuolten erillisen sopimuksen perusteella. 
(10)          
Sopimus yhteisen eurooppalaisen kauppalain käytöstä
olisi voitava tehdä kunkin sellaisen kansallisen lain soveltamisalan
puitteissa, jota sovelletaan asetuksen (EY) N:o 593/2008 tai ennen
sopimuksentekoa sovellettavan tiedonantovelvollisuuden osalta sopimukseen
perustumattomiin velvoitteisiin sovellettavasta laista 11 päivänä heinäkuuta
2007 annetun Euroopan parlamentin ja neuvoston asetuksen (EY) N:o 864/2007[20], jäljempänä ’asetus (EY) N:o
864/2007’, tai jonkin muun lainvalintasäännön perusteella. Yhteisen
eurooppalaisen kauppalain käyttöä koskeva sopimus ei siis saisi tarkoittaa
sovellettavan lain valintaa eikä sitä pitäisi sekoittaa sovellettavan lain
valintaan lainvalintasäännöissä tarkoitetussa merkityksessä eikä se saisi
vaikuttaa niihin. Sen vuoksi tämä asetus ei vaikuta mihinkään voimassa oleviin
lainvalintasääntöihin. 
(11)          
Yhteisen eurooppalaisen kauppalain pitäisi käsittää
kokonaan yhdenmukaistettu kuluttajansuojaa koskevien pakottavien sääntöjen
kokonaisuus. Euroopan unionin toiminnasta tehdyn sopimuksen 114 artiklan 3
kohdan mukaisesti näiden sääntöjen olisi taattava kuluttajansuojan korkea taso,
niin että voidaan lujittaa kuluttajien luottamusta yhteiseen eurooppalaiseen
kauppalakiin ja siten kannustaa heitä tekemään rajatylittäviä sopimuksia sen
perusteella. Näiden sääntöjen olisi säilytettävä tai parannettava sen suojan
tasoa, joka kuluttajilla on unionin kuluttajalainsäädännön perusteella. 
(12)          
Koska yhteinen eurooppalainen kauppalaki käsittää
kokonaan yhdenmukaistetut kuluttajansuojaa koskevat pakottavat säännöt,
jäsenvaltioiden lakien välillä ei ole tällä alalla eroavuuksia, jos osapuolet
ovat päättäneet käyttää yhteistä eurooppalaista kauppalakia. Tämän seurauksena
asetuksen (EY) N:o 593/2008 6 artiklan 2 kohdalla, jonka olemassaolo perustuu
jäsenvaltioiden kuluttajansuojalainsäädäntöjen tason vaihteluun, ei ole mitään
käytännön merkitystä yhteisen eurooppalaisen kauppalain soveltamisalaan
kuuluvien seikkojen kannalta.
(13)          
Yhteistä eurooppalaista kauppalakia olisi voitava
käyttää rajatylittävissä sopimuksissa, koska juuri niiden yhteydessä eroavuudet
kansallisten lainsäädäntöjen välillä aiheuttavat monimutkaisia tilanteita ja
ylimääräisiä kustannuksia, mikä vähentää osapuolten halukkuutta solmia
sopimussuhteita. Yritysten välisten sopimusten rajatylittävää luonnetta olisi
arvioitava osapuolten vakinaisen asuinpaikan perusteella. Yrityksen ja
kuluttajan välisissä sopimuksissa rajojen ylittymistä koskevan vaatimuksen
olisi elinkeinonharjoittajan oikeusvarmuuden parantamiseksi täytyttävä siten,
että joko kuluttajan ilmoittama osoite tai tavaroiden toimitusosoite tai
kuluttajan ilmoittama laskutusosoite sijaitsee jäsenvaltiossa, jossa
elinkeinonharjoittajan vakinainen asuinpaikka ei ole. 
(14)          
Yhteisen eurooppalaisen kauppalain käyttöä ei
pitäisi rajoittaa ainoastaan sellaisiin rajatylittäviin tilanteisiin, joissa on
osallisena vain jäsenvaltioita, vaan sen avulla olisi voitava helpottaa myös
jäsenvaltioiden ja kolmansien maiden välistä kaupankäyntiä. Silloin kun
yhteisen eurooppalaisen kauppalain soveltamista koskevassa sopimuksessa on
mukana kolmansien maiden kuluttajia, joille sopimus merkitsee ulkomaisen lain
valintaa, sopimukseen olisi sovellettava sovellettavia lainvalintasääntöjä. 
(15)          
Yhden yhtenäisen sopimuksen käytöstä kaikissa
liiketoimissa voi olla hyötyä myös sellaisille elinkeinonharjoittajille, jotka
harjoittavat liiketoimintaa sekä kotimaassa että yli rajojen. Siksi
jäsenvaltioiden olisi voitava antaa osapuolille mahdollisuus soveltaa yhteistä
eurooppalaista kauppalakia myös silloin kun toiminta tapahtuu kokonaan saman
jäsenvaltion sisällä. 
(16)          
Yhteistä eurooppalaista kauppalakia olisi voitava
soveltaa erityisesti irtaimen tavaran kauppaan, näiden tavaroiden valmistus ja
tuotanto mukaan lukien, koska tämä on taloudellisesti kaikkein merkittävin
sopimustyyppi, jolla on erityistä kasvupotentiaalia rajatylittävässä
kaupankäynnissä, varsinkin verkkokaupan alalla. 
(17)          
Jotta voidaan ottaa huomioon digitaalisen talouden
kasvava merkitys, yhteisen eurooppalaisen kauppalain soveltamisalan tulisi
kattaa myös digitaalisen sisällön toimittamista koskevat sopimukset. Digitaalisen
sisällön siirtäminen tallentamista, käsittelyä ja tutustumista sekä toistuvaa
käyttöä varten, esimerkiksi musiikin lataaminen verkosta, on lisääntynyt
nopeasti. Tällainen toiminta sisältää valtavan kasvupotentiaalin, mutta se on
vielä oikeudellisesti varsin kirjavaa ja epävarmalla pohjalla. Yhteisen
eurooppalaisen kauppalain tulisi sen vuoksi kattaa digitaalisen sisällön
toimittaminen riippumatta siitä, tapahtuuko toimitus aineellisella välineellä
vai ei.
(18)          
Digitaalista sisältöä toimitetaan usein siten, että
vastikkeeksi ei vaadita kauppahinnan maksamista, vaan toimitus tapahtuu
erikseen maksettavien tavaroiden tai palvelujen yhteydessä niin, että siihen
liittyy muita kuin rahallisia näkökohtia, kuten henkilötietojen luovuttaminen
tai sisällön toimittaminen maksutta osana markkinointistrategiaa, joka perustuu
ajatukseen, että kuluttaja ostaa myöhemmin muita tai kehittyneempiä
digitaalisia sisältötuotteita. Kun otetaan huomioon tämä erityinen
markkinarakenne ja se, että toimitetun digitaalisen sisällön virheellisyys
saattaa vahingoittaa kuluttajan taloudellisia etuja riippumatta siitä,
millaisin edellytyksin se on toimitettu, yhteisen eurooppalaisen kauppalain
käytettävyyden ei pitäisi riippua siitä, maksetaanko kyseisestä digitaalisesta
sisällöstä kauppahinta. 
(19)          
Jotta yhteisestä eurooppalaisesta kauppalaista
saataisiin mahdollisimman suuri lisäarvo, sen aineellisen soveltamisalan tulisi
kattaa myös eräitä sellaisia myyjän tarjoamia palveluja, jotka liittyvät
suoraan ja tiiviisti tiettyihin tavaroihin tai digitaaliseen sisältöön, joita
toimitetaan yhteisen eurooppalaisen kauppalain perusteella ja jotka käytännössä
usein yhdistetään samaan myyntisopimukseen tai sen kanssa samaan aikaan
tehtävään sopimukseen; tämä koskee erityisesti tavaroiden tai digitaalisen
sisällön korjausta, huoltoa ja asennusta. 
(20)          
Yhteisen eurooppalaisen kauppalain ei pitäisi
kattaa liitännäissopimuksia, joilla ostaja hankkii tavaroita kolmansilta tai
joiden perusteella hänelle toimitetaan palveluja kolmansien toimesta. Tämä ei
olisi asianmukaista siksi, että kolmas ei ole osapuolena sopimuspuolten välillä
tehdyssä yhteisen eurooppalaisen kauppalain käyttämistä koskevassa
sopimuksessa. Tällaiseen kolmannen kanssa tehtyyn liitännäissopimukseen olisi
sovellettava sitä kansallista lakia, jota on sovellettava asetusten (EY) N:o
593/2008 ja (EY) N:o 864/2007 tai jonkin muun lainvalintasäännön perusteella.
(21)          
Jotta sisämarkkinoihin ja kilpailuun liittyvät
vallitsevat ongelmat voitaisiin ottaa huomioon kohdennetusti ja
oikeasuhteisesti, yhteisen eurooppalaisen kauppalain henkilöllisen
soveltamisalan tulisi keskittyä osapuoliin, jotka nykyään epäröivät käydä
kauppaa yli rajojen siksi, että kansallisten kauppalainsäädäntöjen eroavuudet
vaikuttavat rajatylittävään kaupankäyntiin erittäin kielteisesti. Sen vuoksi
soveltamisalan tulisi kattaa kaikki yritysten ja kuluttajien väliset
liiketoimet ja sellaiset elinkeinonharjoittajien väliset sopimukset, joiden
osapuolista vähintään yksi on pk-yritys, mikroyritysten sekä pienten ja
keskisuurten yritysten määritelmästä 6 päivänä toukokuuta 2003 annetussa
komission suosituksessa 2003/361[21]
esitettyjen kriteerien perusteella. Tämän ei kuitenkaan pitäisi rajoittaa
jäsenvaltioiden mahdollisuutta saattaa voimaan lainsäädäntöä, jolla yhteisen
eurooppalaisen kauppalain soveltamisalaa laajennetaan kattamaan myös sellaisten
elinkeinonharjoittajien väliset sopimukset, joista kumpikaan ei ole pk-yritys.
Elinkeinonharjoittajilla on joka tapauksessa yritysten välisten sopimusten
osalta täysi sopimusvapaus, ja niitä kannustetaan sopimusehtojensa laatimista
varten hakemaan innoitusta yhteisestä eurooppalaisesta kauppalaista.
(22)          
Osapuolten välillä tehtävä sopimus on välttämätön
edellytys yhteisen eurooppalaisen kauppalain soveltamiselle. Tähän sopimukseen
olisi sovellettava yrityksen ja kuluttajan välisissä liiketoimissa tiukkoja
vaatimuksia. Koska yhteisen eurooppalaisen kauppalain soveltamista ehdottaa
käytännössä useimmiten elinkeinonharjoittaja, kuluttajien on oltava täysin
tietoisia siitä, että he suostuvat käyttämään sääntöjä, jotka poikkeavat heidän
voimassa olevasta kansallisesta lainsäädännöstään. Sen vuoksi kuluttajan
suostumus yhteisen eurooppalaisen kauppalain käyttöön olisi voitava hyväksyä
ainoastaan nimenomaisen lausuman perusteella, joka annetaan erillään siitä
lausumasta, joka ilmaisee suostumuksen sopimuksen tekemiseen. Siksi yhteistä
eurooppalaista kauppalakia ei pitäisi voida tarjota käytettäväksi sopimukseen
sisällytettävänä ehtona, ei varsinkaan osana elinkeinonharjoittajan vakioehtoja
ja ‑edellytyksiä. Elinkeinonharjoittajan olisi annettava kuluttajalle vahvistus
yhteisen eurooppalaisen kauppalain käyttöä koskevasta sopimuksesta pysyvällä
välineellä. 
(23)          
Sen lisäksi, että kuluttajan olisi voitava tehdä
tietoinen valinta yhteisen eurooppalaisen kauppalain käyttämisestä, tämän
valinnan olisi perustuttava tietoon. Tätä varten elinkeinonharjoittajan ei
pitäisi vain ilmoittaa kuluttajalle, että on tarkoitus käyttää yhteistä
eurooppalaista kauppalakia, vaan kuluttajalle olisi annettava tietoa tämän lain
luonteesta ja sen tärkeimmistä ominaisuuksista. Jotta voitaisiin helpottaa tätä
elinkeinonharjoittajien tehtävää ja välttää tarpeeton hallinnollinen rasitus
sekä varmistaa kuluttajille annettavien tietojen yhdenmukaisuus ja laatu,
elinkeinonharjoittajien olisi toimitettava kuluttajille tässä asetuksessa
esitetty vakiomuotoinen ilmoitus, joka on saatavilla kaikilla unionin
virallisilla kielillä. Jos ilmoitusta ei voida toimittaa kuluttajalle
esimerkiksi siksi, että sopimus tehdään puhelimitse, tai jos
elinkeinonharjoittaja ei ole toimittanut ilmoitusta kuluttajalle, sopimus
yhteisen eurooppalaisen kauppalain käytöstä ei saisi sitoa kuluttajaa ennen
kuin hän on saanut ilmoituksen yhdessä sopimuksen vahvistuksen kanssa ja
ilmaissut tämän jälkeen suostumuksensa. 
(24)          
Jotta voitaisiin välttää se, että sovellettavaksi
valitaan vain joitakin yhteisen eurooppalaisen kauppalain osia, mikä voisi
vaarantaa osapuolten oikeuksien ja velvollisuuksien tasapainon ja heikentää
kuluttajansuojan tasoa, valinnan tulisi kattaa yhteinen eurooppalainen kauppalaki
kokonaisuudessaan eikä vain osia siitä. 
(25)          
Jos kyseiseen sopimukseen muutoin sovellettaisiin
kansainvälistä tavaran kauppaa koskevista sopimuksista tehtyä Yhdistyneiden
Kansakuntien yleissopimusta, olisi katsottava, että yhteisen eurooppalaisen
kauppalain valinta merkitsee sitä, että sopimuspuolet ovat sopineet tuon
yleissopimuksen poissulkemisesta. 
(26)          
Yhteisen eurooppalaisen kauppalain sääntöjen tulisi
kattaa ne sopimusoikeuden piiriin kuuluvat seikat, jotka ovat käytännön
kannalta merkityksellisiä sääntöjen aineelliseen ja henkilölliseen
soveltamisalaan kuuluvien sopimusten ja erityisesti verkossa tehtyjen
sopimusten elinkaaren aikana. Osapuolten oikeuksien ja velvollisuuksien ja
sopimuksen laiminlyöntiin liittyvien oikeussuojakeinojen lisäksi yhteisessä
eurooppalaisessa kauppalaissa olisikin säädettävä ennen sopimuksentekoa
sovellettavasta tiedonantovelvollisuudesta, sopimuksen tekemisestä
(muotovaatimukset mukaan lukien), peruuttamisoikeudesta ja sen seurauksista,
sopimuksesta vapautumisesta erehdyksen, vilpin, uhkauksien tai hyväksikäytön
perusteella ja tällaisen vapautumisen seurauksista, sopimuksen tulkinnasta,
sisällöstä ja oikeusvaikutuksista, sopimusehtojen kohtuullisuusarvioinnista ja
ehtojen kohtuuttomuuden seurauksista, sopimuksesta vapautumisen tai sopimuksen
irtisanomisen vuoksi suoritettavista palautuksista sekä vanhentumisesta ja
oikeuksien lakkaamisesta. Siinä olisi myös säädettävä seuraamuksista, joita
voidaan määrätä, jos sen soveltamisesta johtuvia velvollisuuksia rikotaan. 
(27)          
Kaikkia niitä sopimukseen perustuvia tai
sopimuksenulkoisia seikkoja, joita ei säännellä yhteisellä eurooppalaisella
kauppalailla, säännellään yhteisen eurooppalaisen kauppalain ulkopuolisella
voimassa olevalla kansallisella lainsäädännöllä, jota sovelletaan asetusten
(EY) N:o 593/2008 ja (EY) N:o 864/2007 tai jonkin muun lainvalintasäännön
perusteella. Tällaisia seikkoja ovat muun muassa oikeushenkilöllisyys,
oikeuskelpoisuuden puuttumisesta, lainvastaisuudesta tai moraalittomuudesta
johtuva sopimuksen pätemättömyys, sopimuksessa käytettävän kielen
määrittäminen, syrjintäkieltoon liittyvät näkökohdat, edustus, tilanne jossa
velallisia ja velkojia on useita, osapuolten vaihtuminen mukaan lukien
oikeuksien siirto, kuittaus ja sulautuminen, varallisuusoikeus mukaan lukien
omistusoikeuden siirto, immateriaalioikeus ja vahingonkorvausoikeus. Yhteisen
eurooppalaisen kauppalain ulkopuolelle jää myös kysymys siitä, voidaanko
sopimukseen perustuvia ja sopimuksenulkoisia rinnakkaisia
vahingonkorvauskanteita ajaa yhdessä. 
(28)          
Yhteisellä eurooppalaisella kauppalailla ei pitäisi
säännellä mitään sopimusoikeuden ulkopuolisia seikkoja. Tämä asetus ei saisi
rajoittaa unionin tai kansallisen lain soveltamista tällaisiin seikkoihin.
Esimerkiksi terveyden ja turvallisuuden suojeluun tai ympäristönsuojeluun
liittyvän tiedonantovelvollisuuden olisi jäätävä yhteisen eurooppalaisen
kauppalain soveltamisalan ulkopuolelle. Tämä asetus ei saisi rajoittaa myöskään
palveluista sisämarkkinoilla 12 päivänä joulukuuta 2006 annetussa Euroopan
parlamentin ja neuvoston direktiivissä 2006/123/EY[22] säädettyjä
tiedonantovaatimuksia. 
(29)          
Sen jälkeen kun yhteisen eurooppalaisen kauppalain
käytöstä on sovittu pätevästi, sen soveltamisalaan kuuluviin asioihin olisi
sovellettava yksinomaan yhteistä eurooppalaista kauppalakia. Yhteisen
eurooppalaisen kauppalain sääntöjä olisi tulkittava itsenäisesti, unionin
lainsäädännön tulkintaa koskevien vakiintuneiden periaatteiden mukaisesti.
Yhteisen eurooppalaisen kauppalain soveltamisalaan kuuluvat kysymykset, joista
siinä ei säädetä nimenomaisesti, olisi ratkaistava yksinomaan sen sääntöjä
tulkitsemalla mihinkään muuhun lakiin turvautumatta. Yhteisen eurooppalaisen
kauppalain sääntöjä olisi tulkittava sen taustalla olevien periaatteiden ja
tavoitteiden ja kaikkien sen säännösten mukaisesti. 
(30)          
Sopimusvapauden tulisi olla yhteisen eurooppalaisen
kauppalain taustalla oleva ohjaava periaate. Osapuolten tahdonautonomiaa
pitäisi rajoittaa vain silloin ja siinä määrin kuin se on välttämätöntä
erityisesti kuluttajansuojaan liittyvistä syistä. Silloin kun tällaisia
rajoituksia on tarpeen ottaa käyttöön, olisi selkeästi osoitettava kyseisten
sääntöjen pakottava luonne.
(31)          
Osapuolten olisi noudatettava yhteistyössään
ohjenuorana kunniallisen ja vilpittömän menettelyn periaatetta. Koska eräät
säännöt ilmentävät kunniallisen ja vilpittömän menettelyn yleisperiaatetta
erityisellä tavalla, niitä olisi sovellettava siihen nähden ensisijaisesti. Sen
vuoksi erityissäännöissä vahvistettuja osapuolten erityisiä oikeuksia ja
velvollisuuksia ei pitäisi muuttaa yleisperiaatteen perusteella. Kunniallisen
ja vilpittömän menettelyn periaatteesta johtuvat konkreettiset vaatimukset
olisi määritettävä muun muassa kummankin osapuolen asiantuntemuksen tason
mukaan, minkä vuoksi niiden pitäisi olla yrityksen ja kuluttajien välisissä
liiketoimissa erilaiset kuin yritysten keskinäisissä liiketoimissa.
Elinkeinonharjoittajien välisissä liiketoimissa pitäisi tässä yhteydessä ottaa
huomioon kyseisessä tilanteessa noudatettava hyvä liiketapa. 
(32)          
Yhteisen eurooppalaisen kauppalain tavoitteena
olisi yleensä oltava pätevän sopimuksen pitäminen voimassa aina kun se on
mahdollista ja asianmukaista osapuolten oikeutetut edut huomioon ottaen. 
(33)          
Yhteisessä eurooppalaisessa kauppalaissa olisi
esitettävä tasapuolisia ratkaisuja, joissa otetaan huomioon osapuolten
oikeutetut edut, kun nimetään ja käytetään sopimusvelvoitteiden laiminlyönnin
korjaamiseksi tarjolla olevia oikeussuojakeinoja. Yrityksen ja kuluttajan
välisissä sopimuksissa oikeussuojakeinojen järjestelmän olisi osoitettava, että
tavaroiden, digitaalisen sisällön tai palvelujen sopimuksenvastaisuus kuuluu
elinkeinonharjoittajan vastuualueeseen. 
(34)          
Jotta voitaisiin parantaa oikeusvarmuutta
saattamalla yhteisen eurooppalaisen kauppalain tai jonkin muun tämän asetuksen
säännöksen tulkintaa koskeva Euroopan unionin tuomioistuimen ja kansallisten
tuomioistuinten oikeuskäytäntö yleisön saataville, komission olisi perustettava
tietokanta, johon koottaisiin tätä koskevat lainvoimaiset tuomioistuinten
päätökset. Jäsenvaltioiden olisi tätä varten varmistettava, että tällaiset
kansalliset tuomiot annetaan viipymättä tiedoksi komissiolle. 
(35)          
On myös asianmukaista tarkastella yhteisen
eurooppalaisen kauppalain ja tämän asetuksen muiden säännösten toimivuutta
viiden toimintavuoden kuluttua. Uudelleentarkastelussa olisi otettava huomioon
muun muassa tarve laajentaa sen soveltamisalaa yritysten välisten sopimusten
osalta sekä digitaalisen sisällön markkinoiden ja teknologian sekä unionin
säännöstön kehitys. 
(36)          
Jäsenvaltiot eivät voi riittävällä tavalla toteuttaa
tämän asetuksen tavoitetta eli myötävaikuttamista sisämarkkinoiden
moitteettomaan toimintaan laatimalla yhteinen sopimusoikeuden sääntöjen
kokonaisuus, jota voidaan käyttää rajatylittävissä liiketoimissa kaikkialla
unionissa, vaan se voidaan saavuttaa paremmin unionin tasolla, joten unioni voi
toteuttaa toimenpiteitä Euroopan unionista tehdyn sopimuksen 5 artiklassa
vahvistetun toissijaisuusperiaatteen mukaisesti. Mainitussa artiklassa
vahvistetun suhteellisuusperiaatteen mukaisesti tässä asetuksessa ei ylitetä
sitä, mikä on tämän tavoitteen saavuttamiseksi tarpeen. 
(37)          
Tässä asetuksessa kunnioitetaan perusoikeuksia ja
noudatetaan Euroopan unionin perusoikeuskirjassa ja erityisesti sen 16, 38 ja
47 artiklassa vahvistettuja periaatteita,
OVAT HYVÄKSYNEET TÄMÄN ASETUKSEN:
1 artikla
Tavoite ja kohde
1.                      
Tämän asetuksen tarkoituksena on parantaa
sisämarkkinoiden toteuttamis- ja toimintaedellytyksiä laatimalla liitteessä I
esitetty yhtenäinen sopimusoikeuden sääntöjen kokonaisuus, jäljempänä ’yhteinen
eurooppalainen kauppalaki’. Näitä sääntöjä voidaan käyttää rajat ylittävissä
liiketoimissa, jotka koskevat tavaran kauppaa, digitaalisen sisällön
toimittamista ja niihin liittyviä palveluja, silloin kun sopimuksen osapuolet
niin sopivat.
2.                      
Tämä asetus antaa elinkeinonharjoittajille
mahdollisuuden soveltaa kaikissa rajat ylittävissä liiketoimissaan yhteisiä
sääntöjä ja samoja sopimusehtoja, mikä vähentää tarpeettomia kustannuksia,
mutta takaa korkeatasoisen oikeusvarmuuden. 
3.                      
Elinkeinonharjoittajien ja kuluttajien välisiä
sopimuksia varten tässä asetuksessa vahvistetaan kattavat
kuluttajansuojasäännöt, jotta voidaan varmistaa kuluttajansuojan korkea taso
niin, että voidaan parantaa kuluttajien luottamusta sisämarkkinoihin ja
kannustaa heitä tekemään ostoksia yli rajojen. 
2 artikla
Määritelmät
Tässä asetuksessa tarkoitetaan
(a)                   
’sopimuksella’ tahdonilmaisua, jonka on tarkoitus
synnyttää velvoitteita tai muita oikeusvaikutuksia;
(b)                   
’kunniallisella ja vilpittömällä menettelyllä’
käyttäytymistapaa, jolle on ominaista rehellisyys, avoimuus ja kyseisen
liiketoimen tai suhteen toisen osapuolen intressien huomioon ottaminen; 
(c)                   
’menetyksellä’ taloudellista ja muuta kuin
taloudellista menetystä kivun ja säryn muodossa, ei kuitenkaan sellaisia muita
kuin taloudellisia menetyksiä kuin elämänlaadun heikkeneminen ja elämänilon
menetys;
(d)                   
’vakiosopimusehdoilla’ sopimusehtoja, jotka on
laadittu ennakkoon eri osapuolten kanssa toteutettavia useita liiketoimia
varten ja joista osapuolet eivät ole neuvotelleet yksilöllisesti yhteisen
eurooppalaisen kauppalain 7 artiklassa tarkoitetulla tavalla;
(e)                   
’elinkeinonharjoittajalla’ luonnollista tai
oikeushenkilöä, joka toimii omaan elinkeino- tai ammattitoimintaansa kuuluvassa
tarkoituksessa;
(f)                     
’kuluttajalla’ luonnollista henkilöä, joka toimii
sellaisessa tarkoituksessa, joka ei liity hänen elinkeino- tai
ammattitoimintaansa;
(g)                   
’vahingonkorvauksella’ rahasummaa, johon henkilöllä
voi olla oikeus korvauksena menetyksestä, vammasta tai vahingosta;
(h)                   
’tavaralla’ aineellisia irtaimia esineitä, ja pois
lukien:
i) sähköä ja maakaasua; ja 
ii) vettä ja muita kaasuja kuin maakaasua, paitsi
jos niitä pidetään kaupan tiettynä tilavuutena tai määrättynä määränä;
(i)                     
’kauppahinnalla’ rahasummaa, joka on maksettava
vastikkeeksi tavaroiden myynnistä, digitaalisen sisällön toimittamisesta tai
niihin liittyvän palvelun suorittamisesta;
(j)                     
’digitaalisella sisällöllä’ digitaalisessa muodossa
tuotettua ja toimitettua tietoa, riippumatta siitä onko se tuotettu ostajan
vaatimusten mukaisesti, mukaan lukien video-, audio- tai kuvamuotoinen tai
kirjallinen digitaalinen sisältö, digitaaliset pelit, ohjelmistot ja
digitaalinen sisältö, jonka avulla on mahdollista personalisoida olemassa
olevia laitteita tai ohjelmia; ja pois lukien:
i) rahoituspalvelut, verkkopankkipalvelut mukaan
lukien;
ii) sähköisessä muodossa annettu oikeudellinen tai
rahoitusneuvonta;
iii) sähköiset terveydenhoitopalvelut;
iv) sähköiset viestintäpalvelut ja ‑verkostot ja
niihin liittyvät toiminnot ja palvelut;
v) rahapelit;
vi) kuluttajan toimesta tapahtuva uuden sisällön
luominen tai olemassa olevan sisällön muuttaminen tai kuluttajan muu
vuorovaikutus muiden käyttäjien teosten kanssa;
(k)                   
’myyntisopimuksella’ sopimusta, jonka mukaisesti
elinkeinonharjoittaja, jäljempänä ’myyjä’, siirtää tai sitoutuu siirtämään
tavaran omistusoikeuden toiselle henkilölle, jäljempänä ’ostaja’, ja ostaja
maksaa tai sitoutuu maksamaan kauppahinnan; myyntisopimukseksi katsotaan myös
sopimus, joka koskee valmistettavien tai tuotettavien tavaroiden toimittamista,
mutta ei sopimusta, joka koskee pakkohuutokaupalla tapahtuvaa myyntiä tai johon
liittyy muuta julkisen vallan käyttöä;
(l)                     
’kuluttajan kanssa tehdyllä myyntisopimuksella’
myyntisopimusta, jossa myyjänä on elinkeinonharjoittaja ja ostajana kuluttaja;
(m)                 
’myyntisopimukseen liittyvällä palvelulla’
tavaroihin tai digitaaliseen sisältöön liittyvää palvelua, kuten asennusta,
huoltoa, korjausta tai muuta käsittelyä, jonka tavaroiden myyjä tai
digitaalisen sisällön toimittaja tarjoaa myyntisopimuksen, digitaalisen
sisällön toimittamista koskevan sopimuksen tai sellaisen niihin liittyvän
erillisen palvelusopimuksen mukaisesti, joka on tehty samaan aikaan kuin
myyntisopimus tai digitaalisen sisällön toimittamista koskeva sopimus, ja pois
lukien:
i) kuljetuspalvelut; 
ii) koulutuspalvelut; 
iii) televiestinnän tukipalvelut; ja 
iv) rahoituspalvelut;
(n)                   
’palveluntarjoajalla’ tavaran myyjää tai
digitaalisen sisällön toimittajaa, joka sitoutuu tarjoamaan asiakkaalle näihin
tavaroihin tai tähän digitaaliseen sisältöön liittyviä palveluja;
(o)                   
’asiakkaalla’ henkilöä, joka ostaa myyntisopimukseen
liittyvän palvelun; 
(p)                   
’etäsopimuksella’ sopimusta, joka tehdään
elinkeinonharjoittajan ja kuluttajan välillä etämyyntiä varten luodussa myynti-
tai palveluntarjontajärjestelmässä ilman, että elinkeinonharjoittaja tai, jos
tämä on oikeushenkilö, sitä edustava luonnollinen henkilö sekä kuluttaja ovat
olleet samanaikaisesti läsnä, ja jonka tekemiseksi on käytetty yksinomaisesti
yhtä tai useampaa etäviestintävälinettä sopimuksen tekemiseen asti, sopimuksen
tekeminen mukaan lukien; 
(q)                   
’muualla kuin elinkeinonharjoittajan toimitiloissa
tehdyllä sopimuksella’ elinkeinonharjoittajan ja kuluttajan välistä sopimusta,
i) joka tehdään elinkeinonharjoittajan tai, jos
tämä on oikeushenkilö, sen edustajana toimivan luonnollisen henkilön ja
kuluttajan ollessa samanaikaisesti läsnä paikassa, joka ei ole
elinkeinonharjoittajan toimitila, tai joka tehdään kuluttajan samoissa
olosuhteissa tekemän tarjouksen perusteella; tai
ii) joka tehdään elinkeinonharjoittajan
vähittäismyyntipaikassa tai etäviestintävälineiden avulla sen jälkeen, kun
kuluttajaan on otettu henkilökohtaisesti erikseen yhteyttä paikassa, joka ei
ole elinkeinonharjoittajan vähittäismyyntipaikka, elinkeinonharjoittajan, jos
tämä on oikeushenkilö, tai sen edustajana toimivan luonnollisen henkilön ja
kuluttajan ollessa samanaikaisesti läsnä; tai
iii) joka tehdään elinkeinonharjoittajan tai, jos
tämä on oikeushenkilö, sen edustajana toimivan luonnollisen henkilön
järjestämän tutustumiskäynnin aikana, jonka tarkoituksena tai seurauksena on
tavaroiden tai digitaalisen sisällön tai niihin liittyvien palvelujen
esitteleminen ja myyminen kuluttajalle;
(r)                    
’toimitiloilla’
i) kiinteää vähittäismyyntipaikkaa, jossa
elinkeinonharjoittaja harjoittaa toimintaansa vakituisesti; tai
ii) siirrettävää vähittäismyyntipaikkaa, jossa elinkeinonharjoittaja
harjoittaa toimintaansa tavanomaisesti;
(s)                    
’kaupallisella takuulla’ elinkeinonharjoittajan tai
tuottajan kuluttajalle 106 artiklan mukaisten tavaran virhettä koskevien
lakisääteisten velvoitteiden lisäksi antamaa sitoumusta palauttaa kauppahinta
tai vaihtaa, korjata tai huoltaa tavara tai digitaalinen sisältö, jos se ei
vastaa niitä ominaisuuksia tai muita kuin vaatimuksenmukaisuuteen liittyviä
ehtoja, jotka on vahvistettu takuuilmoituksessa tai sopimuksen tekohetkellä tai
ennen sopimuksen tekemistä saatavilla olevassa tavaraa koskevassa mainonnassa;
(t)                     
’pysyvällä välineellä’ välinettä, jonka avulla
osapuoli voi säilyttää hänelle henkilökohtaisesti osoitettuja tietoja siten,
että tiedot ovat helposti saatavilla myöhempää käyttöä varten tietojen
käyttötarkoituksen kannalta asianmukaisen ajan, ja joka mahdollistaa
tallennettujen tietojen tulostamisen muuttumattomina;
(u)                   
’julkisella huutokaupalla’ myyntimenetelmää, jossa
elinkeinonharjoittaja tarjoaa huutokaupanpitäjän hoitaman avoimen
tarjousmenettelyn kautta tavaroita tai digitaalista sisältöä kuluttajille,
jotka osallistuvat tai joilla on mahdollisuus osallistua
huutokauppatilaisuuteen henkilökohtaisesti, ja jossa korkeimman tarjouksen
tehneen on ostettava tavara tai digitaalinen sisältö;
(v)                   
’pakottavalla säännöllä’ säännöstä, jonka
soveltamista osapuolet eivät voi sulkea pois tai josta ne eivät voi poiketa tai
jonka vaikutuksia ne eivät voi muuttaa; 
(w)                 
’velkojalla’ henkilöä, jolla on oikeus siihen, että
toinen henkilö, velallinen, täyttää rahamääräisen tai muun velvollisuutensa
häntä kohtaan; 
(x)                   
’velallisella’ henkilöä, jolla on rahamääräinen tai
muu velvollisuus toista henkilöä, velkojaa, kohtaan;
(y)                   
’velvoitteella’ suoritusta, jonka oikeussuhteen
yksi osapuoli on velkaa toiselle osapuolelle.
3 artikla
Yhteisen eurooppalaisen kauppalain valinnaisuus 
Osapuolet voivat sopia, että yhteistä
eurooppalaista kauppalakia sovelletaan niiden rajatylittäviin liiketoimiin,
jotka koskevat tavaran kauppaa, digitaalisen sisällön toimittamista ja niihin
liittyvien palvelujen suorittamista 4–7 artiklassa vahvistetun alueellisen,
aineellisen ja henkilöllisen soveltamisalan asettamissa rajoissa.
4 artikla
Rajatylittävät sopimukset
1.                      
Yhteistä eurooppalaista kauppalakia voidaan käyttää
rajatylittävissä sopimuksissa. 
2.                      
Elinkeinonharjoittajien välistä sopimusta pidetään
tätä asetusta sovellettaessa rajatylittävänä, jos osapuolten vakinainen
asuinpaikka on eri maissa, joista vähintään yksi on jäsenvaltio.
3.                      
Elinkeinonharjoittajan ja kuluttajan välistä
sopimusta pidetään tätä asetusta sovellettaessa rajatylittävänä, jos
(a)         
joko kuluttajan ilmoittama osoite tai tavaroiden
toimitusosoite tai laskutusosoite sijaitsee muussa maassa kuin siinä, jossa
elinkeinonharjoittajan vakinainen asuinpaikka on; ja 
(b)         
vähintään yksi näistä maista on jäsenvaltio.
4.                      
Yhtiön tai muun yhteisön tai yhteenliittymän
asuinpaikalla tarkoitetaan tätä asetusta sovellettaessa sen keskushallinnon
sijaintipaikkaa. Kun elinkeinonharjoittaja on luonnollinen henkilö,
vakinaisella asuinpaikalla tarkoitetaan hänen päätoimipaikkaansa.
5.                      
Jos sopimus on tehty elinkeinonharjoittajan jonkin
sivuliikkeen, edustajan tai muun toimipaikan toiminnan yhteydessä,
elinkeinonharjoittajan vakinaisena asuinpaikkana pidetään sivuliikkeen,
edustajan tai muun toimipaikan sijaintipaikkaa. 
6.                      
Kun määritetään, onko kyseessä rajatylittävä
sopimus, sovellettava ajankohta on ajankohta, jolloin sopimus yhteisen
eurooppalaisen kauppalain käyttämisestä on tehty. 
5 artikla
Sopimukset, joissa voidaan käyttää yhteistä eurooppalaista kauppalakia
Yhteistä eurooppalaista kauppalakia voidaan
käyttää:
a)           myyntisopimuksissa;
b)           sopimuksissa, jotka koskevat
sellaisen digitaalisen sisällön toimittamista, jonka käyttäjä voi tallentaa ja
jota hän voi käsitellä ja käyttää uudelleen, riippumatta siitä, onko se
toimitettu aineellisen välineen avulla tai vastikkeeksi kauppahinnan
maksamisesta; 
c)           tällaisiin sopimuksiin liittyvissä
palvelusopimuksissa riippumatta siitä, onko palveluista sovittu maksettavaksi
erillinen kauppahinta. 
6 artikla
Sekasopimusten ja kulutusluottoon liittyvien sopimusten poissulkeminen
1.                      
Yhteistä eurooppalaista kauppalakia ei saa käyttää
sekasopimuksissa, joihin liittyy muita elementtejä kuin tavaran kauppa,
digitaalisen sisällön toimittaminen tai niihin liittyvien palvelujen
toimittaminen 5 artiklassa tarkoitetussa merkityksessä.
2.                      
Yhteistä eurooppalaista kauppalakia ei saa käyttää
elinkeinonharjoittajan ja kuluttajan välisissä sopimuksissa, joissa
elinkeinonharjoittaja myöntää tai lupaa myöntää kuluttajalle luottoa
suorituksen lykkäämisen, lainan tai muun vastaavan rahoitusjärjestelyn
muodossa. Yhteistä eurooppalaista kauppalakia saa käyttää
elinkeinonharjoittajan ja kuluttajan välisissä sopimuksissa, jos tavaroita,
digitaalista sisältöä tai niihin liittyviä samanlaisia palveluja toimitetaan
jatkuvasti ja kuluttaja suorittaa näistä tavaroista, digitaalisesta sisällöstä
tai palveluista osamaksuja koko toimitusajan.
7 artikla
Sopimuspuolet
1.                      
Yhteistä eurooppalaista kauppalakia saa käyttää
vain jos tavaran myyjä tai digitaalisen sisällön toimittaja on
elinkeinonharjoittaja. Silloin kun kaikki sopimuksen osapuolet ovat
elinkeinonharjoittajia, yhteistä eurooppalaista kauppalakia saa käyttää, jos
vähintään yksi osapuolista on pieni tai keskisuuri yritys, jäljempänä
’pk-yritys’.
2.                      
Tässä asetuksessa tarkoitetaan pk-yrityksellä elinkeinonharjoittajaa,

(a)         
jolla on alle 250 työntekijää; ja 
(b)         
jonka vuosiliikevaihto on enintään 50 miljoonaa
euroa tai taseen loppusumma enintään 43 miljoonaa euroa, tai kun kyseessä on
pk-yritys, jonka vakinainen asuinpaikka on jäsenvaltiossa, jonka rahayksikkö ei
ole euro, tai kolmannessa maassa, vastaava määrä tuon jäsenvaltion tai
kolmannen maan valuutassa. 
8 artikla
Yhteisen eurooppalaisen kauppalain käytöstä sopiminen
1.                      
Yhteisen eurooppalaisen kauppalain käyttö
edellyttää asiaa koskevan sopimuksen tekemistä osapuolten välillä. Tällaisen
sopimuksen olemassaolo ja pätevyys määritetään tämän artiklan 2 ja 3 kohdan ja
9 artiklan sekä muiden asiaa koskevien yhteisen eurooppalaisen kauppalain
säännösten nojalla. 
2.                      
Elinkeinonharjoittajan ja kuluttajan välisissä suhteissa
sopimus yhteisen eurooppalaisen kauppalain käytöstä on pätevä vain jos
kuluttaja on antanut suostumuksensa nimenomaisella lausumalla erillään siitä
lausumasta, jolla hän on suostunut sopimuksen tekemiseen.
Elinkeinonharjoittajan on toimitettava kuluttajalle vahvistus kyseisestä
sopimuksesta pysyvällä välineellä.
3.                      
Elinkeinonharjoittajan ja kuluttajan välisissä
suhteissa yhteistä eurooppalaista kauppalakia ei voida valita osittain, vaan
ainoastaan kokonaisuudessaan. 
9 artikla
Vakiomuotoinen ilmoitus elinkeinonharjoittajan ja kuluttajan välisissä
sopimuksissa 
1.                      
Yhteisessä eurooppalaisessa kauppalaissa säädetyn,
ennen sopimuksentekoa sovellettavan tiedonantovelvollisuuden lisäksi
elinkeinonharjoittajan on elinkeinonharjoittajan ja kuluttajan välisissä suhteissa
saatettava kuluttajan tietoon ennen sopimuksen tekemistä, että sopimukseen on
tarkoitus soveltaa yhteistä eurooppalaista kauppalakia, toimittamalla
kuluttajalle liitteessä II oleva vakiomuotoinen ilmoitus helposti
havaittavassa muodossa. Jos sopimus yhteisen eurooppalaisen kauppalain käytöstä
on tehty puhelimitse tai jonkin muun sellaisen välineen avulla, jonka
yhteydessä ilmoituksen toimittaminen kuluttajalle ei ole mahdollista, sopimus
ei sido kuluttajaa ennen kuin hän on saanut 8 artiklan 2 kohdassa
tarkoitetun vahvistuksen sekä kyseisen ilmoituksen ja on tämän jälkeen
nimenomaisesti ilmaissut suostuvansa yhteisen eurooppalaisen kauppalain
käyttöön. 
2.                      
Jos 1 kohdassa tarkoitettu ilmoitus toimitetaan
sähköisessä muodossa, siinä on oltava linkki, ja kaikissa muissa tapauksissa
viittaus verkkosivustoon, jonka kautta yhteisen eurooppalaisen kauppalain
teksti on saatavissa maksutta.
10 artikla
Erityisvaatimusten rikkomisesta määrättävät seuraamukset
Jäsenvaltioiden on säädettävä seuraamuksista,
joita elinkeinonharjoittajille voidaan määrätä, jos ne rikkovat 8 ja 9
artiklassa säädettyjä vaatimuksia elinkeinonharjoittajien ja kuluttajien
välisissä suhteissa, ja niiden on toteutettava tarvittavat toimenpiteet näiden
seuraamusten soveltamisen varmistamiseksi. Säädettyjen seuraamusten on oltava
tehokkaita, oikeasuhteisia ja varoittavia. Jäsenvaltioiden on ilmoitettava
näistä säännöksistä komissiolle viimeistään [1 vuoden kuluttua tämän
asetuksen soveltamispäivästä] ja niihin myöhemmin tehtävistä muutoksista
mahdollisimman pian.
11 artikla
Yhteisen eurooppalaisen kauppalain käytön seuraukset 
Kun osapuolet ovat pätevästi sopineet, että
tietyssä sopimuksessa käytetään yhteistä eurooppalaista kauppalakia, sopimuksen
määräyksissä käsiteltyjä seikkoja säännellään yksinomaan yhteisellä
eurooppalaisella kauppalailla. Jos sopimus on tosiasiallisesti tehty,
yhteisellä eurooppalaisella kauppalailla säännellään myös ennen sopimuksentekoa
sovellettavan tiedonantovelvollisuuden noudattamista ja sen laiminlyöntiä
koskevia oikeussuojakeinoja.
12 artikla
Palveludirektiivistä johtuvat tiedonantovaatimukset 
Tämä asetus ei vaikuta niihin
tiedonantovaatimuksiin, joista säädetään sellaisilla kansallisilla
säännöksillä, joilla palveluista sisämarkkinoilla 12 päivänä joulukuuta 2006
annetun Euroopan parlamentin ja neuvoston direktiivin 2006/123/EY säännökset
saatetaan osaksi kansallista lainsäädäntöä ja jotka täydentävät yhteisessä
eurooppalaisessa kauppalaissa säädettyjä tiedonantovaatimuksia.
13 artikla
Jäsenvaltioiden
vaihtoehdot
Jäsenvaltio voi päättää, että yhteistä
eurooppalaista kauppalakia voidaan käyttää:
a)           sopimuksissa, joissa
elinkeinonharjoittajien vakinainen asuinpaikka, tai jos kyseessä on
elinkeinonharjoittajan ja kuluttajan välinen sopimus, elinkeinonharjoittajan
vakinainen asuinpaikka, kuluttajan ilmoittama osoite, tavaroiden toimitusosoite
ja laskutusosoite, sijaitsevat tuossa jäsenvaltiossa; ja/tai
b)           sopimuksissa, joiden kaikki
osapuolet ovat elinkeinonharjoittajia mutta yksikään niistä ei ole 7 artiklan 2
kohdassa tarkoitettu pk-yritys.
14 artikla
Tämän asetuksen soveltamista koskevien tuomioiden tiedoksiantaminen
1.                      
Jäsenvaltioiden on varmistettava, että niiden
tuomioistuinten antamat, tämän asetuksen tulkintaa koskevat lainvoimaiset
tuomiot annetaan ilman aiheetonta viivytystä tiedoksi komissiolle. 
2.                      
Komissio perustaa järjestelmän, jonka välityksellä
voidaan tarkastella tietoja 1 kohdassa tarkoitetuista tuomioista ja asiaa
koskevista Euroopan unionin tuomioistuimen tuomioista. Tämä järjestelmä
saatetaan yleisön saataville. 
15 artikla
Uudelleentarkastelu
1.                      
Jäsenvaltioiden on toimitettava ... mennessä [neljän
vuoden kuluttua tämän asetuksen soveltamisen alkamisesta]
komissiolle tiedot tämän asetuksen soveltamisesta, erityisesti yhteisen
eurooppalaisen kauppalain käytön yleisyydestä, sen sääntöihin liittyvistä
riita-asioista ja siitä, missä määrin kuluttajansuojassa ilmenee yhteisen
eurooppalaisen kauppalain ja kansallisen lain välisiä eroavuuksia. Tietojen on
sisällettävä myös kattava selostus yhteisen eurooppalaisen kauppalain säännösten
tulkintaa koskevista kansallisten tuomioistuinten oikeuskäytännöistä.
2.                      
Komissio esittää ... mennessä [viiden vuoden
kuluttua tämän asetuksen soveltamisen alkamisesta] Euroopan parlamentille,
neuvostolle ja Euroopan talous- ja sosiaalikomitealle yksityiskohtaisen
kertomuksen, jossa tarkastellaan asetuksen toimintaa ja otetaan huomioon muun
muassa tarve laajentaa sen soveltamisalaa yritysten välisten sopimusten osalta
sekä digitaalisen sisällön markkinoiden ja teknologian sekä unionin säännöstön
kehitys.
16 artikla
Voimaantulo ja soveltaminen
1.                      
Tämä asetus tulee voimaan kahdentenakymmenentenä
päivänä sen jälkeen, kun se on julkaistu Euroopan unionin virallisessa lehdessä.
2.                      
Sitä sovelletaan [6 kuukauden kuluttua
voimaantulosta].
Tämä asetus on kaikilta osiltaan velvoittava,
ja sitä sovelletaan sellaisenaan kaikissa jäsenvaltioissa.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
LIITE I 
YHTEINEN EUROOPPALAINEN KAUPPALAKI 
SISÄLLYSLUETTELO
I osa Johdantosäännökset............................................................................................................. 7
1 luku Yleiset periaatteet ja soveltaminen....................................................................................... 7
1 jakso Yleiset periaatteet............................................................................................................. 7
2 jakso Soveltaminen.................................................................................................................... 7
II osa Sitovan sopimuksen tekeminen............................................................................................ 7
2 luku Ennen sopimuksen tekoa annettavat tiedot........................................................................... 7
1 jakso Tiedot, jotka
elinkeinonharjoittajan on annettava kuluttajalle ennen sopimuksentekoa.......... 7
2 jakso Tiedot, jotka
elinkeinonharjoittajan on annettava toiselle elinkeinonharjoittajalle ennen
sopimuksentekoa 7
3 jakso Sähköisin välinein tehtävät
sopimukset............................................................................... 7
4 jakso Velvollisuus varmistaa tietojen
oikeellisuus......................................................................... 7
5 jakso Tiedonantovelvollisuuden rikkomista
koskevat oikeussuojakeinot....................................... 7
3 luku Sopimuksen tekeminen....................................................................................................... 7
4 luku Oikeus peruuttaa elinkeinonharjoittajan
ja kuluttajan välillä tehty etäsopimus tai muu muualla kuin
elinkeinonharjoittajan toimitiloissa tehty sopimus............................................................................. 7
5 luku Suostumuksessa oleva puute............................................................................................... 7
III osa Sopimuksen sisällön arviointi.............................................................................................. 7
6 luku Tulkinta.............................................................................................................................. 7
7 luku Sisältö ja vaikutukset.......................................................................................................... 7
8 luku Kohtuuttomat sopimusehdot................................................................................................ 7
1 jakso Yleiset säännökset............................................................................................................ 7
2 jakso Elinkeinonharjoittajan ja
kuluttajan välillä tehdyn sopimuksen kohtuuttomat ehdot............... 7
3 jakso Elinkeinonharjoittajien välillä
tehtyjen sopimusten kohtuuttomat sopimusehdot..................... 7
IV osa Myyntisopimuksen tai digitaalisen
sisällön toimittamisesta tehdyn sopimuksen osapuolten velvollisuudet ja
oikeussuojakeinot......................................................................................................................... 7
9 luku Yleiset säännökset.............................................................................................................. 7
10 luku Myyjän velvollisuudet........................................................................................................ 7
1 jakso Yleiset säännökset............................................................................................................ 7
2 jakso Toimitus........................................................................................................................... 7
3 jakso Tavaroiden ja digitaalisen sisällön
sopimuksenmukaisuus.................................................... 7
11 luku Ostajan oikeussuojakeinot................................................................................................ 7
1 jakso Yleiset säännökset............................................................................................................ 7
2 jakso Myyjän oikeus oikaista virhe............................................................................................. 7
3 jakso Suorituksen vaatiminen...................................................................................................... 7
4 jakso Ostajan pidättyminen suorituksesta.................................................................................... 7
5 jakso Sopimuksen purkaminen................................................................................................... 7
6 jakso Hinnanalennus................................................................................................................... 7
7 jakso Tavaran tarkastamista ja virheestä
ilmoittamista koskevat vaatimukset elinkeinonharjoittajien välisissä sopimuksissa.................................................................................................................................................... 7
12 luku Ostajan velvollisuudet....................................................................................................... 7
1 jakso Yleiset säännökset............................................................................................................ 7
2 jakso Kauppahinnan maksaminen............................................................................................... 7
3 jakso Toimituksen vastaanottaminen........................................................................................... 7
13 luku Myyjän oikeussuojakeinot................................................................................................. 7
1 jakso Yleiset säännökset............................................................................................................ 7
2 jakso Suorituksen vaatiminen...................................................................................................... 7
3 jakso Myyjän pidättyminen suorituksesta.................................................................................... 7
4 jakso Sopimuksen purkaminen................................................................................................... 7
14 luku Vaaranvastuun siirtyminen................................................................................................. 7
1 jakso Yleiset säännökset............................................................................................................ 7
2 jakso Vaaranvastuun siirtyminen
kuluttajan kanssa tehdyissä myyntisopimuksissa......................... 7
3 jakso Vaaranvastuun siirtyminen
elinkeinonharjoittajien välillä tehdyissä sopimuksissa................... 7
V osa Myyntisopimukseen liittyvän
palvelusopimuksen osapuolten velvollisuudet ja oikeussuojakeinot     7
15 luku Osapuolten velvollisuudet ja
oikeussuojakeinot.................................................................. 7
1 jakso Eräiden yleisten sääntöjen
soveltaminen myyntisopimuksiin................................................. 7
2 jakso Palveluntarjoajan velvollisuudet......................................................................................... 7
3 jakso Asiakkaan velvollisuudet................................................................................................... 7
4 jakso Oikeussuojakeinot............................................................................................................ 7
VI osa Vahingonkorvaus ja korko................................................................................................. 7
16 luku Vahingonkorvaus ja korko................................................................................................ 7
1 jakso Vahingonkorvaus.............................................................................................................. 7
2 jakso Viivästyskorko: Yleiset säännökset.................................................................................... 7
3 jakso Elinkeinonharjoittajan
maksuviivästys................................................................................. 7
VII osa Palauttaminen................................................................................................................... 7
17 luku Palauttaminen................................................................................................................... 7
VIII osa Vanhentuminen................................................................................................................ 7
18 luku Vanhentuminen................................................................................................................. 7
1 jakso Yleinen säännös................................................................................................................ 7
2 jakso Vanhentumisajat ja niiden alkaminen.................................................................................. 7
3 jakso Vanhentumisaikojen pidentäminen..................................................................................... 7
4 jakso Vanhentumisaikojen katkaiseminen.................................................................................... 7
5 jakso Vanhentumisen vaikutukset............................................................................................... 7
6 jakso Vanhentumisajan muuttaminen sopimuksella....................................................................... 7
Lisäys 1........................................................................................................................................ 7
Lisäys 2........................................................................................................................................ 7
I osa        Johdantosäännökset
1 luku        Yleiset
periaatteet ja soveltaminen 
1 jakso    Yleiset periaatteet
1 artikla
Sopimusvapaus 
1.                      
Osapuolilla on vapaus tehdä sopimus ja määrittää
sen sisältö, ellei asiaa koskevista pakottavista säännöistä muuta johdu. 
2.                      
Osapuolet voivat sulkea pois minkä tahansa yhteisen
eurooppalaisen kauppalain säännöksen tai poiketa siitä tai muuttaa sen
vaikutuksia, ellei näissä säännöksissä toisin määrätä.
2 artikla
Kunniallisen ja vilpittömän menettelyn periaate 
1.                      
Osapuolten on noudatettava kunniallisen ja
vilpittömän menettelyn periaatetta.
2.                      
Tämän velvollisuuden rikkominen voi estää
rikkonutta osapuolta käyttämästä sellaista oikeutta, oikeussuojakeinoa tai
vastuuvapausperustetta tai vetoamasta sellaiseen oikeuteen, oikeussuojakeinoon
tai vastuuvapausperusteeseen, joka sillä muutoin olisi käytettävissään, tai se
voi aiheuttaa tälle osapuolelle vastuun menetyksestä, jonka velvollisuuden
rikkominen aiheuttaa toiselle osapuolelle.
3.                      
Osapuolet eivät voi sulkea pois tämän artiklan
soveltamista tai poiketa siitä tai muuttaa sen vaikutuksia.
3 artikla
 Yhteistyö
Osapuolilla on velvollisuus tehdä yhteistyötä
keskenään siltä osin kuin niiden sopimusvelvoitteiden täyttämisen voidaan
olettaa sitä edellyttävän.
2 jakso    Soveltaminen
4 artikla
Tulkinta 
1.                      
Yhteistä eurooppalaista kauppalakia on tulkittava
itsenäisesti, sen tavoitteiden ja sen taustalla olevien periaatteiden
mukaisesti. 
2.                      
Yhteisen eurooppalaisen kauppalain soveltamisalaan
kuuluvat kysymykset, joista siinä ei säädetä nimenomaisesti, on ratkaistava sen
tavoitteiden ja sen taustalla olevien periaatteiden sekä sen kaikkien
säännösten pohjalta turvautumatta siihen lakiin, jota sovellettaisiin, jos ei
olisi sovittu yhteisen eurooppalaisen kauppalain käyttämisestä, tai mihinkään
muuhun lakiin.
3.                      
Jos tiettyyn tilanteeseen voidaan soveltaa sekä
yleissääntöä että sen soveltamisalaan kuuluvaa erityissääntöä, sovelletaan
ristiriitatilanteessa erityissääntöä.
5 artikla
Kohtuullisuus 
1.                      
Kohtuullisuutta on arvioitava objektiivisesti, ottaen
huomioon arvioitavan toimen luonne ja tarkoitus, olosuhteet ja asiaan liittyvän
elinkeino- tai ammattitoiminnan kannalta merkitykselliset kauppatavat ja
käytännöt.
2.                      
Viittausta siihen, mitä henkilöltä voidaan odottaa
tai mitä henkilö voi olettaa tai mitä tietyssä tilanteessa voidaan olettaa, on
pidettävä viittauksena siihen, mitä voidaan kohtuudella olettaa.
6 artikla
Ei muotovaatimuksia
Ellei yhteisessä eurooppalaisessa kauppalaissa
toisin säädetä, sillä säänneltyä sopimusta, lausumaa tai mitä tahansa muuta
tointa ei tarvitse tehdä tai tallentaa missään tietyssä muodossa. 
7 artikla
Sopimusehdot, joita ei ole neuvoteltu yksilöllisesti 
1.                      
Sopimusehto ei ole yksilöllisesti neuvoteltu, jos
toinen osapuoli on sen esittänyt ilman, että toinen osapuoli on voinut vaikuttaa
sen sisältöön.
2.                      
Jos toinen osapuoli esittää toiselle valittavaksi
useita sopimusehtoja, ehtoa ei katsota yksilöllisesti neuvotelluksi vain sillä
perusteella, että jälkimmäinen osapuoli on valinnut sen eri vaihtoehdoista.
3.                      
Jos osapuoli väittää, että osana vakiosopimusehtoja
esitetystä sopimusehdosta on sittemmin neuvoteltu yksilöllisesti, sillä on
todistustaakka osoittaa, että näin on tehty.
4.                      
Kun kyseessä on elinkeinonharjoittajan ja
kuluttajan välinen sopimus, elinkeinonharjoittajalla on todistustaakka
osoittaa, että sen esittämästä sopimusehdosta on neuvoteltu yksilöllisesti.
5.                      
Kun kyseessä on elinkeinonharjoittajan ja
kuluttajan välinen sopimus, kolmannen osapuolen laatimia sopimusehtoja pidetään
elinkeinonharjoittajan esittäminä, paitsi jos kuluttaja on lisännyt ne
sopimukseen.
8 artikla
Sopimuksen purkaminen
1.                      
’Sopimuksen purkamisella’ tarkoitetaan sitä, että
lakkautetaan sopimuksesta johtuvat sopimuspuolten oikeudet ja velvollisuudet,
lukuun ottamatta niitä oikeuksia ja velvollisuuksia, jotka johtuvat riitojenratkaisua
koskevasta sopimusehdosta tai muusta sopimusehdosta, joka jää voimaan myös
sopimuksen purkamisen jälkeen.
2.                      
Maksut ja vahingonkorvaukset, jotka johtuvat ennen
sopimuksen purkamista tapahtuneesta laiminlyönnistä, on edelleen maksettava.
Jos sopimuksen purkuperusteena on jo tapahtunut tai ennakoitu laiminlyönti,
purkua vaativalla osapuolella on oikeus vahingonkorvaukseen myös toisen
osapuolen tulevan suorituksen sijasta.
3.                      
Purkamisen vaikutuksista kauppahinnan
takaisinmaksuun ja tavaroiden tai digitaalisen sisällön palauttamiseen sekä
muista palauttamista koskevista vaikutuksista säädetään 17 luvussa
vahvistetuissa palauttamista koskevissa säännöissä.
9 artikla
Sekasopimukset
1.                      
Jos sopimus koskee sekä tavaran myyntiä tai
digitaalisen sisällön toimittamista että niihin liittyvän palvelun
suorittamista, osapuolten velvollisuuksiin ja oikeussuojakeinoihin tavaran tai
digitaalisen sisällön myyjänä ja ostajana sovelletaan IV osan säännöksiä,
ja osapuolten velvollisuuksiin ja oikeussuojakeinoihin palveluntarjoajana ja
asiakkaana sovelletaan V osan säännöksiä.
2.                      
Jos 1 kohdan soveltamisalaan kuuluvasta
sopimuksesta johtuvat myyjän tai palveluntarjoajan sopimusvelvoitteet on
tarkoitus suorittaa erillisinä osina tai ne ovat muutoin jaettavissa osiin ja
on olemassa peruste purkaa velvoitteista laiminlyönnin vuoksi tietty osa, johon
osa kauppahinnasta voidaan suhteuttaa, ostaja tai asiakas voi purkaa ainoastaan
tämän osan sopimuksesta. 
3.                      
Edellä olevaa 2 kohtaa ei sovelleta, jos ostajan
tai asiakkaan ei voida olettaa hyväksyvän muiden osien suoritusta tai jos
laiminlyönti oikeuttaa koko sopimuksen purkamiseen.
4.                      
Jos myyjän tai palveluntarjoajan
sopimusvelvoitteita ei voida jakaa osiin tai jos kauppahintaa ei voida jakaa
osiin, ostaja tai asiakas voi purkaa sopimuksen ainoastaan jos laiminlyönti
oikeuttaa koko sopimuksen purkamiseen.
10 artikla
Ilmoitukset
1.                      
Tätä artiklaa sovelletaan ilmoituksiin, joita
annetaan yhteisen eurooppalaisen kauppalain ja sopimuksen sääntöjen nojalla eri
tarkoituksia varten. ’Ilmoituksiin’ kuuluu kaikkien sellaisten lausumien
tiedoksiantaminen, joiden tarkoituksena on saavuttaa oikeusvaikutus tai antaa
tietoa oikeudellista tarkoitusta varten. 
2.                      
Ilmoitus voidaan tehdä millä tahansa olosuhteisiin
soveltuvalla tavalla.
3.                      
Ilmoituksesta tulee pätevä, kun se saapuu
vastaanottajalle, paitsi jos siinä määrätään myöhemmästä voimaantulosta. 
4.                      
Ilmoitus saapuu vastaanottajalle,
(a)         
kun se toimitetaan vastaanottajalle; 
(b)         
kun se toimitetaan vastaanottajan toimipaikkaan
tai, jos sellaista ei ole tai jos ilmoitus on osoitettu kuluttajalle,
vastaanottajan vakituisen asuinpaikan osoitteeseen;
(c)         
sähköpostin tai muun yksilöllisen viestintävälineen
avulla toimitettaessa silloin kun se on vastaanottajan saatavilla; tai
(d)         
silloin kun ilmoitus saatetaan muulla tavoin
vastaanottajan saataville sellaisessa paikassa ja sellaisella tavalla, että sen
voidaan olettaa olevan vastaanottajan saatavilla ilman aiheetonta viivästystä. 
Ilmoituksen katsotaan saapuneen vastaanottajalle,
kun mikä tahansa a–d kohdassa esitetyistä edellytyksistä on täyttynyt.
5.                      
Ilmoitus on tehoton, jos sen peruutus saavuttaa
vastaanottajan ennen sitä tai samaan aikaan sen kanssa.
6.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois 3 ja
4 kohdan soveltamista tai poiketa siitä tai muuttaa sen vaikutuksia.
11 artikla
Määräajan laskeminen
1.                      
Tämän artiklan säännöksiä sovelletaan kaikkien
yhteisessä eurooppalaisessa kauppalaissa tarkoitettujen määräaikojen
laskemiseen.
2.                      
Jollei 3–7 kohdasta muuta johdu,
(a)         
päivinä ilmaistu määräaika alkaa kulua määräajan
ensimmäisen päivän ensimmäisen tunnin alussa ja päättyy määräajan viimeisen
päivän viimeisen tunnin kuluttua umpeen;
(b)         
viikkoina, kuukausina tai vuosina ilmaistu
määräaika alkaa kulua määräajan ensimmäisen päivän ensimmäisen tunnin alussa ja
päättyy määräajan viimeisen viikon, kuukauden tai vuoden sen päivän viimeisen
tunnin kuluttua umpeen, joka nimeltään tai järjestysnumeroltaan vastaa
määräajan alkamispäivää; jos kuukausina tai vuosina ilmaistun määräajan
viimeisessä kuukaudessa ei ole päivää, jona määräajan tulisi päättyä, määräaika
päättyy tuon kuukauden viimeisen päivän viimeisen tunnin kuluttua umpeen.
3.                      
Jos päivinä, viikkoina, kuukausina tai vuosina
ilmaistu määräaika lasketaan jonkin tapahtuman toteutumisesta, toimen suorittamisesta
tai jostakin ajankohdasta lukien, päivää, jonka aikana tapahtuma toteutuu tai
toimi suoritetaan, tai kyseistä ajankohtaa ei lueta kyseiseen määräaikaan.
4.                      
Määräaikoihin luetaan lauantait, sunnuntait ja
yleiset vapaapäivät, jollei niitä nimenomaisesti ole suljettu pois tai jos
määräajat on ilmaistu työpäivinä. 
5.                      
Jos määräajan viimeinen päivä on lauantai,
sunnuntai tai yleinen vapaapäivä siinä paikassa, missä säädetty toimi on määrä
toteuttaa, määräaika päättyy seuraavan työpäivän viimeisen tunnin kuluttua
umpeen. Tätä säännöstä ei sovelleta tietystä päivämäärästä tai tapahtumasta
taaksepäin laskettaviin määräaikoihin.
6.                      
Jos henkilö lähettää toiselle henkilölle
asiakirjan, jossa asetetaan määräaika, johon mennessä vastaanottajan on
vastattava tai toteutettava jokin muu toimenpide, mutta ei mainita, milloin
määräaika alkaa kulua, määräajan lasketaan alkavan hetkestä, jolloin asiakirja
saapuu vastaanottajalle, ellei toisin mainita.
7.                      
Tässä artiklassa tarkoitetaan
(a)         
’yleisellä vapaapäivällä’ jossakin Euroopan unionin
jäsenvaltiossa tai jäsenvaltion osassa päivää, jonka kyseinen jäsenvaltio tai
sen osa on nimennyt tällaiseksi päiväksi Euroopan unionin virallisessa
lehdessä julkaistavassa luettelossa; ja
(b)         
’työpäivillä’ kaikkia muita päiviä kuin lauantaita
ja sunnuntaita ja yleisiä vapaapäiviä.
12 artikla
Yksipuoliset lausumat tai käyttäytyminen
1.                      
Osapuolen tarkoitusta ilmentäviä yksipuolisia
lausumia on tulkittava sillä tavoin kuin vastapuolen voidaan olettaa ne
ymmärtäneen.
2.                      
Jos lausuman esittänyt henkilö on tarkoittanut,
että siinä käytetään jotakin ilmaisua tietyssä merkityksessä, ja toinen
osapuoli on tiennyt tai sen voidaan olettaa tienneen tuosta tarkoituksesta,
ilmaisua on tulkittava sen esittäneen henkilön tarkoittamalla tavalla.
3.                      
Tarkoitusta ilmentävien yksipuolisten lausumien
tulkintaan sovelletaan 59–65 artiklan säännöksiä soveltuvin osin. 
4.                      
Tarkoitusta ilmentävien yksipuolisten lausumien
tulkintaan sovelletaan 5 luvussa vahvistettuja, suostumuksessa olevia
puutteita koskevia sääntöjä soveltuvin osin.
5.                      
Tässä artiklassa tarkoitetut viittaukset lausumiin
käsittävät viittauksen käyttäytymiseen, jonka voidaan katsoa vastaavan
lausumaa.
II osa       Sitovan
sopimuksen tekeminen
2 luku        Ennen
sopimuksen tekoa annettavat tiedot
1 jakso    Tiedot, jotka
elinkeinonharjoittajan on annettava kuluttajalle ennen sopimuksentekoa
13 artikla
Tiedonantovelvollisuus kuluttajan kanssa tehtävän etäsopimuksen tai muualla
kuin elinkeinonharjoittajan toimitiloissa tehtävän sopimuksen yhteydessä 
1.                      
Kun elinkeinonharjoittaja tekee kuluttajan kanssa etäsopimuksen
tai muualla kuin elinkeinonharjoittajan toimitiloissa tehtävän sopimuksen,
hänen on toimitettava kuluttajalle selvällä ja ymmärrettävällä tavalla
seuraavat tiedot ennen sopimuksen tekemistä tai ennen kuin tarjous sitoo
kuluttajaa: 
(a)         
toimitettavien tavaroiden, digitaalisen sisällön
tai niihin liittyvien palvelujen pääominaisuudet siinä laajuudessa kuin
viestintävälineen ja tavaroiden, digitaalisen sisällön tai palvelujen kannalta
on asianmukaista;
(b)         
koko kauppahinta ja muut lisämaksut ja kustannukset
14 artiklan mukaisesti;
(c)         
elinkeinonharjoittajan henkilö- ja osoitetiedot
15 artiklan mukaisesti;
(d)         
sopimusehdot 16 artiklan mukaisesti; 
(e)         
oikeus peruuttaa sopimus 17 artiklan mukaisesti; 
(f)           
mahdollinen myynninjälkeinen asiakastuki,
myynninjälkeiset palvelut, kaupalliset takuut ja tarvittaessa
valitustenkäsittelymenettely, sekä niiden ehdot;
(g)         
tarvittaessa maininta mahdollisuudesta käyttää
elinkeinonharjoittajaan sovellettavia vaihtoehtoisia riidanratkaisumekanismeja
sekä siitä, miten niitä käytetään;
(h)         
tieto digitaalisen sisällön toimivuudesta, mukaan
lukien tieto teknisestä suojauksesta tapauksen mukaan; ja
(i)           
tarvittaessa tieto digitaalisen sisällön
yhteentoimivuudesta laitteistojen ja ohjelmistojen kanssa siinä määrin, mitä
elinkeinonharjoittaja asiasta tietää tai mitä tämän voidaan olettaa tietävän.
2.                      
Toimitetut tiedot ovat olennainen osa sopimusta,
1 kohdan c alakohdassa tarkoitettua osoitetta lukuun ottamatta, eikä
niitä saa muuttaa, elleivät osapuolet nimenomaisesti sovi toisin. 
3.                      
Kun kyseessä on etäsopimus, tämän artiklan nojalla
toimitettavat tiedot on
(a)         
annettava kuluttajalle tai asetettava hänen
saatavilleen käytössä olevalle etäviestintävälineelle soveltuvalla tavalla; 
(b)         
esitettävä selkeällä ja ymmärrettävällä kielellä;
ja
(c)         
esitettävä helposti luettavassa muodossa, jos
tiedot toimitetaan pysyvällä välineellä.
4.                      
Kun sopimus on tehty muualla kuin
elinkeinonharjoittajan toimitiloissa, tämän artiklan nojalla vaaditut tiedot on

(a)         
toimitettava paperilla tai kuluttajan tähän
suostuessa muulla pysyvällä välineellä; ja
(b)         
esitettävä helposti luettavassa muodossa selkeällä
ja ymmärrettävällä kielellä.
5.                      
Tätä artiklaa ei sovelleta, jos sopimus 
(a)         
koskee kotitalouden kulutukseen tarkoitettujen
elintarvikkeiden, juomien tai muiden päivittäistavaroiden fyysistä
toimittamista kuluttajan kotiin, asuinpaikalle tai työpaikalle
elinkeinonharjoittajan tekemillä toistuvilla ja säännöllisillä
jakelukierroksilla;
(b)         
tehdään jakeluautomaatin avulla tai
automatisoidussa liiketilassa; 
(c)         
on tehty muualla kuin elinkeinonharjoittajan
toimitiloissa, edellyttäen että sopimuksen kauppahinta, tai jos samanaikaisesti
on tehty useita sopimuksia, niiden yhteenlaskettu kauppahinta, on enintään
50 euroa tai vastaava määrä siinä valuutassa, jossa sopimuksen kauppahinta
on sovittu. 
14 artikla
            Kauppahinnan ja muiden lisämaksujen ja kustannusten
ilmoittaminen
1.                      
Edellä olevan 13 artiklan 1 kohdan
b alakohdan nojalla toimitettavissa tiedoissa on mainittava
(a)         
tavaroiden, digitaalisen sisällön tai niihin
liittyvien palvelujen koko kauppahinta veroineen tai, jos tavaroiden, digitaalisen
sisällön tai palvelujen luonteen takia hintaa ei voida kohtuudella laskea
etukäteen, kauppahinnan laskutapa; ja
(b)         
tapauksen mukaan muut rahti-, toimitus- tai
postimaksut ja muut kulut tai, ellei näitä voida kohtuudella laskea etukäteen,
se seikka, että kuluttaja voi joutua maksamaan tällaisia lisämaksuja ja
kustannuksia. 
2.                      
Kun kyseessä on toistaiseksi voimassa oleva sopimus
tai sopimus, johon sisältyy liittymä tai tilaus, kokonaiskauppahinnan tulee
käsittää kokonaishinta laskutusjaksoa kohden. Jos tällaisesta sopimuksesta
veloitetaan kiinteä hinta, on mainittava myös kuukausittainen kokonaishinta.
Jos kokonaishintaa ei voida kohtuudella laskea etukäteen, on ilmoitettava
hinnan laskutapa.
3.                      
Elinkeinonharjoittajan on tarvittaessa ilmoitettava
kuluttajalle etäviestintävälineen käyttämisestä sopimuksen tekemisessä syntyvät
kulut, jos ne lasketaan muuten kuin perushintana.
15 artikla
Elinkeinonharjoittajan henkilöllisyyden ja osoitetietojen ilmoittaminen 
Edellä olevan 13 artiklan 1 kohdan
c alakohdan nojalla toimitettavissa tiedoissa on mainittava     
a)           tiedot elinkeinonharjoittajan
henkilöllisyydestä, kuten toiminimi; 
b)           käyntiosoite, johon
elinkeinonharjoittaja on sijoittautunut;         
c)           elinkeinonharjoittajan
puhelinnumero, faksinumero ja sähköpostiosoite, jos nämä ovat käytettävissä,
jotta kuluttaja voi ottaa elinkeinonharjoittajaan nopeasti yhteyttä ja viestiä
tämän kanssa tehokkaasti;
d)           tarvittaessa sellaisen toisen
elinkeinonharjoittajan henkilöllisyys ja käyntiosoite, jonka puolesta
elinkeinonharjoittaja toimii; ja
e)           elinkeinonharjoittajan (ja
tarvittaessa toisen elinkeinonharjoittajan, jonka puolesta se toimii)
toimipaikan käyntiosoite, johon kuluttaja voi osoittaa mahdolliset valitukset,
jos se poikkeaa tämän artiklan b ja d alakohdan mukaisesti ilmoitetusta
osoitteesta.
16 artikla
Sopimusehdoista ilmoittaminen 
Edellä olevan 13 artiklan 1 kohdan
d alakohdan nojalla toimitettavissa tiedoissa on mainittava
a)           maksuihin, tavaroiden tai
digitaalisen sisällön toimitukseen tai niihin liittyvien palvelujen suorittamiseen
liittyvät järjestelyt ja määräaika, johon mennessä elinkeinonharjoittaja
sitoutuu toimittamaan tavarat tai digitaalisen sisällön tai suorittamaan
palvelut;
b)           tarvittaessa sopimuksen voimassaolo
ja kuluttajan velvoitteiden vähimmäiskestoaika tai, jos sopimus on voimassa
toistaiseksi tai sitä jatketaan automaattisesti, sopimuksen irtisanomista
koskevat ehdot; ja
c)           tarvittaessa mahdolliset etumaksut
tai muut rahoitustakuut, jotka kuluttajan on maksettava tai annettava
elinkeinonharjoittajan pyynnöstä, sekä niihin liittyvät ehdot;
d)           mahdollisesti sovellettavat
käytännesäännöt ja se, missä ne ovat saatavilla. 
17 artikla
Peruuttamisoikeudesta ilmoittaminen etäsopimuksen tai muualla kuin
elinkeinonharjoittajan toimitiloissa tehtävän sopimuksen yhteydessä 
1.                      
Jos kuluttajalla on 4 luvun mukainen
peruuttamisoikeus, 13 artiklan 1 kohdan e alakohdan nojalla
toimitettavissa tiedoissa on esitettävä kyseisen oikeuden käyttöön liittyvät
ehdot, määräajat ja menettelyt lisäyksen 1 mukaisesti sekä
lisäyksessä 2 esitetty peruuttamislomakkeen malli.
2.                      
Edellä olevan 13 artiklan 1 kohdan
e alakohdan nojalla toimitettavissa tiedoissa on tarvittaessa mainittava,
että kuluttajan on vastattava tavaroiden palauttamiskustannuksista
peruuttamistapauksessa, myös etäsopimusten tapauksessa silloin kun tavarat ovat
luonteeltaan sellaisia, ettei niitä voida palauttaa tavanomaisesti postitse. 
3.                      
Jos kuluttaja voi käyttää peruuttamisoikeuttaan sen
jälkeen kun hän on pyytänyt sopimukseen liittyvien palvelujen toimittamisen
aloittamista peruuttamisen määräajan kuluessa, 13 artiklan 1 kohdan
e alakohdan nojalla toimitettavissa tiedoissa on mainittava, että
kuluttajan on maksettava yritykselle 45 artiklan 5 kohdassa
tarkoitettu määrä. 
4.                      
Edellä 1–3 kohdassa tarkoitettu
tiedonantovelvollisuus voidaan täyttää toimittamalla kuluttajalle
lisäyksessä 1 esitetty peruuttamisohjeen malli. Elinkeinonharjoittajan
katsotaan täyttäneen nämä tiedonantovaatimukset, jos hän on toimittanut nämä
ohjeet kuluttajalle oikein täytettyinä.
5.                      
Jos peruuttamisoikeutta ei ole 40 artiklan
2 kohdan c–i alakohdan ja 3 kohdan mukaisesti, 13 artiklan
1 kohdan e alakohdan nojalla toimitettavissa tiedoissa on
ilmoitettava, että kuluttajalla ei ole peruuttamisoikeutta, tai tapauksen
mukaan olosuhteet, joissa kuluttaja menettää peruuttamisoikeutensa.
18 artikla
Muualla kuin elinkeinonharjoittajan toimitiloissa tehdyt sopimukset:
täydentävät tiedonantovaatimukset ja vahvistus
1.                      
Elinkeinonharjoittajan on toimitettava kuluttajalle
allekirjoitetun sopimuksen kaksoiskappale tai sopimuksen vahvistus, mukaan
lukien tarvittaessa 40 artiklan 3 kohdan d alakohdassa tarkoitettu vahvistus
kuluttajan suostumuksesta ja tunnustamisesta, joko paperilla tai kuluttajan
tähän suostuessa muulla pysyvällä välineellä.
2.                      
Jos kuluttaja haluaa, että sopimukseen liittyvien
palvelujen toimittaminen alkaa 42 artiklan 2 kohdassa säädetyn
peruuttamisen määräajan kuluessa, elinkeinonharjoittajan on edellytettävä, että
kuluttaja tekee asiasta nimenomaisen pyynnön pysyvällä välineellä.
19 artikla
Etäsopimukset: täydentävät tiedonantovaatimukset ja muut vaatimukset
1.                      
Kun elinkeinonharjoittaja ottaa yhteyden
kuluttajaan puhelimitse etäsopimuksen tekemistä varten, hänen on kuluttajan
kanssa käytävän keskustelun aluksi ilmoitettava henkilöllisyytensä ja
tarvittaessa sen henkilön henkilöllisyys, jonka puolesta hän ottaa yhteyttä,
sekä puhelun kaupallinen tarkoitus. 
2.                      
Jos etäsopimus tehdään käyttäen
etäviestintävälinettä, jossa on rajoitetusti tilaa tai aikaa tietojen
esittämistä varten, elinkeinonharjoittajan on ennen sopimuksen tekemistä
ilmoitettava kyseisellä välineellä vähintään tämän artiklan 3 kohdassa vaaditut
tiedot. Elinkeinonharjoittajan on annettava kuluttajalle muut
13 artiklassa tarkoitetut tiedot soveltuvalla tavalla 13 artiklan 3 kohdan
mukaisesti. 
3.                      
Artiklan 2 kohdan nojalla on annettava seuraavat
tiedot:
(a)         
tavaroiden, digitaalisen sisällön tai niihin
liittyvien palvelujen pääominaisuudet 13 artiklan 1 kohdan
a alakohdan mukaisesti;
(b)         
elinkeinonharjoittajan henkilöllisyys
15 artiklan a alakohdan mukaisesti;
(c)         
kokonaiskauppahinta, johon sisältyvät kaikki
13 artiklan 1 kohdan b alakohdassa ja 14 artiklan 1 ja
2 kohdassa tarkoitetut erät; 
(d)         
peruuttamisoikeus; ja
(e)         
tarvittaessa sopimuksen kesto tai, jos sopimus on
voimassa toistaiseksi, 16 artiklan b alakohdassa tarkoitetut
sopimuksen irtisanomista koskevat ehdot.
4.                      
Puhelimitse tehty etäsopimus on pätevä vain jos
kuluttaja on allekirjoittanut tarjouksen tai lähettänyt kirjallisen
suostumuksensa, jossa hän ilmoittaa suostuvansa sopimuksen tekemiseen.
Elinkeinonharjoittajan on toimitettava kuluttajalle vahvistus kyseisestä
sopimuksesta pysyvällä välineellä.
5.                      
Elinkeinonharjoittajan on annettava kuluttajalle
vahvistus sopimuksen tekemisestä, mukaan lukien tarvittaessa 40 artiklan
3 kohdan d alakohdassa tarkoitettu vahvistus kuluttajan suostumuksesta
ja tunnustamisesta, ja kaikki 13 artiklassa tarkoitetut tiedot pysyvällä
välineellä. Elinkeinonharjoittajan on annettava nämä tiedot kohtuullisen ajan
kuluessa etäsopimuksen tekemisestä ja viimeistään silloin, kun tavarat tai
digitaalinen sisältö toimitetaan tai niihin liittyvän palvelun suorittaminen
alkaa, ellei tietoja ole annettu kuluttajalle pysyvällä välineellä jo ennen
etäsopimuksen tekemistä.
6.                      
Jos kuluttaja haluaa, että sopimukseen liittyvien
palvelujen toimittaminen alkaa 42 artiklan 2 kohdassa säädetyn
peruuttamisen määräajan kuluessa, elinkeinonharjoittajan on edellytettävä, että
kuluttaja tekee tätä koskevan nimenomaisen pyynnön pysyvällä välineellä.
20 artikla
Tiedonantovelvollisuus muiden kuin etäsopimusten tai muualla kuin
elinkeinonharjoittajan toimitiloissa tehtävien sopimusten yhteydessä
1.                      
Muiden kuin etäsopimusten tai muualla kuin
elinkeinonharjoittajan toimitiloissa tehtävien sopimusten yhteydessä
elinkeinonharjoittajan on toimitettava kuluttajalle seuraavat tiedot selvällä
ja ymmärrettävällä tavalla ennen sopimuksen tekemistä tai ennen kuin tarjous
sitoo kuluttajaa, elleivät tiedot ilmene asiayhteydestä;
(a)         
toimitettavien tavaroiden, digitaalisen sisällön
tai niihin liittyvien palvelujen pääominaisuudet siinä laajuudessa kuin
viestintävälineen ja tavaroiden, digitaalisen sisällön tai palvelujen kannalta
on asianmukaista; 
(b)         
koko kauppahinta ja muut lisämaksut ja kustannukset
14 artiklan 1 kohdan mukaisesti; 
(c)         
tiedot elinkeinonharjoittajan henkilöllisyydestä,
kuten toiminimi, käyntiosoite, johon elinkeinonharjoittaja on sijoittautunut,
ja puhelinnumero;
(d)         
sopimusehdot 16 artiklan a ja b alakohdan
mukaisesti;
(e)         
mahdolliset myynninjälkeiset palvelut, kaupalliset
takuut ja tarvittaessa valitustenkäsittelymenettely, sekä niiden ehdot;
(f)           
tarvittaessa tieto digitaalisen sisällön
toimivuudesta, mukaan lukien tieto sen teknisestä suojauksesta; ja
(g)         
tarvittaessa tieto digitaalisen sisällön
yhteentoimivuudesta laitteistojen ja ohjelmistojen kanssa siinä määrin, mitä
elinkeinonharjoittaja asiasta tietää tai mitä tämän voidaan olettaa tietävän. 
2.                      
Tätä artiklaa ei sovelleta, jos sopimus kattaa
jokapäiväisen liiketoimen ja jos sopimus täytetään välittömästi, kun se on
tehty. 
21 artikla
Todistustaakka
Elinkeinonharjoittajalla on todistustaakka
osoittaa, että se on toimittanut tässä jaksossa vaaditut tiedot.
22 artikla
Pakottavuus 
Osapuolet eivät voi kuluttajan vahingoksi
sulkea pois tämän jakson soveltamista tai poiketa siitä tai muuttaa sen
vaikutuksia.
2 jakso    Tiedot, jotka
elinkeinonharjoittajan on annettava toiselle elinkeinonharjoittajalle ennen
sopimuksentekoa
23 artikla
Velvollisuus antaa tietoja tavaroista ja niihin liittyvistä palveluista 
1.                      
Ennen kuin elinkeinonharjoittaja tekee toisen
elinkeinonharjoittajan kanssa sopimuksen tavaroiden myynnistä, digitaalisen sisällön
toimittamisesta tai niihin liittyvien palvelujen suorittamisesta, toimituksesta
vastaavan elinkeinonharjoittajan on millä tahansa soveltuvalla tavalla
ilmoitettava toiselle elinkeinonharjoittajalle toimitettavien tavaroiden,
digitaalisen sisällön tai palvelujen pääominaisuuksista kaikki sellaiset
tiedot, jotka ovat tai joiden voidaan olettaa olevan sen hallussa ja joiden
ilmoittamatta jättäminen olisi vastoin kunniallisen ja vilpittömän menettelyn
periaatetta.
2.                      
Sen määrittämiseksi, onko toimituksesta vastaavan
elinkeinonharjoittajan annettava tietoja 1 kohdan nojalla, on otettava huomioon
kaikki asiaan liittyvät olosuhteet, kuten
(a)         
se, oliko toimituksesta vastaavalla
elinkeinonharjoittajalla erityistä asiantuntemusta;
(b)         
kustannukset, joita toimituksesta vastaavalle
elinkeinonharjoittajalle olisi aiheutunut asiaa koskevien tietojen
hankkimisesta;
(c)         
se, miten helposti toinen elinkeinonharjoittaja
olisi voinut hankkia tiedot muilla keinoin;
(d)         
tietojen luonne; 
(e)         
se, miten todennäköisesti tiedolla oli merkitystä
toiselle elinkeinonharjoittajalle; ja
(f)      asianomaisissa tilanteissa noudatettava
hyvä liiketapa.
3 jakso    Sähköisin välinein
tehtävät sopimukset
24 artikla
Muut sähköisin välinein tehtäviin etäsopimuksiin liittyvät
tiedonantovaatimukset
1.                      
Tätä artiklaa sovelletaan, kun
elinkeinonharjoittaja tarjoaa välineet sopimuksen tekemiseen ja nämä välineet
ovat sähköisiä eivätkä edellytä henkilökohtaisten sähköpostiviestien tai muiden
yksilöllisten viestien vaihtoa.
2.                      
Elinkeinonharjoittajan on annettava toiselle
osapuolelle mahdollisuus käyttää asianmukaisia, tehokkaita ja helppokäyttöisiä
teknisiä keinoja, joiden avulla toinen osapuoli voi tunnistaa ja korjata
syöttövirheet ennen kuin se tekee tai hyväksyy tarjouksen.
3.                      
Elinkeinonharjoittajan on annettava tiedot
seuraavista asioista ennen kuin toinen osapuoli tekee tai hyväksyy tarjouksen:
(a)         
sopimuksenteon tekniset vaiheet;
(b)         
rekisteröikö elinkeinonharjoittaja
sopimusasiakirjan ja onko se saatavilla;
(c)         
tekniset keinot, joilla syöttövirheet voidaan
tunnistaa ja korjata ennen kuin toinen osapuoli tekee tai hyväksyy tarjouksen;
(d)         
kielet, joilla sopimus voidaan tehdä;
(e)         
sopimusehdot.
4.                      
Elinkeinonharjoittajan on varmistettava, että 3
kohdan e alakohdassa tarkoitetut sopimusehdot asetetaan saataville kirjaimilla
tai muilla ymmärrettävillä merkeillä esitettyinä ja tallennettuina pysyvälle
välineelle sellaiselle alustalle, joka mahdollistaa tekstin sisältämän tiedon
lukemisen, tallentamisen ja jäljentämisen aineellisessa muodossa.
5.                      
Elinkeinonharjoittajan on sähköisin välinein ja
ilman aiheetonta viivytystä ilmoitettava, että se on vastaanottanut toisen
osapuolen esittämän tarjouksen tai hyväksymisen. 
25 artikla
Muut sähköisin välinein tehtäviin etäsopimuksiin liittyvät vaatimukset
1.                      
Kun sähköisin välinein tehtävä etäsopimus
edellyttää kuluttajalta maksua, elinkeinonharjoittajan on ilmoitettava
kuluttajalle selvästi ja helposti havaittavalla tavalla ja välittömästi ennen
kuin kuluttaja tekee tilauksensa 13 artiklan 1 kohdan
a alakohdassa, 14 artiklan 1 ja 2 kohdassa sekä 16 artiklan
b alakohdassa edellytetyt tiedot. 
2.                      
Elinkeinonharjoittajan on varmistettava, että
kuluttaja tilausta tehdessään tunnustaa nimenomaisesti, että tilaukseen liittyy
maksuvelvoite. Jos tilauksen tekeminen edellyttää näppäimen tai muun toiminnon
käyttöä, näppäin tai toiminto on merkittävä helposti luettavassa muodossa
ainoastaan sanoilla ”tilaukseen liittyy maksuvelvoite” tai muulla vastaavalla
yksiselitteisellä ilmaisulla, josta käy ilmi, että tilauksen tekemisestä
aiheutuu velvollisuus suorittaa maksu elinkeinonharjoittajalle. Jos elinkeinonharjoittaja
ei ole noudattanut tätä kohtaa, sopimus tai tilaus ei sido kuluttajaa.
3.                      
Elinkeinonharjoittajan on ilmoitettava
verkkosivustollaan selvästi ja helposti luettavassa muodossa viimeistään
tilausprosessin käynnistyessä, sovelletaanko tilaukseen toimitusrajoituksia ja
mitkä maksutavat hyväksytään. 
26 artikla
Todistustaakka
Elinkeinonharjoittajan ja kuluttajan välisissä
sopimussuhteissa elinkeinonharjoittajalla on todistustaakka osoittaa, että se
on toimittanut tässä jaksossa vaaditut tiedot.
27 artikla
 Pakottavuus
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois tämän
jakson soveltamista tai poiketa siitä tai muuttaa sen vaikutuksia.
4 jakso    Velvollisuus
varmistaa tietojen oikeellisuus
28 artikla
Velvollisuus varmistaa tietojen oikeellisuus
1.                      
Kun osapuoli toimittaa tietoja jo ennen
sopimuksentekoa tai sen yhteydessä joko tässä luvussa säädettyjä
velvollisuuksia noudattaakseen tai muutoin, sen on kohtuullista huolellisuutta
noudattaen varmistettava, että toimitetut tiedot ovat oikeita ja etteivät ne
ole harhaanjohtavia. 
2.                      
Jos osapuolelle on annettu virheellistä tai
harhaanjohtavaa tietoa 1 kohdassa tarkoitetun velvollisuuden vastaisesti ja se
on perustellusti luottanut kyseisiin tietoihin tehdessään sopimuksen tiedot
toimittaneen osapuolen kanssa, kyseinen osapuoli voi vedota 29 artiklassa
säädettyihin oikeussuojakeinoihin.
3.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois tämän
artiklan soveltamista tai poiketa siitä tai muuttaa sen vaikutuksia.
5 jakso    Tiedonantovelvollisuuden
rikkomista koskevat oikeussuojakeinot 
29 artikla
Tiedonantovelvollisuuden rikkomista koskevat oikeussuojakeinot
1.                      
Osapuoli, joka ei ole noudattanut jotakin tässä
luvussa säädettyä velvollisuutta, on vastuussa kaikista tämän laiminlyönnin
toiselle osapuolelle aiheuttamista menetyksistä.
2.                      
Jos elinkeinonharjoittaja ei ole noudattanut niitä
tiedonantovaatimuksia, jotka koskevat 14 artiklassa tarkoitettuja
lisämaksuja tai muita kustannuksia tai 17 artiklan 2 kohdassa
tarkoitettuja tavaroiden palauttamiskustannuksia, kuluttajan ei tarvitse maksaa
lisämaksuja ja muita kustannuksia.
3.                      
Tässä artiklassa säädetyt oikeussuojakeinot eivät
rajoita sellaisten muiden oikeussuojakeinojen käyttöä, jotka voivat olla
saatavilla 42 artiklan 2 kohdan taikka 48 tai 49 artiklan nojalla. 
4.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois tämän
artiklan soveltamista tai poiketa siitä tai muuttaa sen vaikutuksia.
3 luku        Sopimuksen
tekeminen
30 artikla
Sopimuksen tekemistä koskevat vaatimukset
1.                      
Sopimus katsotaan syntyneeksi, jos
(a)         
osapuolet pääsevät asiasta yhteisymmärrykseen;
(b)         
niiden tarkoituksena on, että sopimus on
oikeudellisesti sitova; ja 
(c)         
sopimuksen sisältö, tarvittaessa yhteisen
eurooppalaisen kauppalain säännöksillä täydennettynä, on riittävän täsmällinen
ja varma, jotta se voidaan katsoa oikeudellisesti sitovaksi. 
2.                      
Sopimukseen pääseminen perustuu tarjouksen
hyväksymiseen. Tarjous voidaan hyväksyä joko nimenomaisesti tai muun lausuman
tai käyttäytymisen perusteella. 
3.                      
Se, onko osapuolten tarkoituksena antaa
sopimukselle oikeudellinen sitovuus, määritetään osapuolten lausumien ja
käyttäytymisen perusteella. 
4.                      
Jos jompikumpi osapuoli asettaa sopimuksen
tekemisen ehdoksi, että osapuolten on sovittava jostakin tietystä asiasta,
sopimusta ei katsota tehdyksi ennen kuin kyseisestä asiasta on sovittu.
31 artikla
Tarjous
1.                      
Ehdotusta pidetään tarjouksena, jos
(a)         
sen hyväksymisen on tarkoitus johtaa sopimuksen
tekemiseen; ja
(b)         
sen sisältö on riittävän täsmällinen ja varma,
jotta sopimus voidaan tehdä. 
2.                      
Tarjous voidaan osoittaa yhdelle tai useammalle
nimetylle henkilölle.
3.                      
Ellei olosuhteista muuta johdu, suurelle yleisölle
tehtyä ehdotusta ei pidetä tarjouksena. 
32 artikla
Tarjouksen peruuttaminen
1.                      
Tarjous voidaan peruuttaa, jos peruutusilmoitus
saapuu tarjouksen saajalle ennen kuin tämä on lähettänyt hyväksymisensä, tai
siinä tapauksessa, että hyväksyminen perustuu tiettyyn käyttäytymiseen, ennen
kuin sopimus on tehty.
2.                      
Silloin kun yleisölle osoitettua tarjousta pidetään
tarjouksena, se voidaan peruuttaa käyttämällä samaa ilmoitusvälinettä kuin se,
jolla tarjous oli tehty.
3.                      
Tarjouksen peruutus on tehoton, jos
(a)         
tarjouksessa mainitaan, että se on peruuttamaton; 
(b)         
tarjouksessa asetetaan tietty määräaika sen
hyväksymiselle; tai
(c)         
tarjouksen saaja saattoi muulla perusteella
kohtuudella luottaa tarjouksen peruuttamattomuuteen ja on toiminut tarjoukseen
luottaen.
33 artikla
Tarjouksen hylkääminen
Kun tarjouksen tekijä saa ilmoituksen
tarjouksen hylkäämisestä, tarjous raukeaa. 
34 artikla
Tarjouksen hyväksyminen
1.                      
Tarjouksen saajan lausuma tai muu suostumista
ilmentävä käyttäytyminen merkitsee tarjouksen hyväksymistä.
2.                      
Vaikeneminen tai toimimatta jättäminen eivät
sinänsä merkitse tarjouksen hyväksymistä.
35 artikla
Sopimuksen tekoajankohta
1.                      
Kun tarjouksen saaja lähettää hyväksymisensä,
sopimuksen katsotaan syntyvän silloin kun hyväksyminen saapuu tarjouksen
tekijälle.
2.                      
Kun tarjous hyväksytään tietyllä käyttäytymisellä,
sopimuksen katsotaan syntyvän silloin kun ilmoitus tästä käyttäytymisestä
saapuu tarjouksen tekijälle.
3.                      
Sen estämättä, mitä 2 kohdassa säädetään, jos
tarjouksen saaja voi tarjouksen, osapuolten keskinäisen käytännön tai
kauppatavan perusteella osoittaa hyväksyvänsä tarjouksen tietyllä
käyttäytymisellä ilman eri ilmoitusta tarjouksen tekijälle, sopimuksen
katsotaan syntyvän silloin kun tarjouksen saaja aloittaa kyseisen toimen. 
36 artikla
Hyväksymistä koskeva määräaika
1.                      
Tarjouksen hyväksyminen on pätevä vain jos se
saapuu tarjouksen tekijälle tämän tarjouksessa asettamassa määräajassa.
2.                      
Jos tarjouksen tekijä ei ole asettanut määräaikaa,
hyväksyminen on pätevä vain jos se saapuu tarjouksen tekijälle kohtuullisen
ajan kuluttua tarjouksen tekemisestä.
3.                      
Silloin kun tarjous voidaan hyväksyä toteuttamalla
jokin toimi ilmoittamatta siitä tarjouksen tekijälle, hyväksyminen on pätevä
vain jos toimi on toteutettu tarjouksen tekijän hyväksymiselle asettamassa
määräajassa tai, jos mitään määräaikaa ei ole asetettu, kohtuullisen ajan
kuluessa.
37 artikla
Myöhästynyt hyväksyminen
1.                      
Myöhästynyt hyväksyminen on pätevä, jos tarjouksen
tekijä ilmoittaa tarjouksen saajalle ilman aiheetonta viivytystä, että se
katsoo hyväksymisen päteväksi.
2.                      
Jos kirjeestä tai muusta myöhästyneen hyväksymisen
sisältävästä ilmoituksesta ilmenee, että se on lähetetty sellaisissa
olosuhteissa, että sen olisi tavanomaisissa toimitusolosuhteissa pitänyt ehtiä
tarjouksen tekijälle ajoissa, se on hyväksymisenä pätevä, paitsi jos tarjouksen
tekijä ilman aiheetonta viivytystä ilmoittaa tarjouksen saajalle, että tarjous
on rauennut.
38 artikla
Muutettu hyväksyminen
1.                      
Tarjouksen saajan vastausta, joka sisältää tai
edellyttää sopimusehtoihin tehtäviä lisäyksiä tai muutoksia, jotka olennaisesti
muuttavat tarjouksen ehtoja, pidetään hylkäävänä vastauksena ja uutena
tarjouksena.
2.                      
Sopimusehtoihin tehtyjen lisäysten tai muutosten,
jotka koskevat esimerkiksi kauppahintaa, maksamista, tavaroiden laatua ja
määrää, toimituspaikkaa ja ‑aikaa, toisen osapuolen vastuuta toista kohtaan tai
riidanratkaisua, katsotaan muuttavan tarjouksen ehtoja olennaisesti.
3.                      
Vastaus, joka on tarkoitettu hyväksymiseksi, mutta
joka sisältää sopimusehtoihin tehtyjä lisäyksiä tai muutoksia, jotka eivät
olennaisesti muuta tarjouksen ehtoja, katsotaan hyväksymiseksi. Lisäykset tai
muutokset tulevat osaksi sopimusta.
4.                      
Vastausta, joka sisältää tai edellyttää
sopimusehtoihin tehtäviä lisäyksiä tai muutoksia, pidetään aina tarjouksen
hylkäämisenä, jos
(a)         
tarjouksessa nimenomaisesti rajoitetaan hyväksyminen
koskemaan tarjouksen ehtoja;
(b)         
tarjouksen tekijä vastustaa lisäyksiä tai muutoksia
ilman aiheetonta viivytystä; tai
(c)         
tarjouksen saaja asettaa hyväksymisen ehdoksi sen,
että tarjouksen tekijä suostuu lisäyksiin tai muutoksiin, eikä tarjouksen saaja
saa tätä suostumusta kohtuullisen ajan kuluessa.
39 artikla
Toisistaan poikkeavat vakiosopimusehdot
1.                      
Jos osapuolet ovat päässeet sopimukseen, mutta
tarjouksessa ja hyväksymisessä viitataan toisistaan poikkeaviin
vakiosopimusehtoihin, sopimus katsotaan silti syntyneeksi. Vakiosopimusehdot
ovat osa sopimusta vain siltä osin kuin ne ovat samansisältöisiä.
2.                      
Sen estämättä, mitä 1 kohdassa säädetään, sopimusta
ei synny, jos jompikumpi osapuoli
(a)         
on etukäteen ilmoittanut nimenomaisesti, eikä
pelkästään vakiosopimusehtojen yhteydessä, ettei se aio sitoutua sopimukseen 1
kohdan nojalla; tai
(b)         
ilman aiheetonta viivytystä ilmoittaa toiselle
osapuolelle, ettei se aio sitoutua sopimukseen. 
4 luku        Oikeus
peruuttaa elinkeinonharjoittajan ja kuluttajan välillä tehty etäsopimus tai muu
muualla kuin elinkeinonharjoittajan toimitiloissa tehty sopimus 
40 artikla
Peruuttamisoikeus
1.                      
Kuluttajalla on 42 artiklassa säädetyn ajan
kuluessa oikeus peruuttaa sopimus perusteluja esittämättä ja ilman, että
hänelle koituu muita kustannuksia kuin mistä säädetään 45 artiklassa, kun
kyseessä on
(a)         
etäsopimus;
(b)         
muualla kuin elinkeinonharjoittajan toimitiloissa
tehty sopimus, edellyttäen että sopimuksen kauppahinta, tai jos samanaikaisesti
on tehty useita sopimuksia, niiden yhteenlaskettu kauppahinta, on yli 50 euroa
tai vastaava määrä siinä valuutassa, jossa kauppahinta on sovittu sopimuksen
tekoajankohtana. 
2.                      
Edellä olevaa 1 kohtaa ei sovelleta: 
(a)         
sopimukseen, joka on tehty jakeluautomaatin avulla
tai automatisoidussa liiketilassa; 
(b)         
sopimukseen, joka koskee kotitalouden kulutukseen
tarkoitettujen elintarvikkeiden, juomien tai muiden päivittäistavaroiden
fyysistä toimittamista kuluttajan kotiin, asuinpaikalle tai työpaikalle
elinkeinonharjoittajan tekemillä toistuvilla ja säännöllisillä
jakelukierroksilla; 
(c)         
sopimukseen, joka koskee sellaisten tavaroiden tai
niihin liittyvien palvelujen toimittamista, joiden hinta on riippuvainen
rahoitusmarkkinoilla mahdollisesti peruuttamisen määräaikana tapahtuvista
vaihteluista, joihin elinkeinoharjoittaja ei voi vaikuttaa;
(d)         
sopimukseen, joka koskee sellaisten tavaroiden tai
sellaisen digitaalisen sisällön toimittamista, jotka on tehty kuluttajan
vaatimusten mukaisesti tai selvästi henkilökohtaisia tarpeita vastaaviksi; 
(e)         
sopimukseen, joka on tehty sellaisten tavaroiden
toimittamisesta, jotka voivat nopeasti pilaantua tai vanhentua;
(f)           
sopimukseen, joka on tehty sellaisten
alkoholijuomien toimittamisesta, joiden hinnasta on sovittu myyntisopimusta
tehtäessä, jotka voidaan toimittaa vasta 30 päivän kuluttua sopimuksen
tekemisestä ja joiden todellinen arvo on riippuvainen markkinoilla tapahtuvista
vaihteluista, joihin elinkeinonharjoittaja ei voi vaikuttaa;
(g)         
sopimukseen, joka koskee sanoma- tai aikakauslehden
myyntiä, lukuun ottamatta tällaisten julkaisujen tilaussopimuksia; 
(h)         
sopimukseen, joka on tehty julkisessa
huutokaupassa; ja
(i)           
sopimukseen, joka koskee ravintola- tai
vapaa-ajanpalvelujen toimittamista ja edellyttää suoritusta määrättynä
ajankohtana tai määrätyn ajan kuluessa.
3.                      
Edellä olevaa 1 kohtaa ei sovelleta seuraavissa
tilanteissa: 
(a)         
kun toimitetut tavarat olivat sinetöityjä, ja
kuluttaja on avannut sinetin, minkä vuoksi tavaroita ei voida enää palauttaa
terveydensuojelu- tai hygieniasyistä; 
(b)         
kun toiitetut tavarat ovat toimittamisen jälkeen
luonteensa mukaisesti erottamattomasti sekoittuneet muiden tavaroiden kanssa;
(c)         
kun toimitetut tavarat ovat ääni- tai
kuvatallenteita tai tietokoneohjelmia, jotka on toimitettu sinetöityinä, ja
sinetti on avattu toimituksen jälkeen;
(d)         
kun muulla kuin pysyvällä välineellä toimitettavan
digitaalisen sisällön toimittaminen on alkanut kuluttajan nimenomaisella
suostumuksella ja kuluttaja on tunnustanut menettävänsä näin
peruuttamisoikeuden;
(e)         
kun kuluttaja on nimenomaisesti pyytänyt
elinkeinonharjoittajaa käymään luonaan kiireellisten korjaus- tai huoltotöiden
suorittamista varten ja elinkeinonharjoittaja suorittaa tällaisen käynnin
yhteydessä muita kuin kuluttajan nimenomaisesti pyytämiä palveluja tai
toimittaa muita tavaroita kuin huolto- tai korjaustöiden suorittamiseksi
välttämättömiä varaosia, peruuttamisoikeutta sovelletaan näihin muihin
palveluihin tai tavaroihin.
4.                      
Jos kuluttaja on tehnyt tarjouksen, jonka
hyväksyminen johtaisi sellaisen sopimuksen tekemiseen, joka kuluttajalla olisi
oikeus peruuttaa tämän luvun mukaisesti, kuluttaja voi peruuttaa tarjouksen,
vaikka se muutoin olisi peruuttamaton.
41 artikla
 Peruuttamisoikeuden käyttö
1.                      
Kuluttaja voi käyttää peruuttamisoikeuttaan milloin
tahansa ennen 42 artiklassa säädetyn peruuttamista koskevan määräajan
päättymistä.
2.                      
Kuluttaja käyttää peruuttamisoikeuttaan
ilmoittamalla asiasta elinkeinonharjoittajalle. Kuluttaja voi tätä varten joko
käyttää lisäyksessä 2 esitettyä peruuttamislomakkeen mallia tai antaa minkä
tahansa muun yksiselitteisen ilmoituksen päätöksestään peruuttaa sopimus. 
3.                      
Jos elinkeinonharjoittaja tarjoaa kuluttajalle
mahdollisuuden täyttää ja toimittaa vakiomuotoinen peruuttamislomake
sähköisesti elinkeinonharjoittajan verkkosivustolla ja kuluttaja tekee näin,
elinkeinonharjoittajan on lähetettävä kuluttajalle viipymättä pysyvällä
välineellä vahvistus peruuttamisilmoituksen vastaanottamisesta.
Elinkeinonharjoittaja on vastuussa toiselle osapuolelle tämän velvollisuuden
laiminlyönnistä aiheutuvista menetyksistä. 
4.                      
Peruuttamisesta ilmoittamisen määräaikaa on
noudatettu, jos ilmoitus on lähetetty ennen peruuttamisen määräajan
päättymistä.
5.                      
Todistustaakka peruuttamisoikeuden käyttämisestä
tämän artiklan mukaisesti on kuluttajalla. 
42 artikla
 Peruuttamisen määräaika
1.                      
Peruuttamisen määräaika päättyy 14 päivän kuluttua
(a)         
päivästä, jona kuluttaja on vastaanottanut tavarat,
jos kyseessä on myyntisopimus, mukaan lukien sellainen myyntisopimus, jossa
myyjä sitoutuu tarjoamaan myös sopimukseen liittyviä palveluja; 
(b)         
päivästä, jona kuluttaja on vastaanottanut
viimeisen tavaran, jos kyseessä on myyntisopimus, jolla kuluttaja on tilannut
monenlaisia tavaroita samassa tilauksessa ja tavarat toimitetaan erikseen,
mukaan lukien sellainen myyntisopimus, jossa myyjä sitoutuu tarjoamaan myös
sopimukseen liittyviä palveluja;
(c)         
päivästä, jona kuluttaja on vastaanottanut viimeisen
erän tai osan, jos kyseessä on sopimus, jonka mukaan tavara toimitetaan erissä
tai osina, mukaan lukien sellainen myyntisopimus, jossa myyjä sitoutuu
tarjoamaan myös sopimukseen liittyviä palveluja; 
(d)         
päivästä, jona kuluttaja on vastaanottanut
ensimmäisen tavaran, jos kyseessä on sopimus, jonka mukaan tavaroita
toimitetaan säännöllisesti määrätyn ajan kuluessa, mukaan lukien sellainen
myyntisopimus, jossa myyjä sitoutuu tarjoamaan myös sopimukseen liittyviä
palveluja; 
(e)         
sopimuksen tekopäivästä, jos kyseessä on
myyntisopimukseen liittyviä palveluja koskeva sopimus, joka on tehty tavaroiden
toimittamisen jälkeen; 
(f)           
päivästä, jona kuluttaja on vastaanottanut
aineellisen välineen a alakohdan mukaisesti, jos kyseessä on digitaalisen
sisällön toimittamista koskeva sopimus, jonka mukaan digitaalinen sisältö
toimitetaan aineellisella välineellä;          
(g)         
sopimuksen tekopäivästä, jos kyseessä on sopimus,
jonka mukaan digitaalista sisältöä ei toimiteta aineellisella välineellä.
2.                      
Jos elinkeinonharjoittaja ei ole antanut kuluttajalle
17 artiklan 1 kohdassa tarkoitettuja tietoja, peruuttamisen määräaika
päättyy
(a)         
yhden vuoden kuluttua 1 kohdan mukaisesti
määritetyn alkuperäisen määräajan päättymisestä; tai
(b)         
jos elinkeinonharjoittaja toimittaa vaaditut tiedot
kuluttajalle yhden vuoden kuluessa 1 kohdan mukaisesti määritetyn
peruuttamisen määräajan päättymisestä, 14 päivän kuluttua päivästä, jona
kuluttaja on vastaanottanut tiedot. 
43 artikla
Peruuttamisen vaikutukset
Peruuttaminen lakkauttaa molempien osapuolten
sopimukseen perustuvat velvoitteet, jotka koskevat
a)           sopimuksen täyttämistä; tai
b)           sopimuksen tekemistä, siinä
tapauksessa että tarjouksen on tehnyt kuluttaja.
44 artikla
Elinkeinonharjoittajan velvollisuudet peruuttamisen yhteydessä
1.                      
Elinkeinonharjoittajan on maksettava takaisin
kaikki kuluttajalta saadut maksut, tapauksen mukaan toimitusmaksut mukaan
luettuina, ilman aiheetonta viivytystä ja joka tapauksessa viimeistään
14 päivän kuluttua siitä päivästä, jona elinkeinonharjoittaja saa tietää
kuluttajan päätöksestä peruuttaa sopimus 41 artiklan mukaisesti.
Elinkeinonharjoittajan on maksettava tämä palautus samalla maksuvälineellä,
jota kuluttaja käytti alkuperäisessä liiketoimessa, ellei kuluttaja ole
nimenomaisesti toisin sopinut, ja siten, että kuluttajalle ei aiheudu palautuksesta
kustannuksia.
2.                      
Sen estämättä, mitä 1 kohdassa säädetään,
elinkeinonharjoittajan ei tarvitse maksaa takaisin ylimääräisiä kustannuksia,
jos kuluttaja on nimenomaisesti valinnut muun kuin elinkeinonharjoittajan
tarjoaman edullisimman vakiotoimitustavan. 
3.                      
Jos kyseessä on tavaroiden myyntisopimus,
elinkeinonharjoittaja voi pidättyä takaisinmaksusta, kunnes se on saanut
tavarat takaisin tai kunnes kuluttaja on osoittanut lähettäneensä tavarat
takaisin, sen mukaan kumpi ajankohta on aikaisempi, paitsi jos elinkeinonharjoittaja
on tarjoutunut noutamaan tavarat itse. 
4.                      
Jos kyseessä on muualla kuin elinkeinonharjoittajan
toimitiloissa tehty sopimus ja tavarat on toimitettu kuluttajan kotiin
sopimuksentekohetkellä, elinkeinonharjoittajan on noudettava tavarat omalla
kustannuksellaan, jos tavarat ovat luonteeltaan sellaisia, ettei niitä voida
palauttaa tavanomaisesti postitse. 
45 artikla
Kuluttajan velvollisuudet peruuttamisen yhteydessä
1.                      
Kuluttajan on lähetettävä tavarat takaisin tai
luovutettava ne elinkeinonharjoittajalle tai tämän valtuuttamalle henkilölle
ilman aiheetonta viivytystä ja joka tapauksessa viimeistään 14 päivän
kuluttua siitä päivästä, jona kuluttaja on ilmoittanut elinkeinonharjoittajalle
päätöksestään peruuttaa sopimus 41 artiklan mukaisesti, paitsi jos
elinkeinonharjoittaja on tarjoutunut noutamaan tavarat itse. Määräaikaa on
noudatettu, jos kuluttaja lähettää tavarat takaisin ennen 14 päivän
määräajan päättymistä.
2.                      
Kuluttajan on vastattava tavaroiden palauttamisesta
johtuvista välittömistä kuluista, paitsi jos elinkeinonharjoittaja on suostunut
vastaamaan niistä tai jos elinkeinonharjoittaja ei ole ilmoittanut
kuluttajalle, että tämän on vastattava niistä.

3.                      
Kuluttaja on vastuussa vain sellaisesta tavaroiden
arvon alenemisesta, joka johtuu muusta kuin tavaroiden luonteen, ominaisuuksien
ja toimivuuden toteamiseksi tarvittavasta käsittelystä. Kuluttaja ei ole
vastuussa arvon alenemisesta, jos elinkeinonharjoittaja ei ole antanut kaikkia
tietoja peruuttamisoikeudesta 17 artiklan 1 kohdan mukaisesti.
4.                      
Ellei 3 kohdan soveltamisesta muuta johdu,
kuluttajalla ei ole velvollisuutta maksaa korvausta tavaroiden käytöstä
peruuttamisen määräajan kuluessa.
5.                      
Jos kuluttaja käyttää peruuttamisoikeuttaan sen
jälkeen kun hän on nimenomaisesti pyytänyt sopimukseen liittyvien palvelujen
toimittamisen aloittamista peruuttamisen määräajan kuluessa, kuluttajan on
maksettava elinkeinonharjoittajalle määrä, joka vastaa sen toimituksen
laajuutta, joka on suoritettu siihen mennessä kun kuluttaja ilmoitti
elinkeinonharjoittajalle peruuttamisoikeuden käytöstä, suhteessa sopimuksen
täyttämiseen kokonaisuudessaan. Kuluttajan elinkeinonharjoittajalle
maksettavaksi tuleva suhteellinen osuus lasketaan sopimuksen kokonaishinnan
perusteella. Jos kokonaishinta on liian suuri, suhteellinen osuus lasketaan
tehtyjen toimitusten markkina-arvon perusteella.
6.                      
Kuluttaja ei ole vastuussa kuluista, jotka
aiheutuvat
(a)         
sellaisten sopimukseen liittyvien palvelujen
suorittamisesta, jotka on suoritettu kokonaan tai osittain peruuttamisen
määräajan kuluessa, jos
i) elinkeinonharjoittaja ei ole toimittanut
tietoja 17 artiklan 1 ja 3 kohdan mukaisesti; tai
ii) kuluttaja ei ole nimenomaisesti pyytänyt, että
palvelun suorittaminen alkaa peruuttamisen määräajan kuluessa 18 artiklan
2 kohdan ja 19 artiklan 6 kohdan mukaisesti; 
(b)         
muulla kuin pysyvällä välineellä toimitettavan
digitaalisen sisällön toimittamisesta kokonaisuudessaan tai osittain, jos
i) kuluttaja ei ole antanut etukäteen nimenomaista
suostumustaan siihen, että digitaalisen sisällön toimittaminen alkaa ennen
42 artiklan 1 kohdassa tarkoitetun peruuttamista koskevan määräajan
päättymistä;
ii) kuluttaja ei suostumusta antaessaan ole
tunnustanut, että hän menettää peruuttamisoikeutensa; tai
iii) elinkeinonharjoittaja ei ole antanut
vahvistusta 18 artiklan 1 kohdan ja 19 artiklan 5 kohdan mukaisesti.
7.                      
Kuluttajalle ei aiheudu peruuttamisoikeuden
käyttämisestä muita velvoitteita kuin ne, joista säädetään tässä artiklassa.
46 artikla
Liitännäissopimukset
1.                      
Jos kuluttaja käyttää 41–45 artiklan mukaisesti
oikeuttaan peruuttaa etäsopimus tai muualla kuin elinkeinonharjoittajan
toimitiloissa tehty sopimus, kaikki liitännäissopimukset raukeavat
automaattisesti ilman, että kuluttajalle koituu mitään muita kustannuksia kuin
ne, joista säädetään 2 ja 3 kohdassa. ’Liitännäissopimuksella’
tarkoitetaan tässä artiklassa sopimusta, jolla kuluttaja hankkii etäsopimukseen
tai muualla kuin elinkeinonharjoittajan toimitiloissa tehtyyn sopimukseen
liittyviä tavaroita, digitaalista sisältöä tai niihin liittyviä palveluja,
jotka elinkeinonharjoittaja tai kolmas osapuoli toimittaa tämän kolmannen
osapuolen ja elinkeinonharjoittajan välisen järjestelyn perusteella.
2.                      
Edellä olevan 43–45 artiklan säännöksiä sovelletaan
liitännäissopimuksiin vastaavasti siltä osin kuin kyseiset sopimukset kuuluvat
yhteisen eurooppalaisen kauppalain soveltamisalaan. 
3.                      
Niiden liitännäissopimusten osalta, jotka eivät
kuulu yhteisen eurooppalaisen kauppalain soveltamisalaan, osapuolten
velvollisuuksia peruuttamisen yhteydessä säännellään sovellettavalla lailla.
47 artikla
Pakottavuus 
Osapuolet eivät voi
kuluttajan vahingoksi sulkea pois tämän luvun soveltamista tai poiketa siitä
tai muuttaa sen vaikutuksia. 
5 luku        Suostumuksessa oleva puute
48 artikla
Erehdys 
1.                      
Osapuoli voi vapautua sopimuksesta sellaisen
tosiasioita tai oikeudentilaa koskevan erehdyksen vuoksi, joka oli olemassa
silloin kun sopimus tehtiin, jos
(a)         
osapuoli ei ilman tätä erehdystä olisi tehnyt
sopimusta tai olisi tehnyt sen olennaisesti toisenlaisin sopimusehdoin, ja
toinen osapuoli tiesi tai sen voidaan olettaa tienneen tämän; ja
(b)         
toinen osapuoli
i) aiheutti erehdyksen;
ii) aiheutti sen, että sopimus tehtiin erehdyksen
pohjalta, laiminlyömällä 2 luvun 1–4 jaksoon perustuvan, ennen sopimuksentekoa
sovellettavan tiedonantovelvollisuuden noudattamisen;
iii) tiesi tai sen voidaan olettaa tienneen
erehdyksestä ja aiheutti sen, että sopimus tehtiin erehdyksen pohjalta,
jättämällä kertomatta oikean tiedon, edellyttäen että kunniallisen ja
vilpittömän menettelyn periaate olisi vaatinut erehdyksestä tietoista osapuolta
kertomaan sen; tai
iv) teki saman erehdyksen.
2.                      
Osapuoli ei voi vapautua sopimuksesta erehdyksen
vuoksi, jos kyseisen osapuolen oletettiin ottavan tai sen olisi kyseisissä
olosuhteissa pitänyt ottaa huomioon erehdyksen vaara.
3.                      
Lausuman muotoiluun tai toimittamiseen liittyvä
virhe katsotaan sen henkilön erehdykseksi, joka esitti tai lähetti lausuman. 
49 artikla
Petos 
1.                      
Osapuoli voi vapautua sopimuksesta, jos toinen
osapuoli on aiheuttanut sen, että sopimus tehtiin joko sanalliseen ilmaisuun
tai käytökseen perustuvan vilpillisen erehdyttämisen avulla tai jättämällä
vilpillisessä mielessä ilmoittamatta tietoja, jotka sen olisi pitänyt ilmoittaa
kunniallisen ja vilpittömän menettelyn tai ennen sopimuksentekoa sovellettavan
tiedonantovelvollisuuden perusteella.
2.                      
Erehdyttäminen on vilpillistä, jos se tehdään
tietäen tai uskoen, että tieto on väärä, tai piittaamatta siitä, onko tieto
oikea vai väärä, ja tarkoituksena on tiedon vastaanottajan harhauttaminen.
Tietojen ilmoittamatta jättäminen on vilpillistä, jos tarkoituksena on sen
henkilön harhauttaminen, jolta tiedot pimitetään. 
3.                      
Sen määrittämiseksi, edellyttääkö kunniallisen ja
vilpittömän menettelyn periaate osapuolta antamaan määrätyt tiedot, on otettava
huomioon kaikki asiaan liittyvät olosuhteet, kuten
(a)         
se, oliko osapuolella erityistä asiantuntemusta;
(b)         
kustannukset, joita osapuolelle olisi aiheutunut
asiaa koskevien tietojen hankkimisesta;
(c)         
se, miten helposti osapuoli olisi voinut hankkia
tiedot muilla keinoin;
(d)         
tietojen luonne;
(e)         
se, miten ilmeisesti tiedolla oli merkitystä
toiselle osapuolelle; ja
(f)           
kun kyseessä on elinkeinonharjoittajien välinen
sopimus, asianomaisissa tilanteissa noudatettava hyvä liiketapa. 
50 artikla
Uhkaus 
Osapuoli voi vapautua sopimuksesta, jos toinen
osapuoli on aiheuttanut sen, että sopimus tehtiin, uhkaamalla laittomalla,
välittömällä ja vakavalla seurauksella tai laittomalla teolla.
51 artikla
Hyväksikäyttö 
Osapuoli voi vapautua sopimuksesta, jos
sopimuksen tekoajankohtana
a)           kyseinen osapuoli oli riippuvainen
toisesta osapuolesta tai luottamussuhteessa toiseen osapuoleen, taloudellisissa
vaikeuksissa tai hätätilanteessa, tai harkitsematon, tietämätön tai kokematon;
ja
b)           toinen osapuoli tiesi tai sen
voidaan olettaa tienneen tästä ja se sopimuksen tekemiseen liittyvät olosuhteet
ja sopimuksen tarkoituksen huomioon ottaen käytti hyväkseen ensiksi mainitun
osapuolen tilannetta saavuttaakseen kohtuutonta etua.
52 artikla
Ilmoitus sopimuksesta vapautumisesta 
1.                      
Sopimuksesta vapautuminen tapahtuu ilmoittamalla
siitä toiselle osapuolelle. 
2.                      
Ilmoitus sopimuksesta vapautumisesta on pätevä vain
jos se annetaan seuraavan ajanjakson kuluessa siitä, kun sopimuksesta vapautuva
osapuoli sai tietää asiaa koskevista olosuhteista tai kykeni toimimaan
vapaasti:
(a)         
kuuden kuukauden kuluessa, jos kyseessä on erehdys;
ja 
(b)         
yhden vuoden kuluessa, jos kyseessä on petos,
uhkaus tai hyväksikäyttö. 
53 artikla
Sopimuksen vahvistaminen 
Jos osapuoli, jolla on oikeus vapautua
sopimuksesta tämän luvun mukaisesti, vahvistaa sopimuksen joko nimenomaisesti
tai epäsuorasti sen jälkeen kun se on saanut tietoonsa asiaa koskevat
olosuhteet tai sen jälkeen kun se kykenee toimimaan vapaasti, tämä osapuoli ei
enää voi vapautua sopimuksesta.
54 artikla
Vapautumisen vaikutukset 
1.                      
Sopimus, josta voidaan vapautua, on pätevä
vapautumiseen asti; vapautumisen jälkeen sopimus on pätemätön takautuvasti
alusta lähtien.
2.                      
Jos vapautumisperuste koskee vain tiettyjä
sopimusehtoja, vapautumisen vaikutukset rajoittuvat vain kyseisiin ehtoihin,
paitsi jos on kohtuutonta pitää sopimus muutoin voimassa.
3.                      
Kysymystä siitä, onko jommallakummalla osapuolella
oikeus sen palauttamiseen, mitä on siirretty tai toimitettu sen sopimuksen
nojalla, josta on vapauduttu, tai oikeus rahalliseen vastikkeeseen, säännellään
palauttamista koskevissa 17 luvun säännöksissä.
55 artikla
Vahingonkorvaus 
Osapuolella, jolla on tämän luvun nojalla
oikeus vapautua sopimuksesta tai jolla oli tämä oikeus ennen kuin se menetti
sen määräajan tai sopimuksen vahvistamisen seurauksena, on vapautumisesta
riippumatta oikeus saada toiselta osapuolelta korvausta menetyksistä, joita
sille on aiheutunut erehdyksen, petoksen, uhkauksen tai hyväksikäytön
seurauksena, edellyttäen että toinen osapuoli tiesi tai sen voidaan olettaa
tienneen asiaa koskevista olosuhteista.
56 artikla
Oikeussuojakeinojen poissulkeminen tai rajoittaminen 
1.                      
Petosta, uhkausta ja hyväksikäyttöä koskevia
oikeussuojakeinoja ei voida suoraan eikä epäsuorasti sulkea pois eikä
rajoittaa.
2.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi suoraan tai
epäsuorasti sulkea pois tai rajoittaa erehdystä koskevia oikeussuojakeinoja.
57 artikla
Oikeussuojakeinon valinta 
Osapuoli, jolla on oikeus käyttää tämän luvun
mukaista oikeussuojakeinoa olosuhteissa, joiden perusteella sillä on oikeus vedota
oikeussuojakeinoon sopimusvelvoitteen laiminlyönnin vuoksi, voi käyttää kumpaa
tahansa oikeussuojakeinoa.
III osa     Sopimuksen
sisällön arviointi
6 luku        Tulkinta
58 artikla
Sopimusten tulkintaa koskevat yleiset säännöt 
1.                      
Sopimusta on tulkittava osapuolten yhteisen tahdon
mukaan, vaikka se poikkeaisi sopimuksessa käytettyjen ilmaisujen tavanomaisesta
merkityksestä.
2.                      
Jos osapuoli on tarkoittanut, että sopimuksessa
käytetään jotakin ilmaisua tietyssä merkityksessä, ja toinen osapuoli on
sopimuksen tekoajankohtana tiennyt tai sen voidaan olettaa tienneen tuosta
tarkoituksesta, ilmaisua on tulkittava ensimmäisen osapuolen tarkoittamalla
tavalla.
3.                      
Ellei 1 ja 2 kohdasta muuta johdu, sopimusta on
tulkittava sen käsityksen mukaisesti, jonka järkevä ja huolellinen henkilö
olisi siitä saanut.
59 artikla
Asian kannalta merkitykselliset seikat 
Sopimusta tulkittaessa on otettava huomioon
erityisesti seuraavat seikat:
a)           olosuhteet, joissa sopimus on tehty,
ja sitä edeltävät neuvottelut;
b)           osapuolten käyttäytyminen, myös sopimuksenteon
jälkeen;
c)           osapuolten aikaisemmat tulkinnat
samanlaisista tai vastaavista ehdoista; 
d)           kauppatapa, jota samassa tilanteessa
olevat osapuolet pitäisivät yleisesti sovellettavana;
e)           osapuolten keskinäiset käytännöt;
f)            ilmaisuille asianomaisella alalla
yleisesti annettavat merkitykset;
g)           sopimuksen luonne ja tarkoitus; ja
h)           kunniallisen ja vilpittömän
menettelyn periaate.
60 artikla
Ilmaisujen merkitys sopimuskokonaisuudessa 
Sopimuksessa käytettyjä ilmaisuja on
tulkittava sopimuskokonaisuuden kannalta.
61 artikla
Kielelliset eroavuudet 
Jos sopimuksesta on laadittu kaksi tai
useampia kieliversioita, joista yhdenkään ei ilmoiteta olevan
todistusvoimainen, ja jos niiden välillä ilmenee eroavuuksia,
todistusvoimaisena pidetään sitä kieliversiota, jolla sopimus on alun perin
laadittu. 
62 artikla
Yksilöllisesti neuvoteltujen sopimusehtojen ensisijainen soveltaminen 
Jos sopimusehdot ovat keskenään ristiriidassa,
sovelletaan ensisijaisesti sopimusehtoja, jotka on neuvoteltu yksilöllisesti,
suhteessa ehtoihin, joita ei ole neuvoteltu yksilöllisesti 7 artiklassa
tarkoitetussa merkityksessä.
63 artikla
Ensisijaisena tulkintatavoitteena sopimusehtojen voimassapitäminen 
Tulkintaa, joka jättää sopimusehdot voimaan,
on pidettävä ensisijaisena muihin tulkintoihin nähden.
64 artikla
Tulkinta kuluttajan hyväksi 
1.                      
Jos elinkeinonharjoittajan ja kuluttajan välillä
tehdyssä sopimuksessa olevan ehdon tulkinnasta on epäselvyyttä, ehtoa on
tulkittava kuluttajan kannalta edullisimmalla tavalla, paitsi jos ehto oli kuluttajan
esittämä.
2.                      
Osapuolet eivät voi kuluttajan vahingoksi sulkea
pois tämän artiklan soveltamista tai poiketa siitä tai muuttaa sen vaikutuksia.

65 artikla
Tulkinta sopimusehdon laatijan vahingoksi 
Jos muussa kuin 64 artiklan soveltamisalaan
kuuluvassa sopimuksessa olevan sopimusehdon tulkinnasta on epäselvyyttä ja
kyseessä on ehto, jota ei ole neuvoteltu yksilöllisesti 7 artiklassa
tarkoitetussa merkityksessä, ehtoa on tulkittava ensisijaisesti sen esittäneen
osapuolen vahingoksi. 
7 luku        Sisältö
ja vaikutukset
66 artikla
Sopimusehdot
Sopimusehdot perustuvat seuraaviin lähteisiin:
a)           osapuolten sopimat ehdot, ellei
yhteisen eurooppalaisen kauppalain pakottavista säännöistä muuta johdu;
b)           kauppatapa tai käytännöt, jotka
sitovat osapuolia 67 artiklan nojalla;
c)           yhteisen eurooppalaisen kauppalain
säännöt, joita sovelletaan, elleivät osapuolet ole toisin sopineet; ja
d)           sopimusehdot, joita sovelletaan
implisiittisesti 68 artiklan nojalla.
67 artikla
Kauppatapa ja käytännöt elinkeinonharjoittajien välisissä sopimuksissa
1.                      
Elinkeinonharjoittajien välisen sopimuksen
osapuolia sitoo kauppatapa, jonka soveltamisesta ne ovat sopineet, ja niiden
keskinäiset käytännöt.
2.                      
Osapuolia sitoo kauppatapa, jota osapuolten kanssa
samassa tilanteessa olevat elinkeinonharjoittajat pitäisivät yleisesti
sovellettavana.
3.                      
Kauppatapa ja käytännöt eivät sido osapuolia siltä
osin kuin ne ovat ristiriidassa yksilöllisesti neuvoteltujen sopimusehtojen tai
yhteisen eurooppalaisen kauppalain pakottavien sääntöjen kanssa.
68 artikla
Sopimusehdot, joita voidaan soveltaa implisiittisesti 
1.                      
Kun on tarpeen säännellä seikkaa, jota ei käsitellä
erikseen osapuolten sopimuksessa eikä kauppatavassa, käytännöissä tai yhteisen
eurooppalaisen kauppalain säännöissä, voidaan soveltaa implisiittisesti täydentävää
sopimusehtoa, ottaen huomioon erityisesti seuraavat seikat:
(a)         
sopimuksen luonne ja tarkoitus; 
(b)         
olosuhteet, joissa sopimus on tehty; ja
(c)         
kunniallisen ja vilpittömän menettelyn periaate.
2.                      
Edellä olevan 1 kohdan nojalla implisiittisesti
sovellettavan sopimusehdon on oltava mahdollisimman pitkälti sellainen, että se
todennäköisesti toteuttaisi osapuolten tahdon siinä tapauksessa, että nämä
olisivat sopineet asiasta. 
3.                      
Edellä olevaa 1 kohtaa ei sovelleta, jos osapuolet
ovat tarkoituksella jättäneet jonkin kysymyksen sääntelemättä ja hyväksyneet,
että jompikumpi osapuoli kantaa siihen liittyvän riskin.
69 artikla
Tiettyihin sopimuksentekoa edeltäviin lausumiin perustuvat sopimusehdot 
1.                      
Jos elinkeinonharjoittaja esittää ennen sopimuksen
tekemistä joko toiselle osapuolelle tai julkisesti lausuman sen sopimuksen
kohteen ominaisuuksista, jota elinkeinonharjoittajan on määrä toimittaa
sopimuksen nojalla, lausuma sisällytetään sopimusehtoihin, paitsi jos
(a)         
toinen osapuoli tiesi tai sen voidaan olettaa
tienneen sopimuksen tekoajankohtana, että lausuma oli virheellinen tai että
sitä ei voitu katsoa tällaiseksi sopimusehdoksi; tai 
(b)         
lausuma ei voinut vaikuttaa toisen osapuolen
päätökseen tehdä sopimus.
2.                      
Edellä olevan 1 kohdan soveltamista varten
katsotaan, että elinkeinonharjoittajan mainostamista tai markkinointia hoitavan
henkilön antaman lausuman on antanut elinkeinonharjoittaja itse.
3.                      
Kun toinen osapuoli on kuluttaja, 1 kohdan
soveltamista varten katsotaan, että valmistajan tai muun henkilön
sopimuksentekoa edeltävissä liiketoimintaketjun vaiheissa antaman julkisen
lausuman on antanut elinkeinonharjoittaja itse, paitsi jos
elinkeinonharjoittaja ei sopimuksentekoajankohtana tiennyt eikä sen voida
olettaa tienneen lausumasta.
4.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois tämän
artiklan soveltamista tai poiketa siitä tai muuttaa sen vaikutuksia.
70 artikla
Velvollisuus kiinnittää huomiota sopimusehtoihin, joita ei ole neuvoteltu
yksilöllisesti
1.                      
Sellaisiin toisen osapuolen yksipuolisesti
esittämiin sopimusehtoihin, joita ei ole neuvoteltu yksilöllisesti 7 artiklassa
tarkoitetussa merkityksessä, voidaan vedota toista osapuolta vastaan vain jos
toinen osapuoli oli tietoinen niistä tai jos ehdot esittänyt osapuoli oli
toteuttanut kohtuulliset toimenpiteet saattaakseen ne toisen osapuolen huomioon
ennen sopimuksen tekemistä tai sen tekemisen yhteydessä.
2.                      
Elinkeinonharjoittajan ja kuluttajan välisissä
suhteissa katsotaan tätä artiklaa sovellettaessa, että sopimusehtoja ei ole
saatettu riittävällä tavalla kuluttajan huomioon, jos niihin vain viitataan
sopimusasiakirjassa, vaikka kuluttaja allekirjoittaisi kyseisen asiakirjan. 
3.                      
Osapuolet eivät voi sulkea pois tämän artiklan
soveltamista tai poiketa siitä tai muuttaa sen vaikutuksia.
71 artikla
Elinkeinonharjoittajan ja kuluttajan välillä tehdyn sopimuksen lisämaksut 
1.                      
Elinkeinonharjoittajan ja kuluttajan väliseen
sopimukseen sisältyvä sopimusehto, joka velvoittaa kuluttajan suorittamaan
muita maksuja elinkeinonharjoittajan pääasiallisesta sopimusvelvoitteesta
suoritettavan vastikkeen lisäksi ja johon on saatu suostumus käyttämällä
oletusvalintoja, jotka kuluttajan on hylättävä välttääkseen maksun, ei sido
kuluttajaa, paitsi jos kuluttaja on nimenomaisesti suostunut lisämaksuun ennen
kuin sopimus on tullut häntä sitovaksi. Jos kuluttaja on suorittanut
lisämaksun, hänellä on oikeus saada se takaisin.
2.                      
Osapuolet eivät voi kuluttajan vahingoksi sulkea
pois tämän artiklan soveltamista tai poiketa siitä tai muuttaa sen vaikutuksia.
72 artikla
Integraatiolausekkeet
1.                      
Silloin kun sopimusasiakirjaan sisältyy lauseke,
jonka mukaan sopimusehdot määritetään kaikilta osin sopimusasiakirjassa
(integraatiolauseke), sopimusasiakirjan ulkopuoliset aiemmat lausumat,
sitoumukset tai sopimukset, jotka eivät sisälly kyseiseen asiakirjaan, eivät
ole osa sopimusta.
2.                      
Integraatiolauseke ei estä käyttämästä osapuolten
aiempia lausumia sopimuksen tulkinnassa, ellei sopimuksessa toisin määrätä.
3.                      
Kun kyseessä on elinkeinonharjoittajan ja
kuluttajan välinen sopimus, integraatiolauseke ei sido kuluttajaa.
4.                      
Osapuolet eivät voi kuluttajan vahingoksi sulkea
pois tämän artiklan soveltamista tai poiketa siitä tai muuttaa sen vaikutuksia.
73 artikla
Kauppahinnan määrittäminen
Jos sopimuksen mukaan maksettavaa kauppahintaa
ei voida muutoin määrittää, maksettavaksi hinnaksi katsotaan, ellei mitään
muuta ilmene, se hinta, joka sopimuksen tekoajankohtana olisi normaalisti
veloitettu vastaavissa olosuhteissa tai, ellei tällaista hintaa ole tiedossa,
kohtuullinen hinta. 
74 artikla
Yksipuolisesti määritetyt sopimusehdot
1.                      
Jos toinen osapuoli määrittää yksinään kauppahinnan
tai jonkin muun sopimusehdon niin, että se on selvästi kohtuuton, se korvataan
hinnalla tai muulla sopimusehdolla, joka olisi normaalisti veloitettu tai jota
olisi normaalisti sovellettu vastaavissa olosuhteissa
sopimuksentekoajankohtana, tai jos tällaista hintaa tai sopimusehtoa ei ole
saatavilla, kohtuullisella hinnalla tai sopimusehdolla.
2.                      
Osapuolet eivät voi sulkea pois tämän artiklan
soveltamista tai poiketa siitä tai muuttaa sen vaikutuksia.
75 artikla
Kolmannen määrittämät sopimusehdot
1.                      
Jos kauppahinnan tai jonkin muun sopimusehdon
määrittäminen on annettu kolmannen tehtäväksi, mutta se ei pysty siihen tai ei
halua tehdä sitä, tuomioistuin voi nimittää määrittäjäksi toisen henkilön,
ellei tämä ole ristiriidassa sopimusehtojen kanssa. 
2.                      
Jos kolmas määrittää yksinään kauppahinnan tai
jonkin muun sopimusehdon niin, että se on selvästi kohtuuton, se korvataan
hinnalla tai muulla sopimusehdolla, joka olisi normaalisti veloitettu tai jota
olisi normaalisti sovellettu vastaavissa olosuhteissa
sopimuksentekoajankohtana, tai jos tällaista hintaa tai sopimusehtoa ei ole
saatavilla, kohtuullisella hinnalla tai sopimusehdolla.
3.                      
Edellä olevan 1 kohdan soveltamista varten ’tuomioistuimella’
tarkoitetaan myös välimiesoikeutta.
4.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois
2 kohdan soveltamista tai poiketa siitä tai muuttaa sen vaikutuksia.
76 artikla 
Kieli
Jos sopimusta tai siihen perustuvia oikeuksia
ja velvollisuuksia koskevassa viestinnässä käytettävästä kielestä ei voida
muutoin päättää, on käytettävä kieltä, jolla sopimus on tehty.
77 artikla
Toistaiseksi voimassa olevat sopimukset
1.                      
Kun sopimusvelvoitteita on tarkoitus suorittaa
jatkuvasti tai toistuvasti eikä sopimusehdoissa määrätä, milloin sopimussuhteen
on tarkoitus päättyä, tai todeta, että se päätetään antamalla
irtisanomisilmoitus, kumpi tahansa osapuoli voi päättää sopimussuhteen
sanomalla sopimuksen irti enintään kahden kuukauden irtisanomisajalla.
2.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois tämän
artiklan soveltamista tai poiketa siitä tai muuttaa sen vaikutuksia.
78 artikla
Kolmansien hyväksi tehdyt sopimusehdot
1.                      
Sopimuspuolet voivat sopimuksessa antaa oikeuksia
kolmannelle. Kolmannen ei tarvitse olla olemassa tai sitä ei tarvitse yksilöidä
silloin kun sopimus tehdään, mutta sen on oltava yksilöitävissä.
2.                      
Kolmannelle annettavan oikeuden luonne ja sisältö
määritellään sopimuksessa. Oikeus voi olla muodoltaan sellainen, että sillä
rajoitetaan kolmannen vastuuta jompaakumpaa sopimuspuolta kohtaan tai suljetaan
se pois.
3.                      
Jos jompikumpi sopimuspuoli on sopimuksen mukaan
velvollinen toteuttamaan suorituksen kolmannen hyväksi, 
(a)         
kolmannella on samat oikeudet suoritukseen ja samat
suorituksen laiminlyöntiin perustuvat oikeussuojakeinot kuin siinä tapauksessa,
että sopimuspuolen velvollisuus toteuttaa suoritus olisi perustunut kolmannen kanssa
tehtyyn sopimukseen; ja 
(b)         
se sopimuspuoli, jota velvollisuus koskee, voi
vedota kolmatta vastaan samoihin vastuuvapausperusteisiin kuin toista
sopimuspuolta vastaan. 
4.                      
Kolmas voi luopua sille annetusta oikeudesta
ilmoittamalla tästä jommallekummalle sopimuspuolelle, jos tämä tehdään ennen
kuin oikeutta on nimenomaisesti tai hiljaisesti hyväksytty. Jos kolmas luopuu
oikeudesta, oikeutta käsitellään niin kuin se ei olisi milloinkaan kuulunut
kolmannelle.
5.                      
Sopimuspuolet voivat muuttaa oikeuden myöntämistä koskevaa
sopimusehtoa tai poistaa sen, jos tämä tehdään ennen kuin kumpikaan niistä on
ilmoittanut kolmannelle oikeuden myöntämisestä.
8 luku        Kohtuuttomat
sopimusehdot
1 jakso    Yleiset säännökset
79 artikla
Kohtuuttomien sopimusehtojen vaikutukset
1.                      
Toisen osapuolen esittämä sopimusehto, joka on
tämän luvun 2 tai 3 jaksossa tarkoitetussa merkityksessä kohtuuton, ei sido
toista osapuolta.
2.                      
Jos sopimus voidaan pitää voimassa ilman
kohtuutonta sopimusehtoa, muut sopimusehdot ovat edelleen sitovia.
80 artikla
Poikkeukset kohtuuttomuusarvioinnista
1.                      
Sopimusehtoihin ei sovelleta 2 ja 3 jaksoa, jos ne
perustuvat sellaisiin yhteisen eurooppalaisen kauppalain sääntöihin, joita
sovellettaisiin, jos kyseisestä asiasta ei määrättäisi sopimusehdoissa.
2.                      
Jäljempänä olevaa 2 jaksoa ei sovelleta sopimuksen
pääkohteen määrittelyyn eikä maksettavan kauppahinnan asianmukaisuuteen siltä
osin kuin elinkeinonharjoittaja on noudattanut 82 artiklassa säädettyä
ymmärrettävyysvaatimusta. 
3.                      
Jäljempänä olevaa 3 jaksoa ei sovelleta sopimuksen
pääkohteen määrittelyyn eikä maksettavan kauppahinnan asianmukaisuuteen. 
81 artikla
Pakottavuus 
Osapuolet eivät voi sulkea pois tämän luvun
soveltamista tai poiketa siitä tai muuttaa sen vaikutuksia. 
2 jakso    Elinkeinonharjoittajan
ja kuluttajan välillä tehdyn sopimuksen kohtuuttomat ehdot
82 artikla
Muita kuin yksilöllisesti neuvoteltuja sopimusehtoja koskeva
ymmärrettävyysvaatimus
Jos elinkeinonharjoittaja esittää
sopimusehtoja, joita ei ole neuvoteltu kuluttajan kanssa yksilöllisesti 7
artiklassa tarkoitetussa merkityksessä, sen on varmistettava, että ehdot
laaditaan selkeällä ja ymmärrettävällä kielellä. 
83 artikla
’Kohtuuttomuuden’ merkitys elinkeinonharjoittajan ja kuluttajan välillä
tehdyissä sopimuksissa
1.                      
Elinkeinonharjoittajan ja kuluttajan välisessä
sopimuksessa oleva elinkeinonharjoittajan laatima sopimusehto, jota ei ole
neuvoteltu yksilöllisesti 7 artiklassa tarkoitetussa merkityksessä, on tässä
jaksossa tarkoitetussa merkityksessä kohtuuton, jos se aiheuttaa huomattavan
epätasapainon osapuolten sopimuksesta johtuvien oikeuksien ja velvollisuuksien
välille kuluttajan vahingoksi tavalla, joka on vastoin kunniallisen ja
vilpittömän menettelyn periaatetta.
2.                      
Kun arvioidaan sopimusehdon kohtuuttomuutta tämän
jakson soveltamista varten, on otettava huomioon seuraavat seikat:
(a)         
onko elinkeinonharjoittaja noudattanut 82
artiklassa säädettyä ymmärrettävyysvaatimusta; 
(b)         
sopimuksen kohteen luonne; 
(c)         
sopimuksen tekemiseen liittyvät olosuhteet; 
(d)         
muut sopimusehdot; ja
(e)         
sellaisten muiden sopimusten ehdot, joista kyseinen
sopimus on riippuvainen. 
84 artikla
Sopimusehdot, jotka ovat aina kohtuuttomia
Sopimusehto on aina kohtuuton tässä jaksossa
tarkoitetussa merkityksessä, jos sen tavoitteena tai vaikutuksena on
a)           sulkea pois elinkeinonharjoittajan
vastuu tai rajoittaa elinkeinonharjoittajan vastuuta kuluttajan kuolemasta tai
tälle aiheutuneesta ruumiinvammasta, joka on aiheutunut elinkeinonharjoittajan
tai jonkun sen puolesta toimivan tahon toteuttamasta toimenpiteestä tai
toimimatta jättämisestä;
b)           sulkea pois elinkeinonharjoittajan
vastuu tai rajoittaa elinkeinonharjoittajan vastuuta kuluttajalle tahallisesti
aiheutetusta tai törkeän huolimattomuuden seurauksena aiheutuneesta
menetyksestä tai vahingosta;
c)           rajoittaa elinkeinonharjoittajan
velvollisuutta noudattaa valtuutettujen edustajiensa tekemiä sitoumuksia tai
määrätä, että elinkeinonharjoittajan sitoumuksiin on sovellettava sellaista
erityistä edellytystä, jonka noudattaminen riippuu yksinomaan
elinkeinonharjoittajasta itsestään;
d)           sulkea pois kuluttajan kanneoikeus
tai muut oikeuskeinot tai rajoittaa niitä, erityisesti vaatimalla kuluttajaa
viemään riita-asiat yksinomaisesti välitysmenettelyyn, jota
elinkeinonharjoittajan ja kuluttajan välisiin sopimuksiin yleensä sovellettavat
oikeussäännöt eivät koske;
e)           osoittaa kaikkia sopimukseen
perustuvia riita-asioita koskeva yksinomainen toimivalta elinkeinonharjoittajan
kotipaikan tuomioistuimille, paitsi jos valittu tuomioistuin on myös kuluttajan
kotipaikan tuomioistuin;
f)            antaa elinkeinonharjoittajalle
yksinoikeus määrittää, ovatko toimitetut tavarat, digitaalinen sisältö tai
niihin liittyvät palvelut sopimuksen mukaisia, tai antaa
elinkeinonharjoittajalle yksinoikeus tulkita mitä tahansa sopimusehtoa;
g)           määrätä, että sopimus sitoo
kuluttajaa, mutta ei elinkeinonharjoittajaa;
h)           vaatia kuluttajaa käyttämään 8
artiklassa tarkoitettua sopimuksen purkamista varten muodollisempaa menettelyä
kuin se, jonka avulla sopimus tehtiin;
i)            myöntää elinkeinonharjoittajalle
sopimuksen purkamista varten lyhyempi irtisanomisaika kuin kuluttajalta
vaadittu irtisanomisaika;
j)            vaatia kuluttajaa maksamaan
tavaroista, digitaalisesta sisällöstä tai niihin liittyvistä palveluista, joita
ei ole lainkaan toimitettu tai suoritettu;
k)           määrätä, että sopimusehdot, joita ei
ole neuvoteltu yksilöllisesti 7 artiklassa tarkoitetussa merkityksessä, ovat
etusijalla tai ensisijaisia suhteessa ehtoihin, jotka on neuvoteltu
yksilöllisesti.
85 artikla
Sopimusehdot, jotka oletetaan kohtuuttomiksi
Sopimusehdon oletetaan olevan tässä jaksossa
tarkoitetussa merkityksessä kohtuuton, jos sen tavoitteena tai vaikutuksena on
a)           rajoittaa kuluttajan saatavilla
olevia todisteita tai määrätä sovellettavan lainsäädännön mukaan
elinkeinonharjoittajalle kuuluva todistustaakka kuluttajalle;
b)           epäasianmukaisella tavalla sulkea
pois sellaiset oikeussuojakeinot tai rajoittaa sellaisia oikeussuojakeinoja,
jotka ovat kuluttajan saatavilla elinkeinonharjoittajaa tai kolmatta vastaan
elinkeinonharjoittajan sopimusvelvoitteiden laiminlyönnin vuoksi;
c)           epäasianmukaisella tavalla sulkea
pois oikeus tai rajoittaa oikeutta, jonka mukaan kuluttajan
elinkeinonharjoittajaan mahdollisesti kohdistamat vaateet voidaan korvata
varoista, jotka kuluttaja mahdollisesti on velkaa elinkeinonharjoittajalle;
d)           antaa elinkeinonharjoittajan pitää itsellään
kuluttajan maksamat rahamäärät, jos tämä päättää olla tekemättä tai täyttämättä
sopimusta, ilman että määrätään, että kuluttajalla on oikeus saada
elinkeinonharjoittajalta korvaukseksi vastaava rahamäärä päinvastaisessa
tilanteessa;
e)           vaatia kuluttajalta suhteettoman
suuri korvaus, jos tämä ei täytä sopimusvelvoitteitaan, joko vahingonkorvauksen
tai sopimussakon muodossa;
f)            valtuuttaa elinkeinonharjoittaja
peruuttamaan tai purkamaan sopimus 8 artiklassa tarkoitetussa merkityksessä
oman harkintansa mukaan, jos samaa oikeutta ei anneta kuluttajalle, tai sallia
se, että elinkeinonharjoittaja pitää itsellään siihen liittyvistä, vielä
suorittamattomista palveluista maksetut rahamäärät siinä tapauksessa, että se
peruu tai purkaa sopimuksen;
g)           valtuuttaa elinkeinonharjoittaja
irtisanomaan toistaiseksi tehty sopimus ilman kohtuullista irtisanomisaikaa,
ellei siihen ole painavia syitä;
h)           pidentää määräaikaisen sopimuksen
kestoa ilman eri toimenpiteitä, ellei kuluttaja ilmaise muuta, jos
sopimusehdoissa määrätty irtisanomisilmoituksen määräaika päättyy kohtuuttoman
varhain;
i)            valtuuttaa elinkeinonharjoittaja
muuttamaan sopimusehtoja yksipuolisesti ilman sopimuksessa mainittua pätevää
syytä; tämä ei vaikuta ehtoihin, joiden mukaisesti elinkeinonharjoittaja varaa
itselleen oikeuden muuttaa yksipuolisesti toistaiseksi tehdyn sopimuksen
ehtoja, jos elinkeinonharjoittaja velvoitetaan ilmoittamaan siitä kuluttajalle
kohtuullisen hyvissä ajoin ja jos kuluttaja voi halutessaan irtisanoa
sopimuksen ilman että hänelle aiheutuu siitä kuluja;
j)            valtuuttaa elinkeinonharjoittaja
muuttamaan sopimuksen perusteella toimitettavien tuotteiden, digitaalisen
sisällön tai niihin liittyvien palvelujen ominaisuuksia tai muita suorituksen
ominaisuuksia yksipuolisesti ilman pätevää syytä;
k)           sallia se, että tavaroiden,
digitaalisen sisällön tai niihin liittyvien palvelujen kauppahinta määrätään
toimitushetkellä tai että elinkeinonharjoittajalle annetaan oikeus korottaa
kauppahintaa antamatta kuluttajalle vastaavaa oikeutta peruuttaa sopimus, jos
lopullinen kauppahinta on liian korkea suhteessa sopimuksen tekohetkellä
sovittuun kauppahintaan; tämä ei vaikuta hintaindeksilausekkeisiin, jos ne ovat
lain mukaisia ja jos hintojen vaihtelumenetelmä esitetään niissä
yksityiskohtaisesti;
l)            velvoittaa kuluttaja täyttämään
kaikki sopimusvelvoitteensa, jos elinkeinonharjoittaja ei täytä omiaan;
m)          antaa elinkeinonharjoittajalle
mahdollisuus siirtää sopimukseen perustuvat oikeutensa ja velvollisuutensa
ilman kuluttajan suostumusta, paitsi jos siirron kohteena on
elinkeinonharjoittajan määräysvallassa oleva tytäryhtiö tai siirto tapahtuu
yritysten yhteensulautumisen tai muun lainmukaisen yrityskaupan seurauksena
eikä todennäköisesti vaikuta haitallisesti kuluttajan oikeuksiin;
n)           antaa elinkeinonharjoittajalle
mahdollisuus toimittaa vastaava tuote siinä tapauksessa, että tilattua tuotetta
ei ole saatavilla, ilman että kuluttajalle on erikseen ilmoitettu tästä
mahdollisuudesta ja siitä, että elinkeinonharjoittajan on maksettava
palautuskustannukset, jos kuluttaja käyttää oikeuttaan hylätä suoritus
palauttamalla hänelle sopimuksen nojalla toimitetun tuotteen;
o)           antaa elinkeinonharjoittajalle
mahdollisuus varata kohtuuttoman pitkä tai epäasianmukaisesti määritetty aika
tarjouksen hyväksymiseen tai hylkäämiseen;
p)           antaa elinkeinonharjoittajalle
mahdollisuus varata kohtuuttoman pitkä tai epäasianmukaisesti määritetty aika
sopimuksesta johtuvien velvoitteiden täyttämiseen;
q)           epäasianmukaisella tavalla sulkea
pois tai rajoittaa kuluttajan oikeussuojakeinoja elinkeinonharjoittajaa vastaan
tai kuluttajan vastuuvapausperusteita elinkeinonharjoittajan vaateita vastaan;
r)            määrätä, että sopimusvelvoitteiden
suorittamiseen elinkeinonharjoittajan toimesta tai sopimuksesta kuluttajalle
aiheutuviin muihin etuihin on sovellettava erityisiä muodollisuuksia, jotka
ovat kohtuuttomia eivätkä perustu lakiin;
s)            vaatia kuluttajalta kohtuuttomia
etumaksuja tai takeita velvoitteiden suorittamiselle; 
t)            perusteettomasti estää kuluttajaa
hankkimasta täydennys- tai varaosia kolmansilta;
u)           perusteettomasti sitoa sopimus
toiseen sopimukseen elinkeinonharjoittajan tai sen tytäryhtiön tai kolmannen
kanssa tavalla, jota kuluttaja ei voi kohtuudella odottaa;
v)           aiheuttaa kuluttajalle kohtuutonta
rasitusta toistaiseksi tehdyn sopimuksen irtisanomiseksi;
w)          määrätä tavaroiden, digitaalisen
sisällön tai niihin liittyvien palvelujen jatkuvaa toimittamista koskevan
sopimuksen ensimmäiseksi tai jatketuksi voimassaolokaudeksi yli vuosi, paitsi
jos kuluttaja voi irtisanoa sopimuksen milloin tahansa enintään 30 päivän
irtisanomisajalla. 
3 jakso    Elinkeinonharjoittajien
välillä tehtyjen sopimusten kohtuuttomat sopimusehdot 
86 artikla
’Kohtuuttomuuden’ merkitys elinkeinonharjoittajien välillä tehdyissä
sopimuksissa
1.                      
Elinkeinonharjoittajien välillä tehdyssä
sopimuksessa oleva sopimusehto on tässä jaksossa tarkoitetussa merkityksessä
kohtuuton vain jos 
(a)         
se on osa ehtoja, joita ei ole neuvoteltu
yksilöllisesti 7 artiklassa tarkoitetussa merkityksessä; ja 
(b)         
se on luonteeltaan sellainen, että sen käyttö
poikkeaa karkeasti hyvästä liiketavasta kunniallisen ja vilpittömän menettelyn
vastaisella tavalla.
2.                      
Kun arvioidaan sopimusehdon kohtuuttomuutta tämän
jakson soveltamista varten, on otettava huomioon seuraavat seikat: 
(a)         
sopimuksen kohteen luonne; 
(b)         
sopimuksen tekemiseen liittyvät olosuhteet; 
(c)         
muut sopimusehdot; ja 
(d)         
sellaisten muiden sopimusten ehdot, joista kyseinen
sopimus on riippuvainen.
IV osa     Myyntisopimuksen
tai digitaalisen sisällön toimittamisesta tehdyn sopimuksen osapuolten
velvollisuudet ja oikeussuojakeinot
9 luku        Yleiset
säännökset
87 artikla
 Sopimusvelvoitteiden laiminlyönti ja olennainen sopimusvelvoitteiden
laiminlyönti
1.                      
Sopimusvelvoitteiden laiminlyönnillä tarkoitetaan
mitä tahansa sopimusvelvoitteen täyttämättä jättämistä riippumatta siitä, onko
siihen olemassa perusteltu syy. Näitä voivat olla esimerkiksi
(a)         
tavaroiden toimittamatta jättäminen tai toimituksen
myöhästyminen;
(b)         
digitaalisen sisällön toimittamatta jättäminen tai
toimituksen myöhästyminen; 
(c)         
toimitettujen tavaroiden sopimuksenvastaisuus;
(d)         
toimitetun digitaalisen sisällön
sopimuksenvastaisuus; 
(e)         
maksun suorittamatta jättäminen tai myöhästyminen;
ja 
(f)           
mikä tahansa muu virheellinen suoritus, joka ei ole
sopimuksen mukainen.
2.                      
Osapuolen laiminlyönti katsotaan olennaiseksi, jos
(a)         
se merkittävällä tavalla estää toista osapuolta
saamasta suoritusta, johon hänellä on sopimuksen nojalla oikeus, paitsi jos
laiminlyöntiin syyllistynyt osapuoli ei sopimuksen tekoajankohtana voinut
ennakoida eikä sen voitu olettaa ennakoivan kyseistä tulosta; tai
(b)         
laiminlyönnin luonne osoittaa selvästi, että siihen
syyllistyneen osapuolen tulevaan suoritukseen ei voida luottaa.
88 artikla
 Laiminlyönnin perusteltu syy
1.                      
Osapuolen sopimusvelvoitteiden laiminlyönnillä
voidaan katsoa olevan perusteltu syy, jos se johtuu esteestä, johon osapuoli ei
voi vaikuttaa, ja jos ei voida olettaa, että osapuoli olisi voinut ottaa esteen
huomioon sopimuksen tekoajankohtana tai välttää tai voittaa esteen tai sen
seuraukset. 
2.                      
Jos este on vain väliaikainen, sopimusvelvoitteiden
laiminlyönnillä katsotaan olevan perusteltu syy esteen olemassaolon ajan. Jos
viivästys johtaa olennaiseen sopimusvelvoitteiden laiminlyöntiin, toinen
osapuoli voi pitää sitä sellaisena.
3.                      
Jos osapuoli ei pysty täyttämään velvoitettaan, sen
on ilmoitettava toiselle osapuolelle esteestä ja sen vaikutuksesta hänen
kykyynsä täyttää velvoitteensa ilman aiheetonta viivytystä sen jälkeen, kun
ensimmäinen osapuoli sai tietää tai sen voidaan olettaa saaneen tietää näistä
olosuhteista. Toisella osapuolella on oikeus saada vahingonkorvaus
menetyksistä, joita sille aiheutuu tämän ilmoitusvelvollisuuden
laiminlyönnistä.
89 artikla
Olosuhteiden muutos
1.                      
Osapuolen on täytettävä velvoitteensa, vaikka siitä
olisi tullut kalliimpi joko siksi, että suorituskustannukset ovat nousseet, tai
siksi, että vastikkeen arvo on alentunut. 
Jos suorituksesta tulee kohtuuttoman kallis
olosuhteiden poikkeuksellisen muutoksen vuoksi, osapuolilla on velvollisuus
aloittaa neuvottelut sopimuksen mukauttamiseksi tai sen irtisanomiseksi.
2.                      
Jos osapuolet eivät pääse asiasta sovintoon
kohtuullisessa ajassa, tuomioistuin voi jommankumman osapuolen pyynnöstä
(a)         
mukauttaa sopimusta sen mukaan, mitä osapuolet
olisivat perustellusti sopineet sopimusta tehtäessä, jos ne olisivat ottaneet
olosuhteiden muutoksen huomioon; tai
(b)         
purkaa sopimuksen 8 artiklassa tarkoitetussa
merkityksessä tuomioistuimen määräämänä ajankohtana ja sen määrittämin ehdoin.
3.                      
Edellä olevaa 1 ja 2 kohtaa sovelletaan vain jos
(a)         
olosuhteiden muutos tapahtui sopimuksen tekemisen
jälkeen;
(b)         
olosuhteiden muutokseen vetoava osapuoli ei
tuolloin ottanut huomioon eikä sen voitu olettaa ottavan huomioon tällaisen
olosuhteiden muutoksen mahdollisuutta tai laajuutta; ja
(c)         
loukattu osapuoli ei ottanut vastuuta eikä sen
voida kohtuudella olettaa ottaneen vastuuta kyseisestä olosuhteiden
muutoksesta.
4.                      
Edellä olevan 2 ja 3 kohdan soveltamista varten
’tuomioistuimella’ tarkoitetaan myös välimiesoikeutta.
90 artikla
Maksamista ja tavaroiden tai digitaalisen sisällön vastaanottamisesta
kieltäytymistä koskevien sääntöjen laajennettu soveltaminen
1.                      
Ellei toisin säädetä, 12 luvussa vahvistettuja
sääntöjä, jotka koskevat ostajan suorittamaa maksua, sovelletaan tarvittavin
muutoksin myös muihin maksuihin.
2.                      
Jäljempänä olevaa 97 artiklaa sovelletaan
tarvittavin muutoksin myös muihin tapauksiin, joissa tavara tai digitaalinen
sisältö jää henkilön haltuun siksi, että toinen henkilö ei ota niitä vastaan,
vaikka se olisi hänen velvollisuutensa.
10 luku      Myyjän
velvollisuudet
1 jakso    Yleiset säännökset
91 artikla
Myyjän tärkeimmät velvollisuudet
Tavaroiden myyjän tai digitaalisen sisällön
toimittajan, jäljempänä tässä osassa ’myyjä’, velvollisuutena on
a)           toimittaa tavarat tai digitaalinen
sisältö;
b)           siirtää tavaroiden omistusoikeus,
mukaan lukien sen aineellisen välineen omistusoikeus, jolla digitaalinen
sisältö toimitetaan; 
c)           varmistaa, että tavara tai
digitaalinen sisältö on sopimuksenmukaista;
d)           varmistaa, että ostajalla on oikeus
käyttää digitaalista sisältöä sopimuksen mukaisesti; ja
e)           toimittaa tavaroihin tai
digitaaliseen sisältöön liittyvät asiakirjat siten kuin sopimuksessa
edellytetään.
92 artikla
Kolmannen suoritus
1.                      
Myyjä voi uskoa sopimuksen suorittamisen toiselle
henkilölle, paitsi jos sopimusehdoissa edellytetään myyjän henkilökohtaista
suoritusta. 
2.                      
Myyjä, joka uskoo suorituksen toiselle henkilölle,
on edelleen vastuussa suorituksesta.
3.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois
2 kohdan soveltamista tai poiketa siitä tai muuttaa sen vaikutuksia.
2 jakso    Toimitus 
93 artikla
Toimituspaikka
1.                      
Jos toimituspaikkaa ei voida muutoin määrittää, se
on
(a)         
kuluttajan asuinpaikka sopimuksen tekoajankohtana,
jos kyseessä on kuluttajan kanssa tehty myyntisopimus tai digitaalisen sisällön
toimittamista koskeva sopimus, joka on tehty etäsopimuksena tai muualla kuin
elinkeinonharjoittajan toimitiloissa, tai jos myyjä on sopimuksessa sitoutunut
järjestämään kuljetuksen ostajalle;
(b)         
kaikissa muissa tapauksissa: 
i) jos myyntisopimukseen sisältyy tavaran
kuljettaminen yhden tai useamman rahdinkuljettajan toimesta, ensimmäisen
rahdinkuljettajan lähin keräyspiste; 
ii) jos sopimus ei kata kuljetusta, myyjän
liikepaikka sopimuksen tekoajankohtana. 
2.                      
Jos myyjällä on useampi kuin yksi liikepaikka, 1
kohdan b alakohdan soveltamista varten liikepaikka on se, jolla on lähin
liittymä toimitusvelvoitteeseen. 
94 artikla
Toimitustapa
1.                      
Ellei muuta ole sovittu, myyjän on täytettävä
toimitusvelvoitteensa: 
(a)         
siirtämällä tavaran tai digitaalisen sisällön
tosiasiallinen hallinta tai valvontaoikeus kuluttajalle, jos kyseessä on
kuluttajan kanssa tehty myyntisopimus tai digitaalisen sisällön toimittamista
koskeva sopimus, joka on tehty etäsopimuksena tai muualla kuin
elinkeinonharjoittajan toimitiloissa, tai jos myyjä on sopimuksessa sitoutunut
järjestämään kuljetuksen ostajalle; 
(b)         
muissa tapauksissa, joissa sopimus kattaa tavaran
kuljetuksen rahdinkuljettajan toimesta, luovuttamalla tavara ensimmäiselle
rahdinkuljettajalle ostajalle toimittamista varten ja luovuttamalla ostajalle
asiakirjat, jotka tämä tarvitsee ottaakseen tavaran vastaan
rahdinkuljettajalta, jonka hallussa tavara on; tai 
(c)         
muissa kuin a tai b kohdan soveltamisalaan
kuuluvissa tapauksissa saattamalla tavarat tai digitaalinen sisältö, tai jos on
sovittu, että myyjän tarvitsee toimittaa ainoastaan tavaroihin liittyvät
asiakirjat, nämä asiakirjat ostajan saataville. 
2.                      
Edellä olevassa 1 kohdan a ja c alakohdassa
viittaus kuluttajaan tai ostajaan voi tarkoittaa myös kuluttajan tai ostajan
sopimuksen mukaisesti mainitsemaa kolmatta, joka ei ole rahdinkuljettaja.
95 artikla
Toimitusajankohta
1.                      
Jos toimitusajankohtaa ei voida muutoin määrittää,
tavara tai digitaalinen sisältö on toimitettava sopimuksen tekemisen jälkeen
ilman aiheetonta viivytystä.
2.                      
Kun kyseessä on elinkeinonharjoittajan ja
kuluttajan välillä tehty sopimus, elinkeinonharjoittajan on toimitettava tavara
tai digitaalinen sisältö viimeistään 30 päivän kuluttua sopimuksen tekemisestä,
paitsi jos osapuolet ovat sopineet toisin.
96 artikla
Tavaran kuljettamista koskevat myyjän velvollisuudet
1.                      
Jos myyjä on sopimuksen mukaan velvollinen
järjestämään tavaran kuljetuksen, hänen tulee tehdä sellaiset sopimukset, jotka
ovat tarpeen tavaran kuljettamiseksi määräpaikkaan olosuhteisiin soveltuvalla
kuljetustavalla ja tällaisessa kuljetuksessa noudatettavin tavanomaisin ehdoin.
2.                      
Jos myyjä sopimuksen mukaisesti luovuttaa tavaran
rahdinkuljettajan hallintaan ja jos tavaraa ei ole siihen tehdyin merkinnöin,
laivausasiakirjojen perusteella tai muuten selvästi yksilöity sopimuksessa
tarkoitetuksi, myyjän tulee ilmoittaa ostajalle lähetyksestä ja yksilöidä
tavara ilmoituksessa.
3.                      
Jos myyjä ei ole velvollinen ottamaan vakuutusta
tavaran kuljetuksen varalle, hänen tulee ostajan pyynnöstä antaa tälle kaikki
käytettävissä olevat vakuutuksen ottamiseen tarpeelliset tiedot.
97 artikla
Tavara tai digitaalinen sisältö, jota ostaja ei hyväksy
1.                      
Jos tavara tai digitaalinen sisältö jää myyjän
haltuun siksi, että ostaja ei ole suostunut ottamaan toimitusta vastaan, vaikka
se on hänen velvollisuutensa, myyjän on toteutettava kaikki olosuhteisiin nähden
kohtuulliset toimet niiden suojaamista ja säilyttämistä varten.
2.                      
Myyjä vapautuu toimitusvelvoitteesta, jos hän
(a)         
jättää tavarat tai digitaalisen sisällön kolmannen
säilytettäväksi kohtuullisin ehdoin ostajan kustannuksella ja ilmoittaa tästä
ostajalle; tai
(b)         
myy tavarat tai digitaalisen sisällön kohtuullisin
ehdoin ilmoitettuaan myynnistä ostajalle ja maksaa nettotuoton ostajalle.
3.                      
Myyjällä on oikeus saada korvauksena tai pidättää
itsellään myyntituotosta hänelle aiheutuneet kohtuulliset kustannukset.
98 artikla
Vaikutus vaaranvastuun siirtymiseen
Toimituksen vaikutusta vaaranvastuun
siirtymiseen säännellään 14 luvussa.
3 jakso    Tavaroiden ja
digitaalisen sisällön sopimuksenmukaisuus
99 artikla
Sopimuksenmukaisuus
1.                      
Tavara tai digitaalinen sisältö on sopimuksenmukainen,
jos 
(a)         
se on määrältään, laadultaan ja ominaisuuksiltaan
sopimuksen mukainen;
(b)         
se on astiassa tai se on pakattu sopimuksen
edellyttämällä tavalla; ja
(c)         
sen mukana toimitetaan tarvittavat lisävarusteet,
asennusohjeet tai muut sopimuksessa edellytetyt ohjeet.
2.                      
Jotta tavara tai digitaalinen sisältö olisi
sopimuksenmukainen, sen on täytettävä myös 100–102 artiklassa säädetyt
vaatimukset, paitsi jos osapuolet ovat sopineet toisin.
3.                      
Mikä tahansa kuluttajan kanssa tehdyssä
myyntisopimuksessa oleva ehto, joka poikkeaa 100, 102 ja 103 artiklasta
kuluttajan vahingoksi, on pätevä vain jos kuluttaja tiesi tavaraa tai
digitaalista sisältöä koskevasta seikasta sopimuksen tekoajankohtana ja
hyväksyi tavaran tai digitaalisen sisällön olevan sopimuksenmukainen tehdessään
sopimuksen. 
4.                      
Kun kyseessä on kuluttajan kanssa tehty
myyntisopimus, osapuolet eivät voi kuluttajan vahingoksi sulkea pois 3 kohdan
soveltamista tai poiketa siitä tai muuttaa sen vaikutuksia.
100 artikla
Tavaroiden ja digitaalisen sisällön sopimuksenmukaisuuden kriteerit
Tavaroiden tai digitaalisen sisällön
a)           on sovelluttava sopimusta tehtäessä
myyjän tietoon saatettuun erityiseen tarkoitukseen, paitsi kun olosuhteista
ilmenee, että ostaja ei jättänyt asiaa myyjän asiantuntemuksen ja arvioinnin
varaan tai että ostajan ei ollut kohtuullista tehdä niin;
b)           on sovelluttava tarkoituksiin,
joihin vastaavanlaisia tavaroita tai digitaalista sisältöä yleensä käytetään;
c)           niillä on oltava samat ominaisuudet
kuin myyjän kuluttajalle esittämällä tavaroiden tai digitaalisen sisällön
näytteellä tai mallilla;
d)           on oltava astiassa tai muuten
pakattuna siten kuin kyseinen tavara tavanomaisesti pakataan, tai jos tällaista
tapaa ei ole, tavalla, joka on asianmukainen tavaran säilyttämiseksi ja
suojaamiseksi;
e)           mukana on toimitettava sellaiset
lisävarusteet, asennusohjeet tai muut ohjeet, jotka ostaja voi kohtuudella
olettaa saavansa; 
f)            laadun ja ominaisuuksien on
vastattava ennen sopimuksentekoa annettuja lausumia, jotka 69 artiklan nojalla
muodostavat osan sopimusehdoista; ja
g)           laadun ja ominaisuuksien on oltava
sellaiset kuin ostaja voi olettaa. Kun määritellään, mitä ostaja voi olettaa
digitaalisesta sisällöstä, otetaan huomioon se, onko digitaalinen sisältö
toimitettu vastikkeeksi kauppahinnan maksamisesta.
101 artikla
Virheellinen asennus kuluttajan kanssa tehdyssä myyntisopimuksessa
1.                      
Silloin kun kuluttajan kanssa tehdyn
myyntisopimuksen nojalla toimitettu tavara tai digitaalinen sisältö asennetaan
virheellisesti, virheellisestä asennuksesta johtuva sopimuksenvastaisuus
rinnastetaan tavaran tai digitaalisen sisällön sopimuksenvastaisuuteen, jos
(a)         
tavaran tai digitaalisen sisällön on asentanut
myyjä tai se on asennettu myyjän vastuulla; tai
(b)         
tavara tai digitaalinen sisältö oli tarkoitettu
kuluttajan asennettavaksi ja virheellinen asennus johtuu asennusohjeiden
puutteellisuudesta.
2.                      
Osapuolet eivät voi kuluttajan vahingoksi sulkea
pois tämän artiklan soveltamista tai poiketa siitä tai muuttaa sen vaikutuksia.
102 artikla
Kolmannen oikeudet tai vaatimukset
1.                      
Tavaraan tai digitaaliseen sisältöön ei saa
kohdistua mitään kolmannen oikeuksia tai sellaisia kolmannen vaatimuksia, jotka
eivät ole ilmeisen perusteettomia. 
2.                      
Jollei 3 ja 4 kohdasta muuta johdu,
immateriaalioikeuteen perustuvien oikeuksien tai vaatimusten osalta tavaraan
tai digitaaliseen sisältöön ei saa kohdistua mitään kolmannen oikeuksia tai
sellaisia kolmannen vaatimuksia, jotka eivät ole ilmeisen perusteettomia:
(a)         
sen valtion lain mukaan, missä tavaraa tai
digitaalista sisältöä on tarkoitus käyttää sopimuksen mukaisesti tai, jos tästä
ei ole sovittu, sen valtion lain mukaan, missä sijaitsee ostajan liikepaikka,
tai jos kyseessä on elinkeinonharjoittajan ja kuluttajan välillä tehty sopimus,
kuluttajan asuinpaikka, jonka kuluttaja on ilmoittanut sopimuksen
tekoajankohtana; ja
(b)         
joista myyjä tiesi tai joista sen voidaan olettaa
tienneen sopimuksen tekoajankohtana.
3.                      
Edellä olevaa 2 kohtaa ei sovelleta
elinkeinonharjoittajien välisiin sopimuksiin, jos ostaja tiesi tai hänen
voidaan olettaa tienneen immateriaalioikeuteen perustuvista oikeuksista tai
vaatimuksista sopimuksen tekoajankohtana.
4.                      
Edellä olevaa 2 kohtaa ei sovelleta
elinkeinonharjoittajan ja kuluttajan välisiin sopimuksiin, jos kuluttaja tiesi
tai hänen voidaan olettaa tienneen immateriaalioikeuteen perustuvista
oikeuksista tai vaatimuksista sopimuksen tekoajankohtana.
5.                      
Elinkeinonharjoittajan ja kuluttajan välisissä
sopimuksissa osapuolet eivät voi kuluttajan vahingoksi sulkea pois tämän
artiklan soveltamista tai poiketa siitä tai muuttaa sen vaikutuksia.
103 artikla
Digitaalisen sisällön sopimuksenvastaisuuden rajoittaminen
Digitaalista sisältöä ei pidetä
sopimuksenvastaisena pelkästään sen vuoksi, että sopimuksen tekemisen jälkeen
on tullut saataville päivitettyä digitaalista sisältöä.
104 artikla
Ostajan tieto tavaran virheellisyydestä elinkeinonharjoittajien välisissä
sopimuksissa
Kun kyseessä on elinkeinonharjoittajien
välinen sopimus, myyjä ei ole vastuussa tavaran virheestä, jos ostaja
sopimuksen tekoajankohtana tiesi tai ei ole voinut olla tietämättä tällaisesta
virheestä.
105 artikla
Virheen toteamisen ajankohta
1.                      
Myyjä on vastuussa sellaisesta tavaran virheestä,
joka on olemassa kun vaaranvastuu siirtyy ostajalle 14 luvun mukaisesti.
2.                      
Kun kyseessä on kuluttajan kanssa tehty
myyntisopimus, katsotaan, että virhe, joka ilmenee kuuden kuukauden kuluessa
siitä kun vaaranvastuu siirtyy ostajalle, on ollut olemassa jo silloin kun
vastuu siirtyi ostajalle, jollei tämä ole ristiriidassa tavaran, digitaalisen
sisällön tai virheen luonteen kanssa.
3.                      
Edellä olevan 101 artiklan 1 kohdan a alakohdan
soveltamisalaan kuuluvissa tapauksissa tämän artiklan 1 tai 2 kohdassa
esitettyjen, vaaranvastuun siirtymistä ostajalle koskevien viittausten
katsotaan viittaavan aikaan, jolloin asennus on saatettu loppuun. Edellä olevan
101 artiklan 1 kohdan b alakohdan soveltamisalaan kuuluvissa tapauksissa
viittausten katsotaan viittaavan aikaan, jolloin kuluttajalla on ollut
kohtuullisesti aikaa suorittaa asennus.
4.                      
Jos elinkeinonharjoittajan on myöhemmin
päivitettävä digitaalista sisältöä, elinkeinonharjoittajan on varmistettava,
että digitaalinen sisältö pysyy sopimuksenmukaisena koko sopimuksen
voimassaolon ajan.
5.                      
Elinkeinonharjoittajan ja kuluttajan välisissä
sopimuksissa osapuolet eivät voi kuluttajan vahingoksi sulkea pois tämän
artiklan soveltamista tai poiketa siitä tai muuttaa sen vaikutuksia. 
11 luku      Ostajan
oikeussuojakeinot
1 jakso    Yleiset säännökset
106 artikla
Yleiskatsaus ostajan oikeussuojakeinoihin
1.                      
Jos myyjä jättää täyttämättä jonkin
sopimusvelvoitteensa, ostaja voi toteuttaa minkä tahansa seuraavista toimista:
(a)         
vaatia velvoitteen suorittamista, mikä käsittää
erillisen suorituksen ja tavaroiden tai digitaalisen sisällön korjaamisen tai
vaihtamisen tämän luvun 3 jakson mukaisesti;
(b)         
pidättyä oman velvoitteensa suorittamisesta tämän
luvun 4 jakson mukaisesti;
(c)         
purkaa sopimuksen tämän luvun 5 jakson mukaisesti
ja vaatia jo maksetun kauppahinnan palauttamista 17 luvun mukaisesti;
(d)         
alentaa kauppahintaa tämän luvun 6 jakson
mukaisesti; ja
(e)         
vaatia vahingonkorvausta 16 luvun mukaisesti.
2.                      
Jos ostaja on elinkeinonharjoittaja:
(a)         
ostajalla on oikeus käyttää mitä tahansa
oikeussuojakeinoa, lukuun ottamatta suorituksesta pidättymistä, ellei myyjä
käytä tämän luvun 2 jaksossa säädettyä oikeuttaan oikaista virhe; ja
(b)         
ostajan oikeus vedota tavaran virheeseen edellyttää
tämän luvun 7 jaksossa vahvistettujen tavaran tarkastamista ja virheestä
ilmoittamista koskevien vaatimusten täyttämistä.
3.                      
Jos ostaja on kuluttaja:
(a)         
ostajan oikeudet eivät riipu myyjän
mahdollisuudesta oikaista virhe; ja
(b)         
tämän luvun 7 jaksossa vahvistettuja tavaran
tarkastamista ja virheestä ilmoittamista koskevia vaatimuksia ei sovelleta.
4.                      
Jos on olemassa perusteltu syy siihen, että myyjä
ei ole täyttänyt sopimusvelvoitteitaan, ostaja voi vedota mihin tahansa 1
kohdassa mainittuun oikeussuojakeinoon, suorituksen vaatimista ja
vahingonkorvausta lukuun ottamatta.
5.                      
Ostaja ei voi vedota 1 kohdassa mainittuihin
oikeussuojakeinoihin siltä osin kuin ostaja on aiheuttanut myyjän
sopimusvelvoitteiden täyttämättä jättämisen.
6.                      
Eri oikeussuojakeinoja voi käyttää samanaikaisesti,
elleivät ne ole keskenään ristiriidassa.
107 artikla
Oikeussuojakeinojen rajoittaminen silloin kun digitaalista sisältöä ei
toimiteta vastikkeeksi kauppahinnan maksamisesta
Jos digitaalista sisältöä ei toimiteta
vastikkeeksi kauppahinnan maksamisesta, ostaja ei voi vedota 106 artiklan 1
kohdan a–d alakohdassa tarkoitettuihin oikeussuojakeinoihin. Ostaja voi vaatia
106 artiklan 1 kohdan e alakohdan nojalla ainoastaan korvausta menetyksestä ja
vahingosta, jonka toimitetun digitaalisen sisällön virheellisyys on aiheuttanut
ostajan omaisuudelle, mukaan lukien laitteistot, ohjelmistot ja data, lukuun
ottamatta hyötyä, joka ostajalta on jäänyt saamatta kyseisen vahingon vuoksi. 
108 artikla
Pakottavuus
Elinkeinonharjoittajan ja kuluttajan välisissä
sopimuksissa osapuolet eivät voi kuluttajan vahingoksi sulkea pois tämän
artiklan soveltamista tai poiketa siitä tai muuttaa sen vaikutuksia ennen kuin
kuluttaja on ilmoittanut virheestä elinkeinonharjoittajalle.
2 jakso    Myyjän oikeus
oikaista virhe 
109 artikla
Myyjän oikeus oikaista virhe
1.                      
Jos myyjä on toteuttanut suorituksen ennen
määräaikaa ja saa tiedon siitä, että suoritus ei ole sopimuksenmukainen, hän
voi toteuttaa uuden, sopimuksenmukaisen suorituksen, jos se on mahdollista
toteuttaa suoritukselle tarkoitetussa määräajassa.
2.                      
Muissa kuin 1 kohdassa tarkoitetuissa tapauksissa
myyjä, joka on toteuttanut suorituksen, joka ei ole sopimuksenmukainen, voi
sopimuksenvastaisuudesta tiedon saatuaan ilman aiheetonta viivytystä tarjoutua
oikaisemaan sen omalla kustannuksellaan.
3.                      
Ilmoitus sopimuksen purkamisesta ei estä tekemästä
oikaisutarjousta.
4.                      
Ostaja voi kieltäytyä oikaisutarjouksesta vain jos
(a)         
oikaisua ei voida toteuttaa viipymättä ja
aiheuttamatta ostajalle huomattavaa haittaa;
(b)         
ostajalla on syy uskoa, että myyjän tulevaan suoritukseen
ei voi luottaa; tai
(c)         
suorituksen viivästyminen muodostaisi olennaisen
laiminlyönnin.
5.                      
Myyjällä on oltava kohtuullisesti aikaa toteuttaa
oikaisu. 
6.                      
Ostaja voi pidättyä suorituksesta, kunnes oikaisu
on tehty, mutta ostajan oikeudet, jotka ovat ristiriidassa sen kanssa, että
myyjälle annetaan tietty aika oikaisun toteuttamiseen, keskeytyvät kunnes tuo
määräaika on päättynyt. 
7.                      
Ostajalla on oikaisusta riippumatta oikeus vaatia
vahingonkorvausta viivästyksestä sekä mistä tahansa muusta haitasta, joka johtuu
oikaisusta tai jota oikaisu ei voi estää.
3 jakso    Suorituksen
vaatiminen
110 artikla
Oikeus vaatia myyjää suorittamaan velvoitteensa
1.                      
Ostajalla on oikeus vaatia myyjää suorittamaan
velvoitteensa. 
2.                      
Vaadittava suoritus voi olla myös
sopimuksenvastaisen suorituksen oikaiseminen vastikkeetta. 
3.                      
Suoritusta ei voida vaatia, jos
(a)         
suoritus olisi mahdoton tai siitä on tullut
lainvastainen; tai
(b)         
suorituksesta aiheutuvat rasitukset tai
kustannukset olisivat epäsuhtaiset ostajan saamaan etuun verrattuna.
111 artikla
Kuluttajan oikeus valita joko korjaaminen tai vaihtaminen
1.                      
Kun kyseessä on kuluttajan kanssa tehty
myyntisopimus ja elinkeinonharjoittajan on oikaistava virhe 110 artiklan 2
kohdan mukaisesti, kuluttaja voi valita joko tavaran korjaamisen tai
vaihtamisen, paitsi jos valittu vaihtoehto olisi lainvastainen tai mahdoton tai
aiheuttaisi toiseen vaihtoehtoon verrattuna myyjälle kustannuksia, jotka
olisivat kohtuuttomia, kun otetaan huomioon:
(a)         
tavaroiden arvo siinä tapauksessa, ettei virhettä
olisi;
(b)         
virheen merkittävyys; ja
(c)         
se, voitaisiinko vaihtoehtoinen oikeussuojakeino
toteuttaa ilman, että siitä aiheutuisi kuluttajalle huomattavaa haittaa.
2.                      
Jos kuluttaja vaatii virheen oikaisemista
korjaamalla tai vaihtamalla 1 kohdan mukaisesti, kuluttaja voi vedota muihin
oikeussuojakeinoihin vain jos elinkeinonharjoittaja ei suorita korjausta tai
vaihtoa kohtuullisessa ajassa, joka voi olla enintään 30 päivää. Kuluttaja voi
kuitenkin tänä aikana pidättyä suorituksesta.
112 artikla
Vaihdetun tavaran palauttaminen
1.                      
Jos myyjä on oikaissut virheen vaihtamalla tavaran,
myyjällä on oikeus ja velvollisuus ottaa vaihdettu tavara takaisin omalla
kustannuksellaan.
2.                      
Ostajalla ei ole velvollisuutta maksaa vaihdetun
tavaran käytöstä ajalta ennen tavaran vaihtamista.
4 jakso    Ostajan
pidättyminen suorituksesta
113 artikla
 Oikeus pidättyä suorituksesta
1.                      
Ostajalla, jonka on määrä täyttää velvoitteensa
samaan aikaan kuin myyjä täyttää tai sen jälkeen kun myyjä on täyttänyt oman
velvoitteensa, on oikeus pidättyä suorituksestaan, kunnes myyjä on tarjoutunut
täyttämään tai yrittänyt täyttää velvoitteensa tai täyttänyt sen. 
2.                      
Ostaja, jonka on määrä täyttää velvoitteensa ennen
kuin myyjä täyttää omansa ja jolla on perusteltu syy uskoa, että myyjä ei täytä
velvoitettaan määräaikaan mennessä, voi pidättyä suorituksestaan niin pitkäksi
aikaa kuin tämä perusteltu syy on voimassa. 
3.                      
Suoritus, josta voidaan pidättyä tämän artiklan
nojalla, voi olla koko suoritus tai sen osa sen mukaan, mikä on
sopimusvelvoitteen laiminlyönnin perusteella oikeutettua. Jos myyjän velvoitteet
on tarkoitus täyttää erillisinä osina tai ne ovat muutoin jaettavissa osiin,
ostaja voi pidättyä vain siihen osaan liittyvästä suorituksesta, jota ei ole
täytetty, paitsi jos myyjän laiminlyönti on sellainen, että ostajan on sen
vuoksi perusteltua pidättyä suorituksesta kokonaisuudessaan.
5 jakso    Sopimuksen
purkaminen
114 artikla
Purkaminen sopimusvelvoitteen laiminlyönnin vuoksi
1.                      
Ostaja voi purkaa sopimuksen 8 artiklassa
tarkoitetussa merkityksessä, jos myyjän laiminlyönti on olennainen 87 artiklan
2 kohdassa tarkoitetussa merkityksessä.
2.                      
Kun kyseessä on kuluttajan kanssa tehty tavaran
myyntisopimus tai elinkeinonharjoittajan ja kuluttajan välillä tehty sopimus
digitaalisen sisällön toimittamisesta ja laiminlyönti johtuu siitä, että
suoritus ei ole sopimuksenmukainen, kuluttaja voi purkaa sopimuksen, paitsi jos
laiminlyönti on merkityksetön.
115 artikla
Sopimuksen purkaminen toimituksen viivästymisen vuoksi sen jälkeen kun
suoritukselle on annettu lisäaikaa purkamisilmoituksessa
1.                      
Ostaja voi purkaa sopimuksen sellaisen toimituksen
viivästymisen nojalla, joka ei itsessään ole olennainen, jos ostaja on
asettanut purkamisilmoituksessa suoritukselle kohtuullisen lisäajan, mutta
myyjä ei täytä velvoitettaan tuon ajan kuluessa. 
2.                      
Edellä 1 kohdassa tarkoitettu lisäaika katsotaan
kohtuulliseksi, jos myyjä ei vastusta sitä ilman aiheetonta viivytystä.
3.                      
Jos purkamisilmoituksessa sanotaan, että sopimuksen
voimassaolo päättyy ilman muita toimenpiteitä, jos myyjä ei täytä velvoitettaan
asetetussa määräajassa, sopimuksen voimassaolo päättyy tuon määräajan päätyttyä
ilman erillistä ilmoitusta.
116 artikla
Purkaminen ennakoidun laiminlyönnin vuoksi
Ostaja voi purkaa sopimuksen ennen velvoitteen
täyttämisajankohtaa, jos myyjä on ilmoittanut tai on muutoin selvää, että
velvoitteen täyttämättä jättäminen on odotettavissa ja että tämä oikeuttaisi
sopimuksen purkamiseen.
117 artikla
Purkamisoikeuden soveltamisala
1.                      
Jos myyjän sopimusvelvoitteet on tarkoitus
suorittaa erillisinä osina tai ne ovat muutoin jaettavissa osiin ja on olemassa
tämän jakson mukainen peruste purkaa velvoitteista tietty osa, johon osa
kauppahinnasta voidaan suhteuttaa, ostaja voi purkaa ainoastaan tämän osan
sopimuksesta.
2.                      
Edellä olevaa 1 kohtaa ei sovelleta, jos ostajan ei
voida olettaa hyväksyvän muiden osien suoritusta tai jos laiminlyönti oikeuttaa
koko sopimuksen purkamiseen.
3.                      
Jos myyjän sopimusvelvoitteita ei voida jakaa osiin
tai jos kauppahintaa ei voida jakaa osiin, ostaja voi purkaa sopimuksen vain
jos laiminlyönti oikeuttaa koko sopimuksen purkamiseen. 
118 artikla
Purkamisilmoitus
Tämän jakson mukaista purkamisoikeutta
käytetään antamalla myyjälle purkamisilmoitus.
119 artikla
Purkamisoikeuden menettäminen
1.                      
Ostaja menettää tämän jakson mukaisen
purkamisoikeuden, jos purkamisilmoitusta ei tehdä kohtuullisessa ajassa siitä
kun oikeus syntyi tai siitä kun laiminlyönti tuli tai sen voidaan olettaa
tulleen ostajan tietoon, sen mukaan kumpi ajankohta on myöhäisempi.
2.                      
Edellä olevaa 1 kohtaa ei sovelleta:
(a)         
jos ostaja on kuluttaja; tai
(b)         
jos velvoitetta ei ole täytetty lainkaan. 
6 jakso    Hinnanalennus
120 artikla
Oikeus hinnanalennukseen
1.                      
Jos ostaja hyväksyy sopimuksenvastaisen
suorituksen, hänellä on oikeus hinnanalennukseen. Alennuksen on oltava samassa
suhteessa kuin suorituksen arvo suoritushetkellä on verrattuna siihen arvoon,
joka sopimuksenmukaisella suorituksella olisi tuolla hetkellä ollut.
2.                      
Ostaja, jolla on oikeus hinnanalennukseen 1 kohdan
nojalla ja joka on jo maksanut määrän, joka on suurempi kuin alennettu hinta,
voi periä erotuksen takaisin myyjältä.
3.                      
Jos ostaja saa hinnanalennuksen, hän ei voi vaatia
lisäksi vahingonkorvausta tällä tavoin kompensoidusta menetyksestä, mutta
hänellä on edelleen oikeus vahingonkorvaukseen muista menetyksistä.
7 jakso    Tavaran
tarkastamista ja virheestä ilmoittamista koskevat vaatimukset
elinkeinonharjoittajien välisissä sopimuksissa
121 artikla
Tavaran tarkastaminen elinkeinonharjoittajien välisissä sopimuksissa
1.                      
Kun kyseessä on elinkeinonharjoittajien välinen
sopimus, ostajan on tarkastettava tai tarkastutettava tavara niin pian kuin on
kohtuudella mahdollista, ja viimeistään 14 päivän kuluttua tavaroiden tai
digitaalisen sisällön toimittamisesta tai niihin liittyvien palvelujen
suorittamisesta. 
2.                      
Jos sopimukseen sisältyy tavaran kuljetus,
tarkastusta voidaan lykätä, kunnes tavara on saapunut määräpaikkaansa.
3.                      
Jos ostaja määrää tavaralle sen kuljetuksen aikana
uuden määräpaikan tai lähettää tavaran edelleen saamatta kohtuullista
tilaisuutta sen tarkastamiseen ja jos myyjä sopimusta tehtäessä tiesi tai hänen
voidaan olettaa tienneen tavaran määräpaikan muuttamisen tai jatkokuljetuksen
mahdollisuudesta, tarkastusta voidaan lykätä siihen saakka, kunnes tavara on
saapunut uuteen määräpaikkaansa.
122 artikla
Virheestä ilmoittamista koskeva vaatimus elinkeinonharjoittajien välisissä
myyntisopimuksissa
1.                      
Kun kyseessä on elinkeinonharjoittajien välinen
sopimus, ostaja ei voi vedota tavaran virheeseen, jos hän ei kohtuullisessa
ajassa ilmoita siitä myyjälle ja täsmennä, minkälaisesta virheestä on kysymys. 
Ajan kuluminen alkaa tavaroiden toimitusajankohdasta
tai siitä kun ostaja havaitsee tai hänen voidaan olettaa havainneen virheen,
sen mukaan kumpi ajankohta on myöhäisempi. 
2.                      
Ostaja menettää oikeuden vedota tavaran virheeseen,
jos hän ei ilmoita siitä myyjälle viimeistään kahden vuoden kuluessa siitä, kun
tavara tosiasiallisesti luovutettiin hänen hallintaansa sopimuksen mukaisesti.
3.                      
Jos osapuolet ovat sopineet, että tavara pysyy
tietyn ajan käyttökelpoisena tavanomaiseen tarkoitukseensa tai johonkin
erityiseen tarkoitukseen, määräaika 2 kohdassa tarkoitetun ilmoituksen
tekemiselle ei pääty ennen sovitun ajan päättymistä.
4.                      
Edellä olevaa 2 kohtaa ei sovelleta 102 artiklassa
tarkoitettuihin kolmansien vaatimuksiin tai oikeuksiin.
5.                      
Ostajan ei tarvitse ilmoittaa myyjälle siitä, että
kaikkia tavaroita ei ole toimitettu, jos ostajalla on syy uskoa, että jäljellä
olevat tavarat toimitetaan myöhemmin.
6.                      
Myyjällä ei ole oikeutta vedota tähän artiklaan,
jos tavaran virhe liittyy tosiseikkoihin, joista myyjä tiesi tai hänen voitiin
olettaa tienneen ja joista hän ei ilmoittanut ostajalle.
12 luku      Ostajan
velvollisuudet
1 jakso    Yleiset säännökset
123 artikla
Ostajan tärkeimmät velvollisuudet 
1.                      
Ostajan velvollisuutena on
(a)         
maksaa kauppahinta;
(b)         
vastaanottaa tavaroiden tai digitaalisen sisällön
toimitus; ja
(c)         
vastaanottaa tavaroihin tai digitaaliseen sisältöön
liittyvät asiakirjat siten kuin sopimuksessa edellytetään.
2.                      
Edellä olevan 1 kohdan a alakohtaa ei sovelleta
sopimukseen, joka koskee digitaalisen sisällön toimittamista, jos digitaalista
sisältöä ei toimiteta vastikkeeksi kauppahinnan maksamisesta.
2 jakso    Kauppahinnan
maksaminen
124 artikla
Maksuvälineet 
1.                      
Maksu on suoritettava sopimusehdoissa mainitulla
maksuvälineellä, tai jos tällaista mainintaa ei ole, millä tahansa
maksupaikassa tavanomaisessa liiketoiminnassa käytettävällä välineellä,
liiketoimen luonne huomioon ottaen.
2.                      
Myyjän oletetaan hyväksyvän sekin tai muun
maksamismääräyksen tai -lupauksen vain sillä ehdolla, että maksu toteutuu.
Myyjä voi vaatia alkuperäisen maksuvelvoitteen täytäntöönpanoa, jos
maksamismääräystä tai ‑lupausta ei noudateta.
3.                      
Ostajan alkuperäinen velvoite lakkaa, jos myyjä
hyväksyy maksamislupauksen, jonka antaa kolmas, jonka kanssa myyjä on sopinut
etukäteen, että se hyväksyy kolmannen antaman maksamislupauksen. 
4.                      
Kun kyseessä on elinkeinonharjoittajan ja
kuluttajan välillä tehty sopimus, kuluttaja ei ole vastuussa tietyn
maksuvälineen käyttöön liittyvistä kuluista, jotka ylittävät ne kustannukset,
joita elinkeinonharjoittajalle aiheutuu kyseisen maksuvälineen käytöstä.
125 artikla
Maksupaikka 
1.                      
Jollei maksupaikkaa voida muutoin määrittää, se on
myyjän liikepaikka sopimuksen tekoajankohtana.
2.                      
Jos myyjällä on useampi kuin yksi liikepaikka,
maksupaikka on se myyjän liikepaikka, jolla on lähin liittymä
maksuvelvoitteeseen.
126 artikla
Maksuajankohta 
1.                      
Kauppahinta on maksettava toimituksen yhteydessä.
2.                      
Myyjä voi torjua tarjouksen maksaa ennen eräpäivää,
jos se on myyjän oikeutetun edun mukaista.
127 artikla
Kolmannen suorittama maksu 
1.                      
Ostaja voi antaa maksamisen kolmannen tehtäväksi.
Ostaja, joka antaa maksamisen kolmannen tehtäväksi, on edelleen vastuussa
maksusta.
2.                      
Myyjä ei voi kieltäytyä kolmannen suorittamasta
maksusta, jos
(a)         
kolmas toimii ostajan suostumuksella; tai
(b)         
maksaminen on kolmannen oikeutetun edun mukaista ja
ostaja ei ole maksanut tai on selvää, että ostaja ei tule suorittamaan maksua
silloin kun se erääntyy. 
3.                      
Edellä olevan 1 tai 2 kohdan mukainen kolmannen
suorittama maksu vapauttaa ostajan vastuusta myyjää kohtaan.
4.                      
Jos myyjä hyväksyy kolmannen suorittaman maksun
olosuhteissa, jotka eivät kuulu 1 tai 2 kohdan soveltamisalaan, ostaja vapautuu
vastuusta myyjää kohtaan, mutta myyjä on vastuussa ostajalle tästä
hyväksymisestä mahdollisesti aiheutuvasta menetyksestä.
128 artikla
Maksun kohdentaminen 
1.                      
Jos ostajalla on samaa myyjää kohtaan useita
maksuvelvoitteita eikä suoritettu maksu kata niitä kaikkia, ostaja voi
ilmoittaa myyjälle maksun yhteydessä, mille saatavalle maksu on kohdennettava.
2.                      
Jos ostaja ei tee myyjälle 1 kohdassa tarkoitettua
ilmoitusta, myyjä voi kohdentaa maksusuorituksen haluamalleen saatavalle
ilmoittamalla tästä ostajalle kohtuullisen ajan kuluessa. 
3.                      
Edellä olevan 2 kohdan mukainen kohdentaminen ei
ole tehokas, jos se kohdistuu saatavaan, joka ei ole vielä erääntynyt tai joka
on riitautettu.
4.                      
Jos kumpikaan osapuoli ei ole tehnyt tehokasta
kohdentamista, maksu kohdennetaan sille saatavalle, joka täyttää jonkin
seuraavista kriteereistä annetussa järjestyksessä:
(a)         
saatava, joka on jo erääntynyt tai joka erääntyy
ensimmäisenä;
(b)         
saatava, jolle myyjällä ei ole lainkaan vakuutta
tai jolle vakuuksia on vähiten;
(c)         
saatava, joka rasittaa ostajaa eniten; 
(d)         
saatava, joka syntyi ensimmäisenä.
Jos mitään näistä kriteereistä ei voida soveltaa,
maksu kohdennetaan suhteellisesti kaikille saataville.
5.                      
Maksu voidaan kohdentaa 2–4 kohdan nojalla
velvoitteeseen, joka on täytäntöönpanokelvoton vanhentumisen seurauksena, vain
siinä tapauksessa, ettei ole olemassa muuta velvoitetta, johon maksu voitaisiin
kohdentaa näiden kohtien mukaisesti.
6.                      
Minkä tahansa velvoitteen osalta ostajan suorittama
maksu kohdennetaan ensimmäiseksi kuluihin, toiseksi korkoihin ja kolmanneksi
pääomaan, paitsi jos myyjä päättää toisenlaisesta kohdentamisesta.
3 jakso    Toimituksen
vastaanottaminen
129 artikla
Toimituksen vastaanottaminen 
Ostaja täyttää velvollisuutensa ottaa toimitus
vastaan
a)           toteuttamalla kaikki toimet, joita
häneltä voidaan kohtuudella odottaa, jotta myyjä voi täyttää
toimitusvelvoitteensa; ja       
b)           ottamalla vastaan tavarat tai
tavaroihin liittyvät asiakirjat tai digitaalisen sisällön siten kuin
sopimuksessa edellytetään.
130 artikla
Toimitus ennen määrättyä ajankohtaa ja virheellisen määrän toimittaminen 
1.                      
Jos myyjä toimittaa tavaran tai digitaalisen
sisällön ennen määräpäivää, ostajan on otettava toimitus vastaan, paitsi jos
siitä kieltäytyminen on ostajan oikeutetun edun mukaista.
2.                      
Jos myyjä toimittaa tavaraa tai digitaalista
sisältöä vähemmän kuin sopimuksessa määrätään, ostajan on otettava toimitus
vastaan, paitsi jos siitä kieltäytyminen on ostajan oikeutetun edun mukaista.
3.                      
Jos myyjä toimittaa tavaraa tai digitaalista
sisältöä enemmän kuin sopimuksessa määrätään, ostaja voi ottaa yli menevän osan
vastaan tai kieltäytyä sen vastaanottamisesta.
4.                      
Jos ostaja ottaa yli menevän osan vastaan, se
katsotaan toimitetuksi sopimuksen mukaisesti, ja siitä on maksettava sopimuksen
mukaan määräytyvä hinta.
5.                      
Edellä olevaa 4 kohtaa ei sovelleta kuluttajan
kanssa tehtyihin myyntisopimuksiin, jos ostajalla on perusteltu syy uskoa, että
myyjä on toimittanut ylimenevän osan tahallisesti ja erheettä, tietoisena
siitä, että sitä ei ole tilattu. 
6.                      
Tätä artiklaa ei sovelleta sopimukseen, joka koskee
digitaalisen sisällön toimittamista, jos digitaalista sisältöä ei toimiteta
vastikkeeksi kauppahinnan maksamisesta.
13 luku      Myyjän
oikeussuojakeinot
1 jakso    Yleiset säännökset
131 artikla
Yleiskatsaus myyjän oikeussuojakeinoihin 
1.                      
Jos ostaja jättää täyttämättä jonkin
sopimusvelvoitteensa, myyjä voi toteuttaa minkä tahansa seuraavista toimista:
(a)         
vaatia suoritusta tämän luvun 2 jakson mukaisesti;
(b)         
pidättyä oman velvoitteensa suorittamisesta tämän
luvun 3 jakson mukaisesti;
(c)         
purkaa sopimuksen tämän luvun 4 jakson mukaisesti;
ja
(d)         
vaatia kauppahinnalle korkoa tai vahingonkorvausta
16 luvun mukaisesti.
2.                      
Jos ostajan laiminlyöntiin on olemassa perusteltu
syy, myyjä voi vedota mihin tahansa 1 kohdassa mainittuun oikeussuojakeinoon,
suorituksen vaatimista ja vahingonkorvausta lukuun ottamatta.
3.                      
Myyjä ei voi vedota 1 kohdassa mainittuihin
oikeussuojakeinoihin siltä osin kuin myyjä on aiheuttanut ostajan
laiminlyönnin.
4.                      
Eri oikeussuojakeinoja voi käyttää samanaikaisesti,
elleivät ne ole keskenään ristiriidassa. 
2 jakso    Suorituksen
vaatiminen
132 artikla
Oikeus vaatia ostajaa täyttämään velvollisuutensa 
1.                      
Myyjä voi periä erääntyneen kauppahinnan ja vaatia
ostajaa täyttämään myös muut velvollisuutensa.
2.                      
Jos ostaja ei ole vielä ottanut tavaraa tai
digitaalista sisältöä vastaan ja on ilmeistä, että ostaja on haluton
vastaanottamaan suorituksen, myyjä voi silti vaatia ostajaa ottamaan
toimituksen vastaan ja se voi periä kauppahinnan, paitsi jos myyjä olisi voinut
toteuttaa kohtuullisen korvaavan liiketoimen ilman merkittävää rasitusta tai
kustannusta.
3 jakso    Myyjän pidättyminen
suorituksesta 
133 artikla
Oikeus pidättyä suorituksesta 
1.                      
Myyjällä, jonka on määrä täyttää velvoitteensa
samaan aikaan kuin ostaja täyttää tai sen jälkeen kun ostaja on täyttänyt oman
velvoitteensa, on oikeus pidättyä suorituksestaan, kunnes ostaja on tarjoutunut
täyttämään tai yrittänyt täyttää velvoitteensa tai täyttänyt sen. 
2.                      
Myyjä, jonka on määrä täyttää sopimusvelvoitteensa
ennen kuin ostaja täyttää omansa ja jolla on perusteltu syy uskoa, että ostaja
ei täytä velvoitettaan määräaikaan mennessä, voi pidättyä suorituksesta niin
pitkäksi aikaa kuin tämä perusteltu syy on voimassa. Myyjä menettää kuitenkin
oikeutensa pidättyä suorituksesta, jos ostaja antaa velvoitteensa täyttämisestä
riittävän vakuuden tai riittävät takeet.
3.                      
Suoritus, josta voidaan pidättyä tämän artiklan
nojalla, voi olla koko suoritus tai sen osa sen mukaan, mikä on
sopimusvelvoitteen laiminlyönnin perusteella oikeutettua. Jos ostajan
velvoitteet on tarkoitus täyttää erillisinä osina tai ne ovat muutoin
jaettavissa osiin, myyjä voi pidättyä vain siihen osaan liittyvästä
suorituksesta, jota ei ole täytetty, paitsi jos ostajan laiminlyönti on
sellainen, että myyjän on sen vuoksi perusteltua pidättyä suorituksesta
kokonaisuudessaan.
4 jakso    Sopimuksen
purkaminen
134 artikla
Purkaminen sopimusvelvoitteen olennaisen laiminlyönnin vuoksi 
Myyjä voi purkaa sopimuksen 8 artiklassa
tarkoitetussa merkityksessä, jos ostajan laiminlyönti on olennainen 87 artiklan
2 kohdassa tarkoitetussa merkityksessä.
135 artikla
Sopimuksen purkaminen viivästyksen vuoksi sen jälkeen kun suoritukselle on
annettu lisäaikaa purkamisilmoituksella 
1.                      
Myyjä voi purkaa sopimuksen sellaisen suorituksen
viivästymisen nojalla, joka ei itsessään ole olennainen, jos myyjä on asettanut
purkamisilmoituksessa suoritukselle kohtuullisen lisäajan, mutta ostaja ei
täytä velvoitettaan tuon ajan kuluessa. 
2.                      
Määräaika katsotaan kohtuulliseksi, jos ostaja ei
vastusta sitä ilman aiheetonta viivytystä. Elinkeinonharjoittajan ja kuluttajan
välisissä sopimussuhteissa suoritukselle annettu lisäaika ei saa päättyä ennen
167 artiklan 2 kohdassa mainittua 30 päivän määräaikaa.
3.                      
Jos purkamisilmoituksessa sanotaan, että sopimuksen
voimassaolo päättyy automaattisesti, jos ostaja ei täytä velvoitettaan
asetetussa määräajassa, sopimuksen voimassaolo päättyy tuon määräajan päätyttyä
ilman erillistä ilmoitusta.
4.                      
Kun kyseessä on kuluttajan kanssa tehty
myyntisopimus, osapuolet eivät voi kuluttajan vahingoksi sulkea pois tämän artiklan
soveltamista tai poiketa siitä tai muuttaa sen vaikutuksia.
136 artikla
Purkaminen ennakoidun laiminlyönnin vuoksi 
Myyjä voi purkaa sopimuksen ennen suorituksen
toteuttamisajankohtaa, jos ostaja on ilmoittanut tai on muutoin selvää, että
suorituksen toteuttamatta jääminen on odotettavissa ja laiminlyönti olisi
olennainen.
137 artikla
Purkamisoikeuden soveltamisala 
1. Jos ostajan sopimusvelvoitteet on tarkoitus
suorittaa erillisinä osina tai ne ovat muutoin jaettavissa osiin ja on olemassa
tämän jakson mukainen peruste purkaa velvoitteista tietty osa, johon osa myyjän
velvoitteista voidaan suhteuttaa, myyjä voi purkaa ainoastaan tämän osan
sopimuksesta.
2. Edellä olevaa 1 kohtaa ei sovelleta, jos
laiminlyönti on olennainen suhteessa koko sopimukseen.
3. Jos ostajan sopimusvelvoitteita ei ole
tarkoitus suorittaa erillisinä osina, myyjä voi purkaa sopimuksen vain jos
laiminlyönti on olennainen suhteessa koko sopimukseen.
138 artikla
Purkamisilmoitus 
Tämän jakson mukaista sopimuksen
purkamisoikeutta käytetään antamalla ostajalle purkamisilmoitus.
139 artikla
Purkamisoikeuden menettäminen 
1.                      
Jos suoritus on toteutettu myöhässä tai toteutettu
suoritus ei muutoin vastaa sopimusta, myyjä menettää tämän jakson mukaisen
purkamisoikeuden, paitsi jos purkamisilmoitus tehdään kohtuullisessa ajassa
siitä kun suorituksen toteuttaminen tai sen virheellisyys tuli tai sen voidaan
olettaa tulleen myyjän tietoon.
2.                      
Myyjä menettää oikeutensa purkaa sopimus 136
artiklan mukaisella ilmoituksella, paitsi jos myyjä antaa purkamisilmoituksen
kohtuullisessa ajassa sen jälkeen kun oikeus on syntynyt.
3.                      
Jos ostaja ei ole maksanut kauppahintaa tai on
syyllistynyt johonkin muuhun olennaiseen laiminlyöntiin, myyjä säilyttää
oikeutensa purkaa sopimus.
14 luku      Vaaranvastuun
siirtyminen
1 jakso    Yleiset säännökset 
140 artikla
Vaaranvastuun siirtymisen vaikutus
Tavaran tai digitaalisen sisällön häviäminen
tai vahingoittuminen sen jälkeen, kun vaaranvastuu on siirtynyt ostajalle, ei
vapauta ostajaa velvollisuudesta maksaa kauppahinta, ellei häviäminen tai
vahingoittuminen johdu myyjän teosta tai laiminlyönnistä.
141 artikla
Tavaran tai digitaalisen sisällön toteaminen sopimuksessa tarkoitetuksi
Vaaranvastuu ei siirry ostajalle, ennen kuin
tavara tai digitaalinen sisältö on selvästi todettu sopimuksessa tarkoitetuksi
tavaraksi tai digitaaliseksi sisällöksi joko alkuperäisessä sopimuksessa,
ostajalle tehdyllä ilmoituksella tai muulla tavoin.
2 jakso    Vaaranvastuun
siirtyminen kuluttajan kanssa tehdyissä myyntisopimuksissa
142 artikla
Vaaranvastuun siirtyminen kuluttajan kanssa tehdyssä myyntisopimuksessa
1.                      
Kun kyseessä on kuluttajan kanssa tehty
myyntisopimus, vaaranvastuu siirtyy, kun kuluttaja tai muu kuluttajan tätä
tarkoitusta varten nimeämä kolmas, joka ei voi olla rahdinkuljettaja, on saanut
tosiasialliseen hallintaansa tavaran tai sen aineellisen välineen, jolla
digitaalinen sisältö toimitetaan.
2.                      
Kun sopimus koskee muutoin kuin aineellisella
välineellä toimitettavan digitaalisen sisällön toimittamista, vaaranvastuu
siirtyy, kun kuluttaja tai kuluttajan tätä tarkoitusta varten nimeämä kolmas on
saanut digitaalisen sisällön haltuunsa. 
3.                      
Edellä olevaa 1 ja 2 kohtaa ei sovelleta, jos
kuluttaja laiminlyö velvollisuutensa ottaa tavara tai digitaalinen sisältö
vastaan ilman 88 artiklan mukaista perusteltua syytä, paitsi jos kyseessä on
etäsopimus tai muualla kuin elinkeinonharjoittajan toimitiloissa tehty sopimus.
Siinä tapauksessa vaaranvastuu siirtyy silloin, kun kuluttaja tai kuluttajan
nimeämä kolmas olisi saanut tavaran tosiasialliseen hallintaansa tai
digitaalisen sisällön haltuunsa siinä tapauksessa, että niiden vastaanottamista
koskeva velvollisuus olisi täytetty.
4.                      
Jos kuluttaja järjestää tavaran tai aineellisella
välineellä toimitettavan digitaalisen sisällön kuljetuksen ilman, että
elinkeinonharjoittaja oli tarjonnut tällaista vaihtoehtoa, vaaranvastuu
siirtyy, kun tavarat tai aineellisella välineellä toimitettu digitaalinen
sisältö luovutetaan rahdinkuljettajalle, sanotun kuitenkaan rajoittamatta
kuluttajan oikeuksia rahdinkuljettajaa vastaan.
5.                      
Osapuolet eivät voi kuluttajan vahingoksi sulkea
pois tämän artiklan soveltamista tai poiketa siitä tai muuttaa sen vaikutuksia.
3 jakso    Vaaranvastuun
siirtyminen elinkeinonharjoittajien välillä tehdyissä sopimuksissa
143 artikla
Vaaranvastuun siirtymisajankohta
1.                      
Kun kyseessä on elinkeinonharjoittajien välinen
sopimus, vaaranvastuu siirtyy, kun ostaja ottaa vastaan tavaroiden tai
digitaalisen sisällön tai tavaroihin liittyvien asiakirjojen toimituksen. 
2.                      
Edellä olevaa 1 kohtaa sovelletaan, jollei 144–146
artiklasta muuta johdu.
144 artikla
Ostajan määrättäväksi asetetut tavarat
1.                      
Jos tavarat tai digitaalinen sisältö asetetaan
ostajan määrättäväksi ja ostaja tietää tämän, vaaranvastuu siirtyy ostajalle
silloin kun tavarat tai digitaalinen sisältö olisi pitänyt ottaa vastaan,
paitsi jos ostajalla oli oikeus pidättyä toimituksen vastaanottamisesta 113
artiklan nojalla.
2.                      
Jos tavarat tai digitaalinen sisältö asetetaan
ostajan määrättäväksi muualla kuin myyjän liikepaikassa, vaaranvastuu siirtyy
silloin kun toimituksen on määrä tapahtua ja ostaja tietää, että tavarat tai
digitaalinen sisältö on asetettu hänen määrättäväkseen kyseisessä paikassa.
145 artikla
Tavaran kuljetus
1.                      
Tätä artiklaa sovelletaan myyntisopimuksiin, joihin
sisältyy tavaran kuljetus.
2.                      
Jos myyjä ei ole velvollinen luovuttamaan tavaraa
määrätyssä paikassa, vaaranvastuu siirtyy ostajalle, kun tavara luovutetaan
ensimmäisen rahdinkuljettajan hallintaan sopimuksen mukaisesti ostajalle
kuljetettavaksi.
3.                      
Jos myyjän on määrä luovuttaa tavara
rahdinkuljettajan hallintaan määrätyssä paikassa, vaaranvastuu ei siirry
ostajalle ennen kuin tavara luovutetaan kyseisessä paikassa rahdinkuljettajan
hallintaan.
4.                      
Se, että myyjällä on oikeus pidättyä luovuttamasta
tavarasta määräämiseen oikeuttavia asiakirjoja, ei vaikuta vaaranvastuun
siirtymiseen.
146 artikla
Kuljetettavana olevan tavaran myynti
1.                      
Tätä artiklaa sovelletaan myyntisopimuksiin, joihin
sisältyy kuljetettavana olevan tavaran myynti.
2.                      
Vaaranvastuu siirtyy ostajalle siitä hetkestä,
jolloin tavarat luovutettiin ensimmäiselle rahdinkuljettajalle. Jos olosuhteet
niin osoittavat, vaaranvastuu siirtyy kuitenkin ostajalle sopimuksen
tekohetkellä.
3.                      
Jos myyjä kaupantekohetkellä tiesi tai hänen
voidaan olettaa tienneen, että tavara oli hävinnyt tai vahingoittunut, eikä hän
ilmoittanut tästä ostajalle, vaaranvastuu häviämisestä tai vahingoittumisesta
on kuitenkin myyjällä.
V osa       Myyntisopimukseen liittyvän palvelusopimuksen osapuolten
velvollisuudet ja oikeussuojakeinot 
15 luku      Osapuolten
velvollisuudet ja oikeussuojakeinot 
1 jakso    Eräiden yleisten sääntöjen soveltaminen
myyntisopimuksiin
147 artikla
Eräiden yleisten sääntöjen soveltaminen myyntisopimuksiin
1.                      
Tähän osaan sovelletaan 9 luvun sääntöjä.
2.                      
Jos myyntisopimus tai digitaalisen sisällön
toimittamista koskeva sopimus puretaan, myös siihen liittyvät palvelusopimukset
purkautuvat.
2 jakso    Palveluntarjoajan
velvollisuudet
148 artikla
Velvollisuus tuloksiin nähden ja huolellisuutta ja taitoa koskeva
velvollisuus 
1.                      
Palveluntarjoajan on täytettävä sopimuksessa
määritelty erityinen tulostavoite. 
2.                      
Jos sopimuksessa ei nimenomaisesti tai
implisiittisesti aseteta tavoitteeksi minkään erityisen tuloksen saavuttamista,
palveluntarjoajan on suoritettava sopimukseen liittyvä palvelu sellaisella
huolella ja taidolla, jota järkevä ja huolellinen palveluntarjoaja käyttäisi,
ja lain tai muiden kyseiseen palveluun sovellettavien sitovien oikeussääntöjen
mukaisesti.
3.                      
Palveluntarjoajalta vaadittavan kohtuullisen
huolellisuuden ja taidon määrittämiseksi on otettava huomioon muun muassa
seuraavat seikat: 
(a)         
niiden riskien luonne, suuruus, toistuvuus ja
ennakoitavuus, jotka liittyvät sopimukseen liittyvän palvelun suorittamiseen
asiakkaan hyväksi; 
(b)         
jos vahinkoa on aiheutunut, niiden varotoimien
kustannukset, joiden avulla kyseisen tai vastaavan vahingon aiheutuminen olisi
voitu estää; ja
(c)         
sopimukseen liittyvän palvelun suorittamiseen
käytettävissä oleva aika. 
4.                      
Jos elinkeinonharjoittajan ja kuluttajan välisessä
sopimuksessa tarkoitettu palvelu kattaa tavaroiden asennuksen, asennus on
suoritettava siten, että asennetut tavarat ovat sopimuksen mukaiset 101
artiklassa vaaditulla tavalla.
5.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois
2 kohdan soveltamista tai poiketa siitä tai muuttaa sen vaikutuksia.
149 artikla
Velvollisuus estää vahinko
Palveluntarjoajan on toteutettava kohtuulliset
toimet estääkseen sopimukseen liittyvän palvelun suorittamisen yhteydessä tai
sen seurauksena tavaroille tai digitaaliselle sisällölle aiheutuva vahinko tai
ruumiinvamma tai muu menetys tai vahinko. 
150 artikla
Kolmannen suoritus
1.                      
Palveluntarjoaja voi uskoa sopimuksen suorittamisen
toiselle henkilölle, paitsi jos edellytetään palveluntarjoajan henkilökohtaista
suoritusta. 
2.                      
Palveluntarjoaja, joka uskoo suorituksen toiselle
henkilölle, on edelleen vastuussa suorituksesta.
3.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois
2 kohdan soveltamista tai poiketa siitä tai muuttaa sen vaikutuksia.
151 artikla
Velvollisuus toimittaa lasku
Jos sopimukseen liittyvästä palvelusta on
maksettava erikseen eikä kauppahinta ole sopimuksen tekoajankohtana sovittu
kiinteä summa, palveluntarjoajan on toimitettava asiakkaalle lasku, jossa
selvitetään selkeästi ja ymmärrettävästi, miten kauppahinta on laskettu.
152 artikla
Velvollisuus varoittaa odottamattomista tai epätaloudellisista
kustannuksista
1.                      
Palveluntarjoajan on varoitettava asiakasta ja
pyydettävä tämän suostumus jatkaa toimintaa, jos
(a)         
sopimukseen liittyvän palvelun kustannukset
olisivat suuremmat kuin mitä palveluntarjoaja on aiemmin ilmoittanut
asiakkaalle; tai 
(b)         
sopimukseen liittyvä palvelu maksaisi enemmän kuin
tavaran tai digitaalisen sisällön arvo sen jälkeen kun palvelu on suoritettu,
siltä osin kuin palveluntarjoaja on tietoinen tästä.
2.                      
Jos palveluntarjoaja ei saa asiakkaan suostumusta 1
kohdan mukaisesti, hänellä ei ole oikeutta vaatia kauppahintaa, joka ylittää
aiemmin ilmoitetut kustannukset, tai, tilanteen mukaan, tavaran tai
digitaalisen sisällön arvoa sen jälkeen kun sopimukseen liittyvä palvelu on
suoritettu.
3 jakso    Asiakkaan
velvollisuudet
153 artikla
Kauppahinnan maksaminen
1.                      
Asiakkaan on maksettava kauppahinta, joka
sopimukseen liittyvästä palvelusta vaaditaan sopimuksen mukaisesti.
2.                      
Kauppahinta on maksettava, kun sopimukseen liittyvä
palvelu on suoritettu ja palvelun kohde on asiakkaan käytettävissä.
154 artikla
Pääsy asiakkaan tiloihin
Jos palveluntarjoajan on päästävä asiakkaan
tiloihin sopimukseen liittyvän palvelun suorittamista varten, asiakkaan on
sallittava tällainen pääsy kohtuullisina aikoina.
4 jakso    Oikeussuojakeinot
155 artikla
Asiakkaan oikeussuojakeinot
1.                      
Jos palveluntarjoaja jättää täyttämättä jonkin
sopimusvelvoitteensa, asiakkaalla on tässä artiklassa säädetyin mukautuksin
samat oikeussuojakeinot kuin ostajalla 11 luvun mukaisesti, eli
(a)         
oikeus vaatia erillistä suoritusta;
(b)         
oikeus pidättyä omasta suorituksestaan;
(c)         
oikeus purkaa sopimus;
(d)         
oikeus hinnanalennukseen; ja
(e)         
oikeus vaatia vahingonkorvausta.
2.                      
Ellei 3 kohdasta muuta johdu, asiakkaan
oikeussuojakeinot riippuvat palveluntarjoajan oikeudesta oikaista virhe,
riippumatta siitä, onko asiakas kuluttaja. 
3.                      
Jos kyseessä on 101 artiklassa tarkoitettu
kuluttajan kanssa tehtyyn myyntisopimukseen liittyvä virheellinen asennus,
kuluttajan oikeussuojakeinot eivät riipu palveluntarjoajan oikeudesta oikaista
virhe. 
4.                      
Jos asiakas on kuluttaja, hänellä on oikeus purkaa
sopimus siihen liittyvää palvelua koskevan virheen perusteella, paitsi jos
virhe on merkityksetön. 
5.                      
Sovelletaan 11 luvun säännöksiä tarvittavin
mukautuksin, joita ovat erityisesti seuraavat:
(a)         
kun kyseessä on palveluntarjoajan oikeus oikaista
virhe elinkeinonharjoittajan ja kuluttajan välisissä sopimussuhteissa, 109
artiklan 5 kohdassa tarkoitettu kohtuullinen aika ei saa olla enempää kuin 30
päivää; 
(b)         
111 ja 112 artiklaa ei sovelleta
sopimuksenvastaisen suorituksen oikaisemiseen; ja
(c)         
sovelletaan 156 artiklaa 122 artiklan sijasta.
156 artikla
Virheestä ilmoittamista koskeva vaatimus elinkeinonharjoittajien välisiin
myyntisopimuksiin liittyvissä palvelusopimuksissa
1.                      
Kun kyseessä on elinkeinonharjoittajien väliseen
myyntisopimukseen liittyvä palvelusopimus, asiakas voi vedota virheeseen vain
jos hän ilmoittaa siitä palveluntarjoajalle kohtuullisessa ajassa ja täsmentää,
minkälaisesta virheestä on kysymys. 
Ajan kuluminen alkaa sopimukseen liittyvän
palvelun suoritusajankohdasta tai siitä kun asiakas havaitsee tai hänen voidaan
olettaa havainneen virheen, sen mukaan kumpi ajankohta on myöhäisempi. 
2.                      
Palveluntarjoajalla ei ole oikeutta vedota tämän
artiklan säännöksiin, jos virhe liittyy tosiseikkoihin, joista palveluntarjoaja
tiesi tai hänen voitiin olettaa tienneen ja joista hän ei ilmoittanut
asiakkaalle.
157 artikla
Palveluntarjoajan oikeussuojakeinot 
1.                      
Jos asiakas jättää täyttämättä jonkin
sopimusvelvoitteensa, palveluntarjoajalla on 2 kohdassa esitetyin mukautuksin
samat oikeussuojakeinot kuin myyjällä 13 luvun mukaisesti, eli
(a)         
oikeus vaatia suoritusta;
(b)         
oikeus pidättyä omasta suorituksestaan;
(c)         
oikeus purkaa sopimus; ja
(d)         
oikeus vaatia kauppahinnalle korkoa tai
vahingonkorvausta.
2.                      
Sovelletaan 13 luvun säännöksiä tarvittavin
mukautuksin. Erityisesti sovelletaan 158 artiklaa 132 artiklan 2 kohdan
sijasta.
158 artikla
Asiakkaan oikeus kieltäytyä suorituksesta 
1.                      
Asiakas voi milloin tahansa ilmoittaa
palveluntarjoajalle, että sopimukseen liittyvän palvelun suoritus tai sitä
täydentävät suoritukset eivät ole enää tarpeen.
2.                      
Jos 1 kohdan mukainen ilmoitus tehdään,
(e)         
palveluntarjoajalla ei ole enää oikeutta eikä
velvollisuutta tarjota kyseistä palvelua; ja
(f)           
jos purkamisperustetta ei ole olemassa minkään muun
säännöksen nojalla, asiakas on edelleen velvollinen maksamaan kauppahinnan,
josta vähennetään kustannukset, jotka ovat säästyneet tai joiden voidaan
olettaa säästyneen palveluntarjoajalta siksi, että sen ei ole tarvinnut saattaa
suoritusta loppuun.
3.                      
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois tämän
artiklan soveltamista tai poiketa siitä tai muuttaa sen vaikutuksia.
VI osa     Vahingonkorvaus
ja korko
16 luku      Vahingonkorvaus
ja korko
1 jakso    Vahingonkorvaus
159 artikla
 Oikeus vahingonkorvaukseen 
1.                      
Velkojalla on oikeus saada vahingonkorvausta
menetyksestä, joka johtuu velalliselle kuuluvan velvoitteen laiminlyönnistä,
paitsi jos laiminlyöntiin on perusteltu syy.
2.                      
Menetys, josta voidaan periä vahingonkorvausta,
kattaa myös tulevat menetykset, joita velallinen voi olettaa aiheutuvan.
160 artikla
Vahingonkorvauksen yleinen määrä 
Vahingonkorvaus velalliselle kuuluvan
velvoitteen laiminlyönnistä johtuvasta menetyksestä on yleensä rahamäärä, joka
asettaa velkojan siihen asemaan, jossa velkoja olisi ollut, jos velvoite olisi
täytetty asianmukaisella tavalla tai, jos tämä ei ole mahdollista,
mahdollisimman lähelle tätä asemaa. Tällainen vahingonkorvaus kattaa sekä
velkojalle aiheutuneen menetyksen että velkojalta saamatta jääneen voiton. 
161 artikla
Menetyksen ennakoitavuus 
Velallinen on vastuussa ainoastaan
menetyksestä, jonka hän ennakoi tai joka hänen voidaan olettaa ennakoineen
velvoitteen laiminlyönnin seuraukseksi sopimuksen tekoajankohtana.
162 artikla
Velkojasta johtuva menetys 
Velallinen ei ole vastuussa velkojalle
aiheutuneesta menetyksestä siltä osin kuin velkoja on myötävaikuttanut
laiminlyönnin syntymiseen tai sen vaikutuksiin.
163 artikla
Menetyksen rajoittaminen 
1.                      
Velallinen ei ole vastuussa velkojalle
aiheutuneesta menetyksestä siltä osin kuin velkoja olisi kohtuullisia toimia
toteuttamalla voinut rajoittaa menetystä.
2.                      
Velkojalla on oikeus periä takaisin kohtuulliset
kustannukset, jotka sille aiheutuivat siksi, että se yritti rajoittaa
menetystä.
164 artikla
Korvaava liiketoimi 
Velkojalla, joka on purkanut sopimuksen joko
osittain tai kokonaan ja toteuttanut korvaavan liiketoimen kohtuullisen ajan
kuluessa ja kohtuullisella tavalla, on oikeus, siltä osin kuin sillä on oikeus
vahingonkorvaukseen, saada purettuun sopimukseen perustuvan toimituksen arvon
ja korvaavaan liiketoimeen perustuvan toimituksen arvon välinen erotus sekä
vahingonkorvaus mahdollisista muista menetyksistä.
165 artikla
Käypä hinta 
Jos velkoja on purkanut sopimuksen eikä ole
toteuttanut korvaavaa liiketointa, mutta suorituksella on käypä hinta,
velkojalla on oikeus, siltä osin kuin sillä on oikeus vahingonkorvaukseen,
saada sopimukseen perustuvan kauppahinnan ja purkamisajankohdan mukaisen käyvän
hinnan välinen erotus sekä vahingonkorvaus mahdollisista muista menetyksistä.
2 jakso Viivästyskorko:
Yleiset säännökset 
166 artikla
Viivästyskorko 
1.                      
Jos rahasumman maksaminen on viivästynyt,
velkojalla on ilman erillistä ilmoitusta oikeus periä tuosta summasta
viivästyskorkoa alkaen maksun erääntymisestä siihen kun se maksetaan, 2
kohdassa määritetyn koron mukaisesti.
2.                      
Maksun viivästymisestä perittävä korko määräytyy
seuraavasti:
(a)         
kun velkojan vakinainen asuinpaikka on
jäsenvaltiossa, jonka rahayksikkö on euro, tai kolmannessa maassa,
korkoprosentti on Euroopan keskuspankin viimeisimpään
perusrahoitusoperaatioonsa ennen kyseisen puolivuotiskauden ensimmäistä
kalenteripäivää soveltama korko, tai vaihtuvakorkoisten huutokauppamenettelyjen
tuloksena Euroopan keskuspankin viimeisimpiin perusrahoitusoperaatioihinsa
soveltama marginaalikorko, korotettuna kahdella prosenttiyksiköllä; 
(b)         
kun velkojan vakinainen asuinpaikka on
jäsenvaltiossa, jonka rahayksikkö ei ole euro, viitekorko on sen kansallisen
keskuspankin asettama vastaava korko korotettuna kahdella prosenttiyksiköllä. 
3.                      
Velkoja voi periä vahingonkorvausta mahdollisesta
muusta menetyksestä.
167 artikla
Kuluttajalta perittävä viivästyskorko 
1.                      
Jos velallinen on kuluttaja, maksuviivästyksestä
perittävä korko erääntyy 166 artiklan mukaisesti vain jos laiminlyöntiin ei ole
perusteltua syytä.
2.                      
Viivästyskoron kertyminen alkaa vasta 30 päivän
kuluttua siitä kun velkoja on ilmoittanut velalliselle velvoitteesta maksaa
korkoa ja koron suuruuden. Tämä ilmoitus voidaan antaa jo ennen kuin maksu
erääntyy.
3.                      
Sopimusehto, jossa vahvistetaan korkeampi
viivästyskorko kuin 166 artiklassa, tai määrätään koron kertyminen alkamaan
tämän artiklan 2 kohdassa määritettyä ajankohtaa aikaisemmin, ei ole sitova
siltä osin kuin tämä olisi 83 artiklassa tarkoitetussa merkityksessä
kohtuutonta. 
4.                      
Maksuviivästyksestä perittävää korkoa ei saa lisätä
pääomaan tuottamaan korkoa.
5.                      
Osapuolet eivät voi kuluttajan vahingoksi sulkea
pois tämän artiklan soveltamista tai poiketa siitä tai muuttaa sen vaikutuksia.
3 jakso    Elinkeinonharjoittajan
maksuviivästys
168 artikla
Viivästyskorko ja koron kertyminen 
1.                      
Jos elinkeinonharjoittaja viivyttää tavaroiden tai
digitaalisen sisällön toimittamista tai niihin liittyvien palvelujen
suorittamista koskevaan sopimukseen perustuvan kauppahinnan maksamista ilman 88
artiklassa tarkoitettua perusteltua syytä, viivästyksestä peritään korkoa tämän
artiklan 5 kohdassa täsmennetyn koron mukaisesti.
2.                      
Jäljempänä 5 kohdassa täsmennetty korko alkaa
kertyä sopimuksessa määrättyä maksupäivää tai siinä määrätyn maksuajan
päättymistä seuraavasta päivästä lukien. Jos tällaista maksupäivää tai -aikaa
ei ole sovittu, kyseinen korko alkaa kertyä 
(a)         
30 päivän kuluttua päivästä, jona velallinen on
vastaanottanut laskun tai sitä vastaavan maksuvaatimuksen; tai
(b)         
30 päivän kuluttua tavaran, digitaalisen
sisällön tai niihin liittyvien palvelujen vastaanottamispäivästä, jos a
alakohdassa tarkoitettu päivämäärä on aikaisempi tai siitä ei ole varmuutta tai
jos on epävarmaa, milloin velallinen on vastaanottanut laskun tai sitä
vastaavan maksuvaatimuksen.
3.                      
Jos tavaran, digitaalisen sisällön tai niihin
liittyvien palvelujen sopimuksenmukaisuus on varmistettava hyväksymis- tai
tarkistusmenettelyllä, 2 kohdan b alakohdassa tarkoitettu 30 päivän määräaika
alkaa hyväksymispäivästä tai tarkistusmenettelyn päättymispäivästä.
Tarkistusmenettelyn enimmäiskesto ei saa olla enemmän kuin 30 päivää tavaran
tai digitaalisen sisällön toimittamispäivästä tai niihin liittyvien palvelujen
suorittamispäivästä, paitsi jos sopimuspuolet nimenomaisesti ovat sopineet
muuta ja kyseinen sopimus ei ole 170 artiklassa tarkoitetussa merkityksessä
kohtuuton.
4.                      
Edellä 2 kohdassa määritetty maksuaika ei saa olla
enemmän kuin 60 päivää, paitsi jos sopimuspuolet nimenomaisesti ovat sopineet
muuta ja kyseinen sopimus ei ole 170 artiklassa tarkoitetussa merkityksessä
kohtuuton.
5.                      
Maksun viivästymisestä perittävä korko määräytyy
seuraavasti:
(a)         
kun velkojan vakinainen asuinpaikka on
jäsenvaltiossa, jonka rahayksikkö on euro, tai kolmannessa maassa,
korkoprosentti on Euroopan keskuspankin viimeisimpään
perusrahoitusoperaatioonsa ennen kyseisen puolivuotiskauden ensimmäistä
kalenteripäivää soveltama korko, tai vaihtuvakorkoisten huutokauppamenettelyjen
tuloksena Euroopan keskuspankin viimeisimpiin perusrahoitusoperaatioihinsa
soveltama marginaalikorko, korotettuna kahdeksalla prosenttiyksiköllä;
(b)         
kun velkojan vakinainen asuinpaikka on
jäsenvaltiossa, jonka rahayksikkö ei ole euro, viitekorko on sen kansallisen
keskuspankin asettama vastaava korko korotettuna kahdeksalla
prosenttiyksiköllä.
6.                      
Velkoja voi periä vahingonkorvausta mahdollisesta
muusta menetyksestä.
169 artikla
Perintäkulujen korvaaminen 
1.                      
Kun viivästyskorko tulee maksettavaksi 168 artiklan
mukaisesti, velkojalla on oikeus saada velalliselta vähintään 40 euron kiinteä
summa tai sitä vastaava määrä siinä valuutassa, jossa kauppahinta sopimuksen
mukaan on maksettava, korvauksena velkojan perintäkuluista.
2.                      
Velkojalla on oikeus saada velalliselta
1 kohdassa tarkoitetun kiinteän summan lisäksi kohtuullinen korvaus perintäkuluista,
jotka ylittävät tämän kiinteän summan ja ovat aiheutuneet velallisen
maksuviivästyksestä.
170 artikla
Viivästyskorkoon liittyvät kohtuuttomat sopimusehdot 
1.                      
Sopimusehto, joka koskee maksupäivää tai ‑aikaa,
viivästyskorkoa tai perintäkulujen korvaamista, ei ole sitova siltä osin kuin
ehto on kohtuuton. Ehto on kohtuuton, jos se poikkeaa karkeasti hyvästä
liiketavasta kunniallisen ja vilpittömän menettelyn vastaisella tavalla, kun
otetaan huomioon kaikki asiaan liittyvät olosuhteet, mukaan lukien tavaran,
digitaalisen sisällön tai niihin liittyvän palvelun luonne. 
2.                      
Edellä olevan 1 kohdan soveltamista varten pidetään
kohtuuttomana sopimusehtoa, jossa määrättävä maksupäivä tai -aika tai
viivästyskorko on velkojan kannalta epäedullisempi kuin 167 tai 168 artiklassa
määrätty maksupäivä tai ‑aika tai korko, tai ehtoa, jossa perintäkuluista
määrättävä korvaus on pienempi kuin 169 artiklassa määrätty määrä.
3.                      
Edellä olevan 1 kohdan soveltamista varten
katsotaan, että sopimusehto, jossa viivästyskorko tai korvaus perintäkuluista
suljetaan pois, on aina kohtuuton. 
171 artikla
Pakottavuus 
Osapuolet eivät voi sulkea pois tämän jakson
soveltamista tai poiketa siitä tai muuttaa sen vaikutuksia. 
VII osa    Palauttaminen
17 luku
Palauttaminen
172 artikla
Palauttaminen sopimuksesta vapautumisen tai sopimuksen purkamisen vuoksi 
1.                      
Jos jompikumpi osapuoli vapautuu sopimuksesta tai
purkaa sopimuksen, kummallakin osapuolella, jäljempänä ’vastaanottaja’, on
velvollisuus palauttaa se, minkä se on saanut toiselta osapuolelta, jäljempänä
’sopimussuoritus’. 
2.                      
Velvollisuus palauttaa sopimussuoritus kattaa myös
siitä johtuvan tuoton tai hyödyn. 
3.                      
Kun purettu sopimus koskee tavaroiden toimittamista
erissä tai osina, sopimussuorituksen palauttaminen ei koske sellaisia eriä tai
osia, joiden osalta kumpikin sopimuspuoli on täyttänyt velvoitteensa
kokonaisuudessaan, tai jos suorituksen kauppahinta on maksettava 8 artiklan 2
kohdan nojalla, paitsi jos sopimus on luonteeltaan sellainen, että
osasuorituksella ei ole arvoa jommallekummalle osapuolelle. 
173 artikla
Rahallisen arvon suorittaminen 
1.                      
Jos suoritusta ja siitä mahdollisesti saatua
tuottoa tai hyötyä ei voida palauttaa, tai jos kyseessä on digitaalinen sisältö
riippumatta siitä, oliko se toimitettu aineellisella välineellä, vastaanottajan
on maksettava suorituksen arvo rahassa. Jos palauttaminen olisi mahdollista,
mutta aiheuttaisi kohtuutonta rasitusta tai kuluja, vastaanottaja voi päättää
maksaa suorituksen arvon rahassa sillä edellytyksellä, että tämä ei vahingoita
toisen osapuolen omistukseen perustuvia intressejä.
2.                      
Tavaran rahallinen arvo on se arvo, joka tavaralla
olisi ollut silloin kun maksu on suoritettava, jos vastaanottaja olisi pitänyt
tavaran itsellään siihen asti ilman tuhoutumista tai huonontumista.
3.                      
Jos asiakas vapautuu myyntisopimukseen liittyvästä
palvelusopimuksesta tai purkaa sen, kun kyseinen palvelu on suoritettu kokonaan
tai osittain, suorituksen rahallinen arvo on määrä, jonka asiakas säästi
ottamalla palvelun vastaan.
4.                      
Kun kyseessä on digitaalinen sisältö, suorituksen
rahallinen arvo on määrä, jonka asiakas säästi käyttämällä kyseistä
digitaalista sisältöä.
5.                      
Kun vastaanottaja on saanut tavaroiden tai
digitaalisen sisällön sijasta korvaavan suorituksen rahana tai
luontoissuorituksena ja kun vastaanottaja tiesi tai hänen voidaan olettaa
tienneen sopimuksesta vapautumisen tai sen purkamisen perusteista, toinen
osapuoli voi vaatia korvaavan suorituksen tai sen rahallisen arvon
palauttamista. Kun vastaanottaja on saanut tavaroiden tai digitaalisen sisällön
sijasta korvaavan suorituksen rahana tai luontoissuorituksena eikä hän tiennyt
eikä hänen voida olettaa tienneen sopimuksesta vapautumisen tai sen purkamisen
perusteista, hän voi päättää palauttaa korvaavan suorituksen tai sen rahallisen
arvon. 
6.                      
Kun kyseessä on digitaalinen sisältö, jota ei
toimiteta vastikkeeksi kauppahinnan maksamisesta, palautusta ei tehdä. 
174 artikla
Käyttöhyödystä maksaminen ja varojen hallussapidosta kertyvä korko 
1.                      
Jos vastaanottaja on käyttänyt tavaroita, hänen on
maksettava toiselle osapuolelle tämän käytön rahallinen arvo asianomaiselta
ajanjaksolta, jos
(a)         
sopimuksesta vapautuminen tai sen purkaminen johtui
vastaanottajasta;
(b)         
vastaanottaja oli ennen tuon ajan alkamista
tietoinen sopimuksesta vapautumisen tai sen purkamisen perusteesta; tai
(c)         
olisi kohtuutonta sallia vastaanottajan käyttää
tavaraa maksutta tuona aikana ottaen huomioon tavaran luonne sekä käytön luonne
ja määrä ja muiden kuin purkamista koskevien oikeussuojakeinojen saatavuus. 
2.                      
Jos vastaanottajan on palautettava rahasuoritus,
hänen on maksettava sille korkoa 166 artiklassa määrätyn korkoasteen
mukaisesti, jos
(a)         
toisen osapuolen on maksettava käytöstä; tai 
(b)         
jos vastaanottaja oli aiheuttanut sopimuksesta
vapautumisen petoksen, uhkauksen tai hyväksikäytön vuoksi.
3.                      
Tämän luvun soveltamista varten vastaanottajan ei
tarvitse maksaa vastaanottamiensa tavaroiden käytöstä eikä korkoa
hallussapitämistään varoista missään muissa kuin 1 ja 2 kohdassa kuvatuissa
olosuhteissa.
175 artikla
Kulujen korvaaminen
1.                      
Jos vastaanottajalle on aiheutunut tavaroista tai digitaalisesta
sisällöstä kustannuksia, hänellä on oikeus saada korvaus siltä osin kuin
kustannuksista on ollut hyötyä toiselle osapuolelle, edellyttäen että
kustannukset aiheutuivat aikana, jolloin vastaanottaja ei tiennyt eikä hänen
voida olettaa tienneen sopimuksesta vapautumisen tai sen purkamisen
perusteista.
2.                      
Vastaanottajalla, joka tiesi tai jonka voidaan
olettaa tienneen sopimuksesta vapautumisen tai sen purkamisen perusteista, on
oikeus saada korvaus vain sellaisista kustannuksista, jotka olivat tarpeen
tavaran tai digitaalisen sisällön suojaamiseksi katoamiselta tai arvon
alenemiselta, edellyttäen että vastaanottajalla ei ollut tilaisuutta pyytää
neuvoa toiselta osapuolelta.
176 artikla
Tasapuolinen mukauttaminen
Tähän lukuun perustuvaa palautus- tai
maksuvelvollisuutta voidaan mukauttaa siltä osin kuin velvoitteen suorittaminen
olisi selvästi kohtuutonta, kun otetaan huomioon erityisesti se, ettei osapuoli
aiheuttanut tai ettei se tiennyt sopimuksesta vapautumisen tai sen purkamisen
perusteista.
177 artikla
Pakottavuus 
Elinkeinonharjoittajan ja kuluttajan välisissä
sopimussuhteissa osapuolet eivät voi kuluttajan vahingoksi sulkea pois tämän
luvun soveltamista tai poiketa siitä tai muuttaa sen vaikutuksia. 
VIII osa  Vanhentuminen
18 luku      Vanhentuminen
1 jakso Yleinen säännös 
178 artikla
Vanhentumissäännön piiriin kuuluvat oikeudet
Velvoitteen suorittamisen täytäntöönpanoa
koskevat oikeudet ja kaikki tämän oikeuden liitännäisoikeudet kuuluvat
vanhentumissäännön piiriin tämän luvun mukaisesti.
2 jakso Vanhentumisajat ja niiden
alkaminen
179 artikla
Vanhentumisajat
1.                      
Lyhyt vanhentumisaika on kaksi vuotta. 
2.                      
Pitkä vanhentumisaika on kymmenen vuotta, tai
henkilövahinkoon liittyvän vahingonkorvausoikeuden osalta kolmekymmentä vuotta.
180 artikla
Vanhentumisajan alkaminen
1.                      
Lyhyt vanhentumisaika alkaa kulua hetkestä, jolloin
tosiseikat, joiden seurauksena oikeutta voidaan käyttää, ovat tulleet tai
niiden voidaan olettaa tulleen velkojan tietoon.
2.                      
Pitkä vanhentumisaika alkaa kulua hetkestä, jolloin
velallisen on täytynyt täyttää velvoitteensa, tai jos kyseessä on oikeus
vahingonkorvaukseen, oikeuden perusteena olevan teon tapahtumisesta. 
3.                      
Jos velallisella on jatkuva velvollisuus tehdä
jotakin tai pidättyä tekemästä jotakin, velkojalla katsotaan olevan erillinen
oikeus suhteessa kunkin velvoitteen täyttämisen laiminlyöntiin.
3 jakso Vanhentumisaikojen
pidentäminen
181 artikla
 Vanhentumisajan keskeyttäminen oikeudellisten ja muiden menettelyjen vuoksi
1.                      
Kummankin vanhentumisajan kuluminen keskeytyy, kun
kyseisen oikeuden vahvistamista koskeva tuomioistuinmenettely alkaa.
2.                      
Keskeytys jatkuu, kunnes asiassa tehty on tehty
lainvoimainen päätös tai kunnes asian käsittely on muulla tavoin saatettu
päätökseen. Jos tuomioistuinmenettely päättyy vanhentumisajan kuuden viimeisen
kuukauden aikana ilman että pääasiassa olisi tehty päätös, vanhentumisaika
päättyy vasta kuuden kuukauden kuluttua menettelyn päättymisestä.
3.                      
Edellä olevaa 1 ja 2 kohtaa sovelletaan tarvittavin
muutoksin välimies- ja sovittelumenettelyihin ja menettelyihin, joissa kahden
osapuolen asia saatetaan kolmannen ratkaistavaksi sitovan päätöksen saamiseksi,
sekä kaikkiin muihin menettelyihin, joiden tarkoituksena on saada päätös
asianomaisesta oikeudesta tai välttää maksukyvyttömyys.
4.                      
’Sovittelulla’ tarkoitetaan, siitä käytetystä
nimestä riippumatta, jäsenneltyä menettelyä, jossa riidan molemmat tai useammat
osapuolet pyrkivät itse vapaaehtoisesti sovintoratkaisuun sovittelijan
avustuksella. Menettely voi alkaa osapuolten aloitteesta, tuomioistuin voi
suositella sitä tai päättää sen aloittamisesta, tai sovitteluvelvoitteesta
voidaan säätää kansallisessa lainsäädännössä. Sovittelu päättyy osapuolten
sovintoon tai sovittelijan tai jommankumman osapuolen ilmoitukseen.
182 artikla
Vanhentumisajan päättymisen lykkääminen neuvottelujen vuoksi
Jos osapuolet neuvottelevat asianomaisesta
oikeudesta tai siitä, missä olosuhteissa oikeutta koskeva vaatimus voi syntyä,
kumpikaan vanhentumisaika ei pääty ennen kuin on kulunut vuosi siitä kun
neuvotteluissa viimeksi esitettiin jokin viesti tai siitä kun jompikumpi
osapuoli ilmoitti toiselle, ettei halua enää jatkaa neuvotteluja.
183 artikla
Vanhentumisajan päättymisen lykkääminen esteellisyyden vuoksi
Jos esteellisellä henkilöllä ei ole edustajaa,
tälle henkilölle kuuluvaa oikeutta koskeva lyhyt ja pitkä vanhentumisaika eivät
pääty ennen kuin on kulunut vuosi joko esteellisyyden päättymisestä tai
edustajan nimeämisestä.
4 jakso Vanhentumisaikojen
katkaiseminen
184 artikla
Vanhentumisajan katkaiseminen tunnustamisen perusteella
Jos velallinen tunnustaa velkojan oikeuden
maksamalla osasuorituksen tai koron tai asettamalla vakuuden tai kuittaamalla
tai millä tahansa muulla tavalla, alkaa kulua uusi lyhyt vanhentumisaika.
5 jakso Vanhentumisen vaikutukset
185 artikla
Vanhentumisen vaikutukset
1.                      
Kun jokin vanhentumisaika on päättynyt,
velallisella on oikeus kieltäytyä kyseiseen velvoitteeseen liittyvästä
suorituksesta ja velkoja menettää oikeuden kaikkiin suorituksen laiminlyönnistä
johtuviin oikeussuojakeinoihin, lukuun ottamatta suorituksesta pidättymistä.
2.                      
Sitä, mitä velallinen on maksanut tai luovuttanut
kyseisen velvoitteensa suorittamiseksi, ei voida periä takaisin vain sillä
perusteella, että vanhentumisaika oli päättynyt silloin kun suoritus
toteutettiin.
3.                      
Koron maksamista koskevan vaateen ja muiden
liitännäisvaateiden vanhentumisaika päättyy viimeistään samaan aikaan kuin
päävaateen. 
6 jakso Vanhentumisajan muuttaminen
sopimuksella
186 artikla
Vanhentumista koskevat sopimukset
1.                      
Tässä luvussa vahvistettuja sääntöjä voidaan
muuttaa osapuolten välisellä sopimuksella; erityisesti voidaan lyhentää tai
pidentää vanhentumisaikoja. 
2.                      
Lyhyttä vanhentumisaikaa ei voida lyhentää alle
vuoteen eikä pidentää yli kymmeneen vuoteen.
3.                      
Pitkää vanhentumisaikaa ei voida lyhentää alle
vuoteen eikä pidentää yli kolmeenkymmeneen vuoteen.
4.                      
Osapuolet eivät voi sulkea pois tämän artiklan
soveltamista tai poiketa siitä tai muuttaa sen vaikutuksia.
5.                      
Jos kyseessä on yrityksen ja kuluttajan välinen
sopimus, tätä artiklaa ei saa soveltaa kuluttajan vahingoksi.
Lisäys 1
Malliohjeet sopimuksen peruuttamista varten
Peruuttamisoikeus
Teillä on oikeus
peruuttaa tämä sopimus 14 päivän kuluessa mitään syytä esittämättä.
Peruuttamisen määräaika päättyy 14 päivän
kuluttua päivästä, (1).
Peruuttamisoikeuden käyttämistä varten teidän
on toimitettava meille (2) ilmoitus (esim. postitse lähetetty kirje, faksi tai
sähköpostiviesti), jossa todetaan selvästi, että haluatte peruuttaa tämän
sopimuksen. Ilmoituksen voi tehdä myös käyttäen liitteenä olevaa
peruutuslomakkeen mallia, mutta se ei ole välttämätöntä. (3)
Peruuttamisen määräajan noudattamista varten
riittää, että ilmoitus peruuttamisoikeuden käytöstä lähetetään ennen
peruuttamisen määräajan päättymistä.
Peruuttamisen
vaikutukset
Jos päätätte peruuttaa tämän sopimuksen,
maksamme teille takaisin kaikki suorittamanne maksut, mukaan lukien
toimituskulut (ei kuitenkaan niitä mahdollisia ylimääräisiä kuluja, jotka ovat
aiheutuneet siitä, että valitsitte muun kuin tarjoamamme edullisimman
vakiotoimitustavan) viipymättä ja viimeistään 14 päivän kuluttua siitä kun
olemme saaneet tiedon päätöksestänne peruuttaa tämä sopimus. Maksut palautetaan
samalla maksuvälineellä, jolla ne oli alun perin maksettu, ellette
nimenomaisesti ilmoita toisin; palautuksesta ei missään tapauksessa koidu
teille lisäkustannuksia. 4
5
6
Täyttöohjeet:
1            Lisätään jokin seuraavista
lainausmerkein varustetuista kohdista:
a)      kun kyseessä on myyntisopimukseen
liittyvä palvelusopimus tai sopimus, jonka nojalla toimitetaan vettä, kaasua
tai sähköä, jos niitä ei pidetä kaupan tiettynä tilavuutena tai määrättynä
määränä, tai kaukolämpöä tai muutoin kuin aineellisella välineellä
toimitettavaa digitaalista sisältöä: ”jona sopimus on tehty.”;
b)      kun kyseessä on myyntisopimus: ”jona te
(tai nimeämänne kolmas, joka ei saa olla rahdinkuljettaja) saatte tavarat
tosiasialliseen hallintaanne.”;
c)      kun kyseessä on sopimus, jossa kuluttaja
on tilannut monenlaisia tavaroita samassa tilauksessa ja tavarat toimitetaan
erikseen: ”jona te (tai nimeämänne kolmas, joka ei saa olla rahdinkuljettaja)
saatte viimeiset tavarat tosiasialliseen hallintaanne.”;
d)      kun kyseessä on sopimus, jossa tavara
toimitetaan erissä tai osina: ”jona te (tai nimeämänne kolmas, joka ei saa olla
rahdinkuljettaja) saatte viimeisen erän tai osan tosiasialliseen
hallintaanne.”;
e)      kun kyseessä on sopimus, jossa tavaroita
toimitetaan säännöllisesti määrätyn ajan kuluessa: ”jona te (tai nimeämänne
kolmas, joka ei saa olla rahdinkuljettaja) saatte ensimmäiset tavarat
tosiasialliseen hallintaanne.”
2            Täytetään elinkeinonharjoittajan
nimi, käyntiosoite ja tarvittaessa puhelin- ja faksinumero sekä
sähköpostiosoite.
3            Jos elinkeinonharjoittaja tarjoaa
kuluttajalle mahdollisuuden täyttää ja toimittaa vakiomuotoinen
peruuttamislomake sähköisesti verkossa, lisätään seuraava kohta: ”Voitte myös
täyttää peruuttamista koskevan vakiolomakkeen sähköisesti tai antaa muun selvän
ilmoituksen verkkosivullamme osoitteessa [lisätään internetosoite]. Jos
käytätte tätä vaihtoehtoa, toimitamme teille viipymättä vahvistuksen
peruuttamisilmoituksen vastaanottamisesta pysyvällä välineellä (esim.
sähköpostitse).” 
4            Kun kyseessä on sopimus, jossa
elinkeinonharjoittaja ei ole tarjoutunut noutamaan tavaroita itse peruuttamisen
tapahtuessa, lisätään seuraava kohta: ”Voimme pidättää palautuksen, kunnes
olemme saaneet tavarat takaisin tai olette osoittanut palauttaneenne ne, sen
mukaan kumpi näistä tapahtuu aiemmin.”
5            Jos kuluttaja on vastaanottanut
sopimuksessa tarkoitetut tavarat, lisätään seuraava kohta:
a        lisätään:
–              
”Elinkeinonharjoittaja noutaa tavarat.”; tai
–              
”Teidän on lähetettävä tai palautettava tavarat
meille tai ____[lisätään tarvittaessa sen henkilön nimi ja käyntiosoite, jonka
elinkeinonharjoittaja on valtuuttanut vastaanottamaan tavarat puolestaan],
viipymättä ja viimeistään 14 päivän kuluttua päivästä, jona ilmoititte meille
sopimuksen peruuttamisesta. Määräajan noudattamiseksi riittää, että tavarat
lähetetään ennen 14 päivän määräajan päättymistä.”
b       tai:
–              
”Elinkeinonharjoittaja maksaa tavaroiden
palauttamiskustannukset.”; tai
–              
”Kuluttaja maksaa tavaroiden palauttamiskustannukset.”;
tai
–              
Jos kyseessä on etäsopimus eikä
elinkeinonharjoittaja ole tarjoutunut maksamaan tavaroiden
palauttamiskustannuksia ja tavarat ovat luonteeltaan sellaisia, ettei niitä
voida palauttaa tavallisessa postissa: ”Kuluttaja maksaa tavaroiden
palauttamiskustannukset, jotka ovat ____ euroa [lisätään määrä].”; tai jos
tavaroiden palauttamiskustannuksia ei voida määrittää tarkasti etukäteen:
”Kuluttaja maksaa tavaroiden palauttamiskustannukset, joiden määräksi
arvioidaan enintään noin ____ euroa [lisätään määrä]”; tai
–              
Jos kyseessä on muualla kuin elinkeinonharjoittajan
toimitiloissa tehty sopimus ja tavarat ovat luonteeltaan sellaisia, ettei niitä
voida palauttaa tavallisessa postissa, ja ne on toimitettu kuluttajan kotiin
sopimuksen tekoajankohtana: ”Elinkeinonharjoittaja noutaa tavarat omalla
kustannuksellaan.”
c        ”Kuluttaja on vastuussa vain sellaisesta
tavaroiden arvon alenemisesta, joka johtuu muusta kuin tavaroiden luonteen,
ominaisuuksien ja toimivuuden toteamiseksi tarvittavasta käsittelystä.”
6            Jos sopimus koskee myyntisopimukseen
liittyvien palvelujen suorittamista, lisätään seuraava kohta: ”Jos olette
pyytänyt, että myyntisopimukseen liittyvien palvelujen suorittaminen aloitetaan
peruuttamisen määräajan kuluessa, teidän on maksettava meille määrä, joka
vastaa niiden suoritusten laajuutta, jotka on toteutettu ennen kuin ilmoititte
meille tämän sopimuksen peruuttamisesta, suhteessa koko sopimuksen
täyttämiseen.”.
Lisäys 2
Peruuttamislomakkeen
malli
(Lomake
täytetään ja palautetaan vain kun halutaan peruuttaa tehty sopimus.)
–                   
Vastaanottaja: [tähän lisätään
elinkeinonharjoittajan nimi, käyntiosoite ja tarvittaessa faksinumero ja
sähköpostiosoite]:
–                   
Ilmoitan/Ilmoitamme*, että haluan/haluamme*
peruuttaa tekemäni/tekemämme* sopimuksen, joka koskee seuraavien tavaroiden
toimittamista* / seuraavan digitaalisen sisällön toimittamista / seuraavan
palvelun suorittamista*
–                   
Tilauspäivä* / Vastaanottopäivä*
–                   
Kuluttajan nimi* / Kuluttajien nimet*
–                   
Kuluttajan osoite* / Kuluttajien osoitteet*
–                   
Kuluttajan allekirjoitus* / Kuluttajien
allekirjoitukset* (vain jos lomake täytetään paperilla)
–                   
Päiväys

*        Tarpeeton yliviivataan.
LIITE II
VAKIOMUOTOISEN ILMOITUKSEN MALLI
Olette tekemässä sopimusta, johon sovelletaan
yhteistä eurooppalaista kauppalakia eli sääntöjä, joita kuluttajat voivat
käyttää valtioiden rajat ylittävissä sopimuksissa kansallisen sopimusoikeuden
sääntöjen sijasta. Nämä säännöt ovat identtiset kaikkialla Euroopan unionissa,
ja ne on laadittu niin, että ne takaavat korkean kuluttajansuojan.
Sopimukseen
sovelletaan yhteistä eurooppalaista kauppalakia vain, jos annatte siihen
nimenomaisen suostumuksenne. 
Jos sopimus on
tehty puhelimitse tai jollakin muulla tavoin (esimerkiksi tekstiviestillä),
ette ole voinut saada tätä ilmoitusta etukäteen. Siinä tapauksessa sopimus
tulee voimaan vasta kun olette saanut tämän ilmoituksen ja vahvistanut, että
suostutte EU:n yhteisen kauppalain käyttöön.
Jäljempänä esitetään kuluttajan
tärkeimmät oikeudet.
YHTEINEN EUROOPPALAINEN KAUPPALAKI: 
TÄRKEIMMÄT KULUTTAJAN OIKEUDET
Kuluttajan oikeudet ennen sopimuksen
allekirjoittamista
Elinkeinonharjoittajan on annettava
kuluttajalle olennaiset tiedot sopimuksesta, esimerkiksi tuotetta koskevat
tiedot ja sen kauppahinta, mukaan lukien kaikki verot ja maksut, sekä omat
yhteystietonsa. Tietojen on oltava erityisen yksityiskohtaiset silloin kun
ostoksia tehdään muualla kuin elinkeinonharjoittajan liikkeessä tai jos
kuluttaja ei ole henkilökohtaisesti tekemisissä elinkeinonharjoittajan kanssa
eli esimerkiksi silloin kun ostoksia tehdään verkossa tai puhelimitse. Jos
näissä tiedoissa on puutteita tai virheitä, kuluttajalla on oikeus
vahingonkorvaukseen. 
Kuluttajan oikeudet sopimuksen
allekirjoittamisen jälkeen 
Kuluttaja voi useimmissa tapauksissa peruuttaa
kaupan 14 päivän kuluessa, jos tavarat on ostettu muualla kuin
elinkeinonharjoittajan liikkeessä tai jos hän ei ole tavannut
elinkeinonharjoittajaa henkilökohtaisesti ostotapahtuman yhteydessä
(esimerkiksi jos ostokset on tehty verkossa tai puhelimitse).
Elinkeinonharjoittajan on annettava kuluttajalle tätä koskevat tiedot ja
vakiomuotoinen peruuttamislomake[23].
Jos elinkeinonharjoittaja ei ole toiminut näin, kuluttajalla on oikeus perua
sopimus vuoden kuluessa.
Mitä kuluttaja voi tehdä, jos tuotteet ovat
virheellisiä tai niitä ei toimiteta sovitusti?
Kuluttaja voi vaatia, että tuote 1) toimitetaan, 2) vaihdetaan tai 3)
korjataan, tai 4) että kauppahintaa alennetaan. 5) Kuluttaja voi perua
sopimuksen, palauttaa tuotteen ja saada rahansa takaisin, paitsi jos virhe on
hyvin vähäinen. 6) Kuluttaja voi vaatia vahingonkorvausta. Kuluttajan ei
tarvitse maksaa kauppahintaa ennen kuin hän on saanut virheettömän tuotteen.
Jos elinkeinonharjoittaja ei ole suorittanut
jotakin myyntisopimukseen liittyvää palvelua sopimuksessa luvatulla
tavalla, kuluttajalla on vastaavat oikeudet. Sen jälkeen kun kuluttaja on
huomauttanut asiasta elinkeinonharjoittajalle, tällä on kuitenkin oikeus
yrittää ensin hoitaa asia sovitulla tavalla. Vasta jos elinkeinonharjoittaja ei
vieläkään saa hoidettua asiaa kuntoon, kuluttajalla on oikeus 1) pyytää
uudelleen elinkeinonharjoittajaa suorittamaan kyseinen palvelu, 2) olla
maksamatta kauppahintaa kunnes palvelu on suoritettu asianmukaisella tavalla,
3) vaatia hinnanalennusta, tai 4) vaatia vahingonkorvausta. 5) Kuluttaja voi myös
peruuttaa sopimuksen ja saada rahansa takaisin, paitsi jos palvelun
suorittamiseen liittyvä virhe on hyvin vähäinen. Määräaika, johon mennessä
kuluttajan on vaadittava oikeuksiaan siinä tapauksessa, että tuotteet ovat
virheellisiä tai niitä ei toimiteta sovitusti: Kuluttajalla on aikaa vaatia
oikeuksiaan kaksi vuotta sen jälkeen kun hän on huomannut tai hänen olisi
pitänyt huomata, että elinkeinonharjoittaja ei ole täyttänyt sopimusta
sovitulla tavalla. Jos tällaisia ongelmia ilmenee vasta pitkän ajan kuluttua,
kuluttajan on vaadittava oikeuksiaan viimeistään 10 vuoden kuluttua siitä kun
elinkeinonharjoittajan olisi pitänyt toimittaa tavarat tai digitaalinen sisältö
tai suorittaa niihin liittyvä palvelu. 
Suoja kohtuuttomia sopimusehtoja vastaan: Elinkeinonharjoittajan kohtuuttomat vakiosopimusehdot eivät sido
kuluttajaa oikeudellisesti. 
Tämä luettelo kuluttajan oikeuksista ei
ole tyhjentävä eikä siinä esitetä kaikkia yksityiskohtia. Yhteinen
eurooppalainen kauppalaki on saatavissa täällä. Sopimus kannattaa lukea
huolellisesti läpi.
Mahdollisen riita-asian syntyessä voi
olla hyvä hankkia oikeudellista neuvontaa.
[1]               Eurobarometri 320 vuodelta 2011, European contract
law in business-to-business transactions, s. 15, ja Eurobarometri 321
vuodelta 2011, European contract law in consumer transactions, s. 19. 
[2]               EUVL L 177, 4.7.2008, s. 6.
[3]               Eurobarometri 320 vuodelta 2011, European contract
law in business-to-business transactions, s. 15, ja Eurobarometri 321
vuodelta 2011, European contract law in consumer transactions, s. 19.
[4]               A. Turrini ja T. Van Ypersele: Traders, courts and
the border effect puzzle, Regional Science and Urban Economics, 40, 2010,
s. 82: ”Analysing international trade across OECD countries we show that
controlling for countries specific factors, distance, the presence of common
border and common language […], similar legal systems have a significant impact
on trade […]. If two countries share common origins for their legal system, on
average they exhibit trade flows 40 % larger.” 
[5]               KOM(2001) 398, 11.7.2001. 
[6]               KOM(2010) 348 lopullinen, 1.7.2010.
[7]               Eurooppalaista sopimusoikeutta koskeva aloite mainitaan
myös sisämarkkinoiden toimenpidepaketissa (KOM(2011) 206 lopullinen, 13.4.2011,
s. 19) ja vuotuisen kasvuselvityksen liitteessä 1, jossa käsitellään Eurooppa
2020 ‑strategian etenemistä (KOM(2011) 11 – A1/2, s. 5).
[8]               KOM(2010) 245 lopullinen, 26.8.2010, s. 13.
[9]               Poikkeuksia ovat Yhdistynyt kuningaskunta, Irlanti,
Portugali ja Malta.
[10]             Euroopan parlamentin ja neuvoston
direktiivi 2000/31/EY, annettu 8 päivänä kesäkuuta 2000,
tietoyhteiskunnan palveluja, erityisesti sähköistä kaupankäyntiä,
sisämarkkinoilla koskevista tietyistä oikeudellisista näkökohdista, EYVL
L 178, 17.7.2000, s. 1.
[11]             EUVL L 177, 4.7.2008, s. 6.
[12]             EUVL L 199, 31.7.2007, s. 40.
[13]             EUVL L 124, 20.5.2003, s. 36.
[14]             EUVL L 105, 27.4.2010, s. 109.
[15]             Komission tiedonanto Parannetaan luottamusta oikeuden
saatavuuteen EU:ssa: eurooppalaisen oikeusalan koulutuksen uusi
ulottuvuus, KOM(2011) 551 lopullinen, 13.9.2011. 
[16]             EUVL L 376, 27.12.2006, s. 36.
[17]             EUVL C [...], […..], s. […].
[18]             EUVL C [...], […..], s. […].
[19]             EUVL L 177, 4.7.2008, s. 6.
[20]             EUVL L 199, 31.7.2007, s. 40.
[21]             EUVL L 124, 20.5.2003, s. 36.
[22]             EUVL L 376, 27.12.2006, s. 36.
[23]             Insert a link here.